text:
食完個正餐,夜晚八點幾去到Dazzling竟然仲有最後幾個籌
或者果晚係星期日晚加上臨近冬至要做節,其實連條街都唔多人行
朋友仲話好似凌晨係尖沙咀咁XD
結果有幸見到係呢間開業數月,仲要派籌等位既咖啡店工作既台灣過江女僕(誤
聖誕限定蜜糖吐司 $120
限定推廣至12月26日,每日限量30份
本身店員話影完相佢會黎幫手切
我地坐出面既,結果就叫極冇人,可能睇唔到?都係自己動動手吧!
也許因為我地選擇「較脆」版本,烤焗後色水比較深色焦黃
吐司入口乾脆更有焦香,即使係配搭雪糕同蜜糖呢類水分濕度高既食材,都唔會濕淋發脹
同埋佢既乾身,只係指唔會過份吸水至淋爛
麵包心還是軟熟綿密既,唔會話好難嚥
中間係內藏吐司切塊,金黃吸引,配上清潤蜜糖點綴,濕濕口更易嚼
呢度既吐司盒挖得厚薄適中,冇穿爛又唔會厚得要浪費掉,外皮唔算韌到要直接拋棄
中間既雪糕原本係草莓味,只係當晚店員指該款味道售罄
雲尼拿味同朱古力味……嗯……都係前者似乎更配合整體食材配搭及賣相造型
雪糕滑身微黏,甜度不高,入口唔會話好膩
雖然唔見有雲尼拿籽,但味道都係偏向自然,不是十分人工
賣相同薑餅屋相似,富有節日特色
屋頂有啫喱糖,只係味道同吐司唔夾,都係分開食保險D
仲有士多啤梨雪人,酸甜果香降低忌廉膩度
聖誕樹係威化筒加糖膏,不過勸中意食裝飾既朋友放棄佢XD
因為個筒係濕到韌左皮,糖膏黏得實實又整唔走既,我地都係保持佢原貌算啦:^)
整體黎講,最特別就係個樣囉
其實不少人係貪樣靚用黎影相先會揀某款食物,然而其內涵反而被視為加分點
老老實實,唔只食物呢一方面……何為本?何為末?
聽朋友講其他口味既吐司係不錯既,我會揀普通版,平D而味道配搭又會更合心意
個樣幾QQ既:^)


c: text/html

text:
社区2013年上半年工作总结
2013年年年年年年年年年年年年年年年年年年年年年年年年年年年年年年年年年年年年年年年年年年年年年年年年年年年年年年年年年2013年年年年年年年年年年年年年年年年年年年年年年年年年年年年年年年年年年年年年年年年年年年年年年年年年年年年年年年年年年年年年年年年年年年年年年年年年年年年年年年年年年年年年年年年年年年年年年2年013年年年年年年年年年年年年年年
年年年年年年年年年年年年年年年年年年年
1年年年年年年年年年年年年年年年年年年年年5年7年年年年年年年年年年年年年年年年年年年年年年年年年年年年年年年年年年“年年年年“年年年年年年年年年年年年年年年年年年年年年年年年年年年年年年年年年年年年年年年年年年年年年年年年年年年年年年年年年年年年年年年年年年年年年年年年年年年年年年年年年年年年年年年年年年年年年年年年年年年年年年年年年年年年年年年年年年年年年年年年年年年年年年年年年年年年年年年年年年年年年年年年年年年年年年年年年年年年年年年年年年年年年年年年年年年年年年年年年年年“年年年“年年年年年年年年年年年年年年年年年年年年年年年年年年年年年年
2年年年年年年年年年年年年年年年年年年年年年年年年年年年年年年年年年年年年年年年年年年年年年年年年年年年年年年年年年年年年年年年年年年年年年年年年年年年年年年年年年年年年年年年年年年年年年年年年年年年年年年年年年年年年年年年年年年年年年年年年年年年年年年年年年年年年年年年年年年年年年年年年年
1
第1 / 4页

robotstxt: allowed

filter: keep


text:
今次呢個 order 其實接咗好耐 o架啦,比起 Winnie 個 order 仲要早好多,但因為唔係咁方便買到班蘭葉,所以拖到依家先完成埋呢個 order.
其實個 order 係老豆個農場 friend 叫我整個魔鬼蛋糕同班蘭戚風俾佢試嘅,咁既然整咗咁多班蘭椰漿喺度,咁就整個班蘭俾佢哋先啦!
今日我用 17 cm 戚風模嘅份量做咗兩個細蛋糕,一個當然係俾老豆個 friend 啦,另一個就梗係留番嚟我同老豆品嚐啦,無理由整兩次自己都無得食 o架! 整完後試味加事後檢討都要啩!!
上次幫 Winnie 整果陣,以為蛋黃無打發而令蛋糕唔係咁發得起,但原來係唔關事.今日再整時,就發現當蛋白霜拌入蛋黃班蘭混合物時,就立即聽到好細聲嘅 "吱吱咋咋",不停咁響,原來係啲蛋白霜消緊泡呀!!所以我就快快手拌好之後就倒入模兼入爐焗,所以今次問題就唔係咁大,同埋唔會太濕.之前整 Winnie 個蛋糕係 20cm,用料自然比依家多,所以需要較長時間去拌勻,亦因為咁樣,蛋白霜消泡時間亦多咗,所以就攪到發得唔好囉!
焗緊蛋糕,清洗用具果陣時,突然間俾我諗到個蒸餸架
可以要嚟咁用!哈,真係方便.
唔知點解,一個焗得咁金黃,而另一個就焗得咁淡色呢!?
唔通個爐嘅火力咁唔平均?當然,靚啲果個就梗係要嚟
送俾人啦,所以就留番淡啲色果個俾自己食啦!
嚟緊禮拜六仲會整多次 o添,呢次就係整俾老表 Lily 佢哋食喇,之前一早都已經講好咗會整俾佢哋 o架啦,不過唔知佢哋鍾唔鍾意呢?上次 Lily 話俾我聽,佢啲同事買過「美心」個班蘭戚風嚟試,佢哋話班蘭味難食到不得了喎!咁我聽到之後第一個反應係:吓,好難食!?


text:
前排睇番啲食譜剪報時,睇到 Bonnie Yves 好耐之前嘅食譜,佢呢次唔係教整果醬,而係教大家煮個泰式湯水,見佢個味道酸酸辣辣,應該會幾醒胃,而且我又未用過阿參呢樣食材,所以都幾有興趣一試.參考咗Bonnie 個基本做法,再加上自己嘅 idea 同選料,好容易就煮到喇!
之前睇到肥媽個電視節目話喺灣仔街市有檔專賣泰國食材,對我嚟講真係一個天大喜訊,因為我每個禮拜都可以經過灣仔,咁就唔使去到九龍城都可以買到啦!檔口所賣嘅嘢都算好齊,價錢平唔平我就真係唔太清楚喇,但起碼都叫做有個地方俾我去買囉,你知啦,啲新鮮嘅東南亞食材及香料真係唔係到處都有得賣,淨係金不換同紅辣椒都好難搵,如果吓吓都話要去到九龍城買的話,我呢個屯門人打埋車費上去,都幾重皮囉!
材料:
甘筍
四季豆
泰國青圓茄
番茄
香茅 2 枝
南薑 1 小塊
辣椒乾 適量
乾蔥頭 2 粒
阿參醬 約 1 湯匙
清雞湯 300 毫升
清水 300 毫升
- 甘筍刨皮後切細件;四季豆洗淨後摘去兩邊粗纖維,然後切段.
- 青圓茄同番茄洗乾淨,去蒂,切件;香茅撕去最外層,之後用刀拍鬆,切段.
- 南薑去皮後切片;辣椒乾洗淨,切細;乾蔥頭去衣,切片;阿參醬加小量熱水,用叉
鬆開拌勻.
- 將清雞湯及水倒入煲內,加入甘筍,香茅,南薑同辣椒乾,煲滾後轉中慢火煮至甘筍
半腍.
- 之後加入乾蔥片,煲 2 分鐘,將其餘蔬菜料加入煮熟.
- 最後將阿參醬加入,攪拌均勻後落鹽調味.
喺灣仔街市嗰個檔口買咗袋勁大粒嘅乾蔥頭,
粒粒都有成個蒜頭咁大,我返到屋企先諗,
呢包會唔會係迷你紫洋蔥呢!
阿參其實係一種果實,又叫做酸子,亦即係用
嚟整喼汁嘅羅望子,味道都幾酸!
味道唔錯喎,飲完之後真係會好開胃,唔怕無胃口食嘢呀!
一個人食飯,簡簡單單就已經有湯又有餸喇!
Notes:
- 蔬菜用料可因應自己喜好選擇.
- 因阿參醬比較酸,所以最好試過味後再決定用量.


text:
今朝一早起身,做掂哂屋企嘢之後就落街買餸,返到嚟都差唔多11:00am,可能因為之前未食早餐嘅關係,所以覺得有少少肚餓,於是就批個蘋果食啦.突然諗起啱啱買咗啲乳酪返嚟試,於是就諗到加埋啲乳酪落去啲蘋果度一齊食,如果啲乳酪真係奶味重嘅話,撈埋啲蘋果一齊食應該會易入口啲啩!
我諗同我熟嘅朋友都會覺得好出奇,一向都唔食牛肉,牛奶,牛油,芝士嘅我,點解會買乳酪嚟食?係因為我曾經睇過一本教整麵包嘅書,係食譜度用乳酪代替牛奶,當時我係度諗,都幾特別喎,如果我用有水果嘅乳酪整麵包,可能我會比用牛奶容易接受,於是我就曾經問過Lily:「妳食唔食乳酪o架?因為我諗住買嚟試吓,睇吓自己接唔接受到,如果唔OK,我就俾哂妳食o架啦.」結果佢話OK無問題我先至夠膽買嚟試咋,費事到時無人食揼哂佢就浪費食物啦,呢個動作係我呢世人最怕做同最憎見到人做!
今日試過之後,果然又OK噃,完全食唔到奶味,唔知係因為乳酪啲橙同芒果味冚過咗啲奶味,定係呢隻嚟自德國嘅乳酪用咗啲較為靚嘅牛奶去製造,所以無咗我最怕嘅奶味呢?
記得之前同 Winnie 行吉之島超市時,見到有乳酪試食,佢就叫我試吓,但係我記得果次我己經叫個 sales 俾隻最濃果味嘅我試,係藍莓味,始終都食到少少奶味,於是就放棄試食其他味道.其實以前同媽咪都試過買乳酪嚟食,已經唔係啲唔出名嘅牌子,記得好似係 Danone嚟o架,但係就好難食,好嚡口,連不嬲都食牛肉,牛油,芝士,飲牛奶嘅媽咪都頂唔順,佢都話唔好食,所以我哋就從此再無 "挑戰" 過呢樣嘢.雖然呢次我買嘅呢隻乳酪都有少少嚡口,但係就好食得多,又唔貴o添,4杯 (每杯 100ml)都係 $9 咋!.
其實我都想知道,係咪所有乳酪都係會有嚡口嘅感覺,定係啲貴嘢係唔會有嘅呢!?Anyway,以後又多樣食材可以選擇啦!


text:
都唔知幾耐無買 "飛" 聽 concert 同睇 performance 喇,星期日晚我同 Winnie 就去咗屯門大會堂度睇經典芭蕾舞劇「天鵝湖」.今次呢套芭蕾舞劇係有享負盛名,堪稱全球最 top 嘅芭蕾舞蹈團「烏克蘭基輔芭蕾舞團」( Kiev Ballet - Ukraine ) 演出,咁難得有咁嘅機會,梗係要好好把握啦!而且「天鵝湖」仲只係喺屯門演出一場,沙田大會堂就演出另一劇目.嘩,咁正,連演出地點都就埋我,我當然即刻 call Winnie 買飛啦!
真係好掂,果 3 個主角都跳得好出色,好有表達力.男主角每個動作都好 smooth,而且仲好溫文爾雅,以表達王子嘅高貴;女主角舞姿好優美,我同 Winnie 都覺得佢好勁,佢對手做動作扮天鵝拍翼時,柔軟到不得了,簡直郁都好似波浪咁,真係靚到嚇死人!!至於個巫師就跳得好有勁度,完全表達到反派果種「邪」勁!
除咗 3 位獨當一面嘅舞蹈員之外,其實都仲有幾個都幾出色,不過大部份嘅群舞者都比較遜色,有點失望.不但只動作唔夠一致整齊,好多時 timming 同 rhythm 都捉得唔係太好,硬係音樂完咗之後先完成全套動作.
另外值得一讚嘅係全劇嘅 constume,真係靚到想死,Winnie 都好同意,個 constume designer 應記一功!
我同 Winnie 都身為音樂人,當然都會留意埋音樂部份啦!
柴可夫斯基嘅作品,有一定信心保証!
不過今次個 performance 居然唔係由 live orchestra 演奏,而只係播 recording,都有少少失望!好彩個 violin 拉得好出色,勁好聽,加番唔少分數.
一直以來,我都覺得個 main theme 好抒情,好動人,但唔知點解,噚晚當聽到第一次出現個 main theme 時,我反而覺得好傷感,好淒涼,個心好唔舒服,仲即時喊咗出嚟.到第三幕時王子揀選咗黑天鵝,但突然諗番起對白天鵝嘅承諾,覺得好懊悔時,main theme 再次出現,可能呢次個 orchestration 唔同咗之前,而且寫得比較豐厚同盪氣迴腸,所以我又再喊多一次!一直以來,我都好欣賞柴可夫斯基喺最後一幕用 parallel major key 去表達皇子打贏巫師果種勝利同喜悅,音樂發揮得恰到好處.
好多時都聽到人講,係唔同嘅人生階段,思想係會唔同,但估唔到對音樂嘅理解同感受都會好唔同,可能人生經歷多咗,遇到唔開心嘅事都相應增加,所以對音樂所表達嘅情感都有不同感受!這正正就是流行音樂與古典音樂嘅最大分別之處!


text:
2016年9月7日星期三
麵包舖
無他嘅,天氣預告話會熱,我想响好熱之前整定啲麵包,真係熱到唔想郁時,翻熱啲麵包就算數喇.
咁橫掂整,就整四個口味啦.
呢盤係咸嘅,有咸牛肉包同沙律蟹柳包.
呢盤係齋包同紅豆包.
小菜園又有大量番茄仔,今日用嚟整沙律.
同場加映係呢隻西人芥辣煙三文魚芝士,第一次買,王子大讚,又確實係唔錯,見到可以試下啊.
相反,有隻著名品牌P字頭嘅煙三文魚醬,就真係唔好買,我買個一次,完全中伏...
用來搽齋包真係唔錯.
27 則留言:
我都幾鍾意呢個牌子嘅出品.回覆刪除回覆
整體水準都幾好,唔貴,而且款式都幾多刪除
真係麵包整到可以開鋪. 👍🏻回覆刪除
請問你點存放同點反熱呢? 微波爐還是要用焗爐? Thank you. 😄回覆
咁大盤,睇落同麵包舖出爐一樣咁,不過我覺得你好快就比人清晒倉,等唔得耐..haha回覆刪除回覆
哈哈,係呀,一出爐已經無咗大半盤啦刪除
不如直情開間麵包鋪啦!回覆刪除回覆
邊有咁叻呢...刪除
咁多!要派街坊?回覆刪除回覆
好似MD咁講,我哋會入雪櫃儲存㗎刪除
我都覺得P牌的cream cheese 唔好食,係D人信廣告.回覆刪除回覆
真係唔掂囉,我都係買過一次佢啲bread spread,有少少呈啫喱狀,唔係creamy嘅,好古怪啊刪除
嗰啲麵包一出爐,我諗唔使講…王子一定吃很多個呢!回覆刪除回覆
哈哈,係呀,一出爐已經無咗大半盤啦刪除
真係成間麵包舖咁啵!回覆刪除回覆
係呀,慳工夫而且慳電,我哋會入雪櫃儲存㗎刪除
哈哈哈,突然覺得看見自己個廚房咁,我都係一整就整好多,可以結冰做早餐.回覆刪除回覆
係呀,我都係入雪櫃儲存㗎,一次過整多啲慳工夫而且慳電嘛刪除
咁多包,都要有個大雪柜先得喎回覆刪除回覆
嘿嘿...我有兩個...刪除
送啲畀鄰居食先掂^^回覆刪除回覆
唔會啦,我哋通常係入雪櫃慢慢食㗎刪除
望落真係似麵包店,我想食紅豆包呀~~~回覆刪除


text:
徐子珊成日打天才波,到現場先睇劇本,上週五(18日)《法》劇喺尖沙咀拍跳舞戲分,該場子珊零對白,咪睇佢跳得咁投入,查實佢經常走錯位要 NG 5至 6次.其實要 NG搞到自己食風,到時又唔舒服,咁咪惡性循環囉!
無綫花旦爭崩頭,你出事業線我出口術,總之要最短時間彈起先化算.
不過出陰招都要有啲實力,俾你爭到有劇拍但交唔足戲一樣死.好似最近拍緊《公主嫁到》當紮監製梅小青新劇《法證先鋒Ⅲ》嘅徐子珊咁,早前拍戲唱歌瓣瓣撈,但返娘家拍劇就竟然唔做功課就埋位,搞到經常失憶漏對白兼走錯位,最慘頻頻 NG累遲收工,開工人人驚咗佢.
咁啱最近佢緋聞男友殼王陳國強入主無綫,唔知殼王使唔使見見佢呢?
31歲徐子珊拍劇一向問題多多, 09年拍《美麗高解像》時就曾經被同劇對手陳敏之借題怒摑;拍《仁心解碼》時又遲到扮大牌搞到同男主角方中信不和.男女都唔啱 key,除咗本身性格問題,原來仲同佢拍劇操守有關.
作病唔綵排
據知徐子珊拍劇開工經常打天才波,一向鍾意臨開工先咪劇本,之前拍《美麗高解像》已傳出她失憶經常唔記得對白,至最近徐子珊忙拍《法政先鋒 III》,亦因為佢「舊病復發」,搞到 NG頻頻連累全廠遲收工.據劇組人員透露:「可能佢忙啦,冇時間睇劇本,成日埋位先攞嚟望兩下,次次都要 P.A.(助導)提佢先記得.套劇講法醫,有好多專有名詞,啲名詞又唔錯得,梗係出事啦!」
上週五( 18日),徐子珊同吳卓羲搭馬賽為《法》劇在尖沙咀拍場跳舞戲.該場戲子珊冇對白齋跳本來好輕鬆,可惜跳舞走錯位.其實劇組事前已搵舞蹈組幫手,抽兩星期幫徐子珊,吳卓羲同馬賽排舞,但多數得吳卓羲,馬賽會蒲頭,珊姐則每每以病為由 no show,冇練習當然成日行錯位,當晚 NG 5, 6次,搞到成班工作人員陪珊姐食風.對於成日唔記得對白又行錯位累收工,徐子珊就話:「邊度聽番嚟 o架?導演講 o架?唔係喎!只不過我先排感冒唔舒服啫,?家好番啦,冇事 o架喇!」咁班工作人員真係要祝你珊姐身體健康咯!
場戲講徐子珊見馬賽喺街跳得咁過癮,一時技癢忍唔住跳埋一份,其實當晚徐子珊 9點先到,跳咗兩個鐘就走人,反而馬賽早到就要守尾門,跳到凌晨 2點.
導演招呼
徐子珊事前零準備,搞到每拍一個鏡頭都要問導演,要導演貼身招呼教佢走位.
隱藏劇本
徐子珊喺《法》劇中做差婆,經常揸住 file,行出行入,佢索性將劇本夾埋入去,唔使埋位就攞出嚟當佢貓紙咁睇.
偷睇
經常唔記得對白,徐子珊都識見招拆招,講講吓對白又失憶,要翻開收藏喺隨身道具 file內嘅劇本,費時失事,真係戥同佢做對手嘅吳唱 K辛苦.
佢唔記得對白,呢個情況唔係成日出現,就算有都係因為佢係全套劇最辛苦嗰個!因為佢係做差婆,要捉賊有好多動作戲.


text:
2016年1月20日 星期三
失準
27 則留言:
有預測本地週日將下雪.回覆刪除
(可信度,低於1%)回覆
可能真係冤情多, 未到六月已飛霜刪除
- 回覆
好番D啦, 仲有少少頭痛刪除
我度今日-10C都仲未有雪.回覆刪除
我度琴晚-14度,仲係白色世界...回覆刪除回覆
-14度, 我不敢想像 (・□・;)刪除
唔落好過落啦,落雪咁麻煩回覆刪除回覆
之前已經換哂車呔, 如果落得勁, 真係出入要小心刪除
I'VE A FLU TOO回覆刪除回覆
Feeling better now?刪除
狗哥唔怕凍咩? 佢一定想玩雪啦!!回覆刪除回覆
佢怕凍架, 行一陣就返入黎刪除
香港近日也進入流感高峰,回覆刪除
小心身體,
希望妳先生早日痊癒!回覆
佢好番D啦, 多謝!刪除
呢度都多左好多人病, 大家保重身體
咁凍,小心身體呀!回覆刪除回覆
話香港都凍喎, 你地都要小心刪除
take care!回覆刪除
狗哥好圓潤喎.嘻!回覆刪除回覆
只因好食好住 XD刪除
9哥無乜毛都好似唔怕凍^^回覆刪除
煲粥食好唔好?快d好返啊~回覆
佢怕凍架, 行一陣就入番黎刪除
我今日有煲粥, 不過有人唔 buy (ฺ◣д◢)ฺ
香港下星期7度,e+ 已經嘩嘩聲回覆刪除回覆
始終熱開, 突然凍, 係難頂D刪除
係咪同狗哥出去散步時冷親?回覆刪除


text:
Cherriella Wedding
服務詳情
評語 提交評語
Big day攝影我哋自己本身都睇咗好多間,我哋淨係睇網上啲相都唔係太鐘意.雖然我哋唔係話喺攝影呢方面好專業,但係睇得多你大概知道自己鐘意邊啲,同埋有啲可能影嘅角度或者其他嘢唔係咁好.我哋本身係揀咗兩間,其實另一間先係我哋首選,但係嗰間個態度就好似唔係好想應你咁,所以我哋就揀咗Cherriella.
第一次見Bernard都係好roughly咁傾吓,詳細情形我就唔係好記得喇,因為我哋都成年前開始同佢傾.開頭係有個女仔同我哋傾,可能俾啲相我哋睇吓咁, 當中就冇咩點sell你嘅,個過程都okay,佢會話「有啲嘢你想加就加,唔加都冇所謂」.成件事都冇咩特別話hard sell咁,因為我哋上去都幾肯定係會揀佢架喇.我哋臨結婚前一個月都再有一日上咗去,Bernard幫我哋做咗個大概嗰日嘅rundown,都幫到手嘅,因為佢俾咗個框框我哋教我哋要點做,好似嗰日大概要幾點做咩咁,所以大家記住,bigday 前見多次見面係好重要嘅!
我自己都做過好多次兄弟,見過有啲crew染哂金毛咁,Bernard成team人出嚟望落去個感覺係好舒服嘅,幾位都係好「四正」,呢樣嘢我幾滿意嘅.過程入面例如斟茶我哋都會搵番兄弟講吉利說話,我哋就唔suppose攝影師要講嘢,so far成日佢都冇咩點講過嘢,但係佢搵嘅另一位攝影師講嘅嘢我唔係太鐘意,可能係一啲唔係好好笑嘅爛gag咁.仲有就係我爹哋唔喺度架喇,呢一點我都有同Bernard講,但係當日另一位攝影師一嚟到就嗌「爹哋爹哋」咁,呢樣我就唔係太鐘意喇,不過Bernard都有即刻提佢...其實講多錯多,建議佢哋講嘢都係睇清楚情況會好啲.
時間上佢哋就真係控制得好好嘅,本身我都預係會有少少超時,所以租車都係租到兩點半,點知我哋又真係啱啱好兩點五番到去,所以唔駛再加錢,時間控制真係唔錯.有一樣嘢佢做得幾好,就係朝早我哋兄弟好甩鏕,有啲兄弟未訓醒,有啲又遲到唔見電話咁,變咗朝早就影唔切相,去到男家嗰邊先補影番,但係咁樣補影之下啲時間都冇話會overrun咁.
執相方面佢即晚執嗰啲其實我哋已經好滿意,執出嚟同影出嚟都係我哋鐘意嘅效果,so far我都覺得好okay.當晚係有早拍晚播,我又唔敢話條片係好特別,但我睇完會笑又會覺得okay幾好睇.講番就係我太太好鐘意video裡面首歌,係蔡健雅嘅"Beautiful Love",我太太其實未聽過但就好鐘意.當時留意到一播片既時候我太太同啲朋友都喊,真係配得好好,好感動...諗返都好奇怪,其實大家本身都冇溝通過隻歌,但係就係咁啱觸動到我太太.
我join Cherriela Wedding之前覺得佢哋啲相都靚,個sales都OK唔hard sell.嗰時就同個朋友一齊去睇吓2pair人都join可唔可以多啲優惠,見個plan又唔太貴,所以就諗住big day加prewedding一次過book就抵啲.最後大家睇完啲sample都覺得幾好,就一齊confirm同之後分別俾錢.
我哋7月confirm,到8月底9月頭先有人聯絡我上去傾嘢同試衫之類.我好記得佢嗰時次打嚟係約我中秋節翌日公眾假期嗰日上去,我仲問佢哋「你哋公眾假期都開呀?」,佢哋都答我係呀.公眾假期嗰日我1:55分左右就去到(約2點)但見佢哋入面黑晒未開門,再等一陣又有另一對情侶出現咗,我就打去問吓佢哋負責人,佢當時覆返我話個髮影師落咗街買飯食.到大約2:20左右就有人返嚟,佢第一時間衝入去執嘢開冷氣之後先再邀請我哋入去.嗰下我已經覺得好奇怪,同一開始book嗰時好唔同嘅感覺.於是我入去坐底等嗰時就message我朋友,問佢影咗相未,有無覺得好奇怪.點知我朋友係話佢無join到,問我俾咗錢未,叫我千祈唔好join!原來當日佢因為有急事走咗未去過數,結果過一段時間之後都唔記得咗,就有人打去問佢仲想唔想join,但打俾佢嗰位sales小姐就唔係一開始好helpful嗰個嚟,之前嗰位已經無做.聽完之後搞到我勁驚,之後佢哋又出咗啲負面消息,我啲朋友又係咁同我講要小心之後收唔到相.總之嗰日我哋等咗近40分鐘先真係有攝影師嚟同我哋傾prewedding嘅嘢,佢返上嚟都無攞住嘢食,個樣就係啱啱起身,披頭散髮咁,我都忍唔住笑咗.佢哋嗰日真係亂七八糟.
去影相嗰日天氣都幾好,我有帶我隻狗一齊去影,都影得幾靚.Hazel佢幫我化prewedding嗰時其實都好OK,我老公都話化得唔錯同幾滑,只係我老公係髮型師就嫌個頭set得"leung"咗啲.嗰日同佢哋溝通都OK,幾順利.
我哋11月2日影相,但最後5月中先攞返啲相同油畫.有時我唔知佢哋順口開河之後唔記得咗定點,初時影完嗰日佢哋同我哋講1個月後會有相揀,但1個月後都無消息.等到12月底我見都未有,就打俾佢哋問吓,佢哋就話已經send咗相俾我哋,不過我都無收到!於是佢哋話再send俾我啦,嗰時已經係差不多1月,仲要催佢先俾我.我覺得如果send咗都通知聲提我可以揀嘛,佢哋見我哋呢邊咁耐無覆都完全唔會aware.然後到第一次執完相其實我唔係好滿意,因為佢為咗執到有藍天,令到我件婚紗甚至係我自己啲眼白同牙都變咗灰色,真係嚇親!我老公睇完之後都笑我話好似個傻仔中咗毒!之後我就問Hazel係咪會係咁,佢就話「係呀,一係就藍天,一係就白婚紗」.於是我就再問我啲影過婚紗相嘅朋友係唔係真係咁㗎,有無得執,我啲朋友一睇就話「張相咁點出得街呀?係有得執嘅,不過花多啲時間」.於是我就再返去問Hazel有無得執返好,點知佢哋都仲係答我「係呀,無辦法呀!」.最後我覺得已經俾咗機會你哋都係咁答我,終於忍唔住要佢去問Bernard係咪可以執到,再同佢講我已經問過朋友係可以執到只係麻煩啲.嗰吓之後佢先話去幫我問吓Bernard,好在最後佢哋都執返好啲相,見得人.我諗可能係Hazel想幫Bernard擋咗啲問題,但中間個過程真係令我好擔心.當時我嘅行內化妝師朋友就叫我唔使擔心,最多係遲啲收到,有啲咩佢可以幫我去追相.
其實我覺得佢哋啲技術同專業我覺得係OK嘅,只係中間個過程真係令我唔係咁好受.最後好在啲相都正正常常,唔使重新影過一輯,而且其實有啲相我都幾鐘意.收到嗰刻真係鬆晒,起碼有相俾人睇喇!
當初認識Cherriella Wedding係因為朋友介紹,我見到我朋友嘅婚禮啲相幾靚,跟住就問係邊間.之後我自己去咗佢個Facebook同website度睇,覺得佢個portfolio我都幾啱心水,所以就打去問.
第一次見佢嘅感覺就覺得佢係好殷勤,不過佢可能因為好忙,所以要好夜(九點幾)先見佢.我哋上到去主要都係睇番佢嘅portfolio,聽吓佢介紹唔同package同埋雙方可以點配合.因為覺得佢都做到我想要嘅嘢,所以就決定用佢.
佢嘅服務好細心,係Confirm佢同big day之間嘅時間佢都俾咗好多advice我哋,例如個lighting嘅theme要點揀﹑個backdrop﹑服裝效果之類.另外因為佢之前都影過美麗華,所以都好熟同埋俾到好多意見我哋,令到成件事可以一致啲.
到咗big day當日我哋好早開始,佢哋都好professional好準時,整體成日都好smooth,好多時反而係佢哋隊crew lead住我哋成班人,而最令我屋企人開心嘅係佢哋重做埋大妗姐嘅角色,令到整體氣氛好好.
我自己最深刻嘅地方係段video要拍我同太太講嘅一啲感想,佢有大概俾個框架我話我知要講咩,呢一樣我覺得佢做得幾好.
最後一點意見就係影完唒交相嘅時候communication可以做好啲,佢本身係話四個月內交相,最後佢就好近deadline先交到相,我當然希望係越快越好,不過整體都好滿意,佢好體貼同埋經驗好豐富!
我哋本來都打算影一輯本地一輯海外pre wedding,但就冇諗過會會用番同一個攝影師,影完海外之後覺得Bernard影得非常好,所以就用番佢影本地.我哋同佢好似去咗一次旅行咁,由本身只係認識,最後好似變咗朋友咁,同埋佢啲出品真係非常滿意,另外氣氛亦都好好.如果我哋搵過第二個攝影師可能就冇咁有默契,要重新適應過,但係同Bernard就唔同,佢一話「夾一夾雞蛋」我就即刻明白,其實即係要幻想胳肋底有粒雞蛋咁,要留啲空位,如果唔係手臂會好肥,同佢嘅默契係令到成件事快好多!
當日我同我先生揀咗四個地方,今次我哋反而係我哋自己先行一次四個景點先,我哋去咗消防局﹑snooker房﹑馬鞍山海星灣,其實我哋都係揀一啲我哋好鐘意嘅地方去影,係我哋兩個嘅故事.我哋都有討論過吓,因為我哋心目中有啲pose,好似影snooker嗰度我想用啲波拼0214出嚟(我哋2月14結婚).
我哋同Bernard已經有默契到唔駛討論時間同景點,只係討論擺咩pose,成件事好快就搞掂.Bernard事先都做咗好多準備,佢問我先生拎咗佢同事之前影消防局嘅sample,我哋又一齊上網睇吓外國人喺消防局係擺咩pose影,另外佢又show俾我哋睇以前同新人喺波樓同埋海灘影過啲咩pose.我哋同佢提議我哋想吹泡泡,佢又提番我哋有啲相可能會遮住咗塊面,俾定心理準備我哋,可能要影好多次,佢有好多想法俾到我哋.
另外個化妝師 Hazel 都好好﹑好快手,我開頭都幾擔心個妝hold 唔 hold 得住,但最後個妝都真係好結實,唔會去到下晝已經甩哂,而Hazel 換妝都好好,好快手.
整體嚟講都好好,因為始終好多景點係佢唔熟,但係佢都可以好快手咁又影得好好,加上我哋有咗默契,就算喺佢面前錫我哋都冇咁尷尬,所以覺得比海外嗰輯影得更加好!
我家姐之前結婚嗰時本來想搵 Monet 既 Charles Cheung 影,但當時佢唔得閒所以派咗Bernard去幫佢,當日覺得佢好好人,氹得我哋姊妹好開心,於是就 like咗 Bernard個Facebook page.一路睇Bernard 個Facebook見到佢啲相影得啲人好開心,個氣氛好warm,而呢個就係我結婚最想要嘅嘢.當時同其他攝影師比較過都係覺得Bernard嘅style最適合我,因為佢掌握現場開心嗰個mood掌握得好好!
約去佢公司傾既時候都已經好似見朋友咁,話晒之前喺家姐嘅big day都見過佢,知道佢係一個好caring嘅人,佢明白新人好緊張,所以會用好多說話去安撫我哋,將好嘅嘢講得更加好,可能有時啲新娘講嘢唔吉利「死死聲」咁,佢又會提番唔好咁講,又會將唔好嘅嘢講到好,令到你好安心,唔會緊張.
出發之前Bernard俾咗好多點樣準備嘅意見我,首先揀衫嗰幾次我哋都有見面,佢會講吓有啲咩景點會去,佢會描述個景點描述得好詳細,聽完我都已經好期待!我哋有一日去咗Paris影,影Paris可能就係影一啲grand啲嘅嘢,好似羅浮宮咁,佢就提議嗰一日揀嘅衫要配合番個主題,揀啲大拖尾﹑閃令令嘅婚紗.第二日我哋去普羅旺斯影薰衣草,佢就提議嗰日著啲花花﹑夢幻啲嘅衫,嗰度可能污糟啲比較難行,佢就唔建議揀大拖尾.我哋第一次影pre-wedding咩都唔識,又第一次著婚紗,佢提點得我哋好好,好sweet,將我哋唔會注意到話到俾我哋知.佢亦都表現到俾我哋睇佢係好了解法國呢個地方,佢plan好哂要去邊影,唔駛我自己去諗,令到我一D都唔擔心.佢又會幫你match番啲衫去襯番啲場景,唔係任你亂揀影響個效果,好安心!.
好深刻有一張喺羅馬鬥獸場影,我揀咗一條好elegant嘅裙,再經化妝師揀咗個頭飾同造型,成件事由頂帽到手套再加一把好古典嘅遮係好elegant,喺個鬥獸場面前影好靚,真係100% match!超鍾意!Bernard嘅服務完全係tailor-made,佢唔止係一個攝影師,仲擔當埋導遊嘅角色.我問番佢係咪去過好多次,點解會咁熟,原來佢喺帶我哋幾對新人去影之前自己揸車去過哂啲景點,佢自己計哂時,知道幾時日落,真係一分一秒都冇浪費.有一個地方係我自己request,Bernard應該係冇去過嗰個地方,係好似天空之城咁,好似坐這山望那山,而對面係有一個好靚嘅城鎮,佢竟然搵到一個地方係遠離所有遊客,完全做到我想影對面個城鎮嘅要求.我諗佢一定係事先去行過一次睇過啲環境,呢一點係我非常appreciate!
返咗香港都即刻有得揀相,反而係我哋拖佢,我哋揀得慢,佢就係咁催我哋,因為佢要預時間執相,其實佢售後服務真係好好.執完相都完全係我哋想要嘅嘢,藍天白雲咁,仲靚過我哋當日見到嗰個天;另外影薰衣草影到得番我哋兩個,唔知係佢技術好定係後製,當初我哋都冇為意,所以都好surprise.
最後一定要題佢本相簿!! Bernard可以揀 print 張相落相簿或者人手黐落去,我哋揀咗人手黐,佢都有講過要用多十倍時間,但係佢都真係逐張逐張幫我黐,我真係非常鐘意呢一本handmade嘅相簿!


text:
April 23,
2015 (Thursday)
Jayden
5y1w3d, Jaylen
1w3d
今日14:00, Jayden要游水
因為我坐緊月,
所以就由Jayden公公陪Jayden去游水
今日16:30去Dr.
A度follow
up
一見到我,
就問我幾時生多個女
哈哈哈哈
上次生完Jayden, 冇乜人叫我生多個
今次生完Jaylen
個個都叫我生多個,
要生返個女喎
哈,
一定係女ga咩?
今日follow
up都係照ultrasound同睇傷口
碌完ultrasound之後, 就see
wound
meet開tegaderm之後
就meet走埋幾條sterile
strips
(我唔知原來貼左sterile
strips)
之後, Dr. A話傷口OKAY
問我仲貼唔貼tegaderm
緊係貼啦,
因為我覺得掂到會好痛
同埋我成日覺得個傷口好似未好咁
係我特別容易痕,
又或許痕得特別犀利?
.....
follow up 之後
帶埋小B去食pizza hut
.....
唉,
乜得我生完都仲有50幾Kg?
唔知係54定56
的確係有d唔開心
要減20磅先返去未大肚個磅數
Dr. A叫我俾9個月時間自己
會慢慢瘦返喎
9個月, 真會唔會耐咗少少?
希望我可以著返以前d衫褲啦
真係好掛住d
LEVIS呢


text:
好去處
軼賢小主咁乖坐喺度等咩呢?
咪係等be爸買早餐返嚟囉
同be爸搭晒膀頭好friend喎
軼賢小主諗緊
爸媽食完早餐會唔會帶我去遊樂場呢?
遊樂場真係小朋友放電好地方
往遊樂場途中有人要幫軼賢媽手攞雜誌
好似真係識睇咁?
不過近排見軼賢小主睇書時,
軼賢媽同小主講:您本書好似調轉咗喎???
咁軼賢小主就會好快手咁調返轉本書嚟睇喇!
一去到遊樂場巳經好熟地頭
周圍走...
先去玩sir滑梯
Be爸依然好緊張,玩咩都傍到實軼賢小主
軼賢哩張Photo同Be爸相似度有75%
高興地聽到其中一位姨媽話軼賢開始似媽咪喇!
軼賢小主近哩個月好明顯步行同起跑都穩陣好多喇!
仲可以行到幾遠吓!
可能因為爺爺嫲嫲每朝早都會
帶軼賢小主去城門河走走跑跑有關
***
小主學劉翔跨欄
好勞力咁跨過去
不斷咁試
重學人放手添
成功喇!
玩到攰!
飲吓水先,好開心軼賢小主鍾意飲水
從初生到現在都會習慣比軼賢小主飲清水,
每次都會飲好多,好多時1杯都未夠喉!
Good Girl! 飲多d水有益呀!
不過飲水期間有人心急舉起樽,倒到全身濕晒
好在有帶衫比軼賢小主換
換完衫又嚟玩過
軼賢小主喺度計緊,
媽咪be爸嚟緊 仲有2日假期喎
會同我去邊度玩呢?
如果有得去玩嘅話,
等我遲d話比您地知吖!
Bye Bye!


text:
最近發覺,原來大龜同細龜都好鍾意食麵包.佢o地以前唔食o架!
麵包係兩隻龜龜繼肉肉之後o既第二最愛哩!
Continue reading »
大龜好番,食番o野之後,星期六(5/9)第一次買魚仔比佢食,不過佢好似唔多鍾意食呀!大龜對D魚仔無乜反應哩!
Continue reading »
前一篇講到,買o左包魚仔比大龜,希望可以令到佢有番興趣食o野,星期六餵過,佢都係唔食.
星期日(31/5)又再試一次,o係我掛住望住小龜追D魚仔o既時候,突然發覺大龜嘴郁郁,跟住見佢吐o左Do野出o黎,一望,發覺係條爛蓉蓉,得棚骨o既魚仔.
我唔肯定佢有無吞到,因為試過好幾次,佢咬o左D o野食,都會吐番出o黎,不過都好啦!起碼知道佢原來仲識打開個口去咬D食物.
暫時為止,只見大龜咬死o左一條魚仔,唯有慢慢o黎啦!
Continue reading »
上星期六(23/5),貪得意放o左舊冰落龜龜個盆,小龜當然係唔放過舊冰,將粒小冰食o左,佢係隻餓鬼,見乜食乜.不過,無諗到,大龜竟然對舊冰有興趣,咬o左一啖,不過因為太大舊,食唔到.
跟住我o地就諗,大龜會唔會對D透明o既o野有興趣? 因為之前見佢咬飄o係水o度o既皮.於是,我o地就買o左D芋絲同o者喱仔,睇o下大龜食唔食嘞!
Continue reading »
自從大龜病o左,就將大龜放o左落個透明小膠盆,小龜就依然住o係大盆o度.
上個星期六(18/4),我將佢o地住o既地方o黎o左個大轉移,因為大龜屈o左o甘耐,佢依家比起以前精神o左,我想佢可以行多D,令到D手腳有番力呀!(帶大龜去睇醫生之前,佢拒食o左好多個月哩!)
Continue reading »
上個禮拜五(17/4),我將小龜同大龜放埋o左一齊呀!
Continue reading »


text:
味道不錯,但隻雞真係好細隻 (呢度已經係成隻雞!).個汁嘅味道相當複雜,有啲似鹵水汁+藥材煮成,我覺得咸咗少少,旦酥糕爸就話啱啱好
12.31.2009
聖誕之旅 - 珠海御溫泉
聖誕節旦酥糕爸媽跑到珠海鬆一鬆,目的地:
珠海御溫泉
雖然話就話喺珠海,但其實御溫泉係位於斗門,由九洲港碼頭坐酒店車要70分鐘車程.我哋08:40由港澳碼頭出發,中午12:00左右才抵埗
御溫泉有兩間酒店:舊啲嘅係御瀛庄,而我哋今次投宿嘅係十月新開張嘅雲來客棧
可能想加強客棧嘅特色,門口有兩頭驢仔同一隻牛.隻驢仔成日都被人困住喺圍欄入面,應該好悶囉...
雲來客棧嘅大堂,我地坐喺呢度等check-in
由大堂望出大門口
雲來客棧一共有四層,每間房門口都有枝旗仔寫住房間號碼
一入門口就會見到洗手盆,而大門嘅左邊就係廁所同企缸.設計簡單,而且真係好新淨
房間無咩多餘嘢,床就咁鋪係地台上面.地方都算闊落,好似話最多可以住6個人
放低行李,就出去行吓兼醫肚.呢度係另一橦酒店,御瀛庄嘅大堂,睇落真係比較舊
御溫泉有中餐亦有西餐,不過喺大陸都係食返中菜穩陣啲.左面就係食中菜嘅小食坊同御食坊嘅入口,右邊仲有間飛發錢莊(應該係收銀櫃),估唔到同胞們都鍾意搞下gag!
小食坊係24小時開放,食嘅係我國四大發明:「粥粉麵飯」
先嚟一碗牛腩刀削麵:牛腩不過不失,而刀削麵師傅刀工好,麵條真係好薄,條邊仲呈花邊狀,食落好滑似河粉,不過旦酥糕爸就嫌唔夠咬口
刀削麵後面仲有一碟涼拌青瓜,真係大碟到嚇死人,可惜唔係太入味,同越食越辣
另一味係XO醬炒腸粉,鑊氣夠,味道足!套用返旦酥糕爸嘅評語:「炒腸粉都可以炒到似蘿蔔糕咁,正!」
啲腸粉真係好夠份量
煎餃,麻麻,韮菜太多味太嗆
穿過小食坊,就會到食中式小菜嘅御食坊
一坐低服務員就放低紙巾一包及前菜兩碟,盛惠RMB13
當然要先點呢度嘅名菜:泥煨雞.
味道不錯,但隻雞真係好細隻 (呢度已經係成隻雞!).個汁嘅味道相當複雜,有啲似鹵水汁+藥材煮成,我覺得咸咗少少,旦酥糕爸就話啱啱好
味道不錯,但隻雞真係好細隻 (呢度已經係成隻雞!).個汁嘅味道相當複雜,有啲似鹵水汁+藥材煮成,我覺得咸咗少少,旦酥糕爸就話啱啱好
我係蒜蓉怪,呢個籠仔蒸菜芯岩晒我!可惜菜芯唔夠靚有少少渣
另一味,竹架茄子,賣相十分吸引,以為係類似煎釀三寶,但原來似奶油薯餅多啲
呢味係香橙骨, 初初我地仲掙扎緊叫香橙骨定叫蒜香骨,但最後原來香橙骨都有蒜香味,真係... 雖然肥膏比較多,但味道不錯.其實只要係甜甜酸酸嘅嘢我地就鍾意
除咗係蒜蓉怪,我仲係薯仔怪,可惜呢味酸辣土豆絲麻麻,唔夠味
總括嚟講,御溫泉食用方面唔算好出色但合格,價錢同香港差唔多,但夠大碟 (尤其係啲小食同涼菜).以佢哋位處偏僻,方遠幾哩都無咩人煙嚟計,汽水/椰汁只賣RMB5一罐,都算叫做有良心咯
食飽飽,抖一陣就去浸溫泉.呢度係露天溫泉區大堂.大堂右邊係親王府,即VIP房間,有私家溫泉,可惜想訂嘅時候已經full晒
溫泉接侍處,唔一定係御溫泉嘅住客先可以浸溫泉,呢度有淨溫泉門票賣,我見好多人坐車過嚟浸
溫泉區係24小時開放.我哋個package包埋溫泉門票,可以無限次任浸
溫泉區內當然無得影相,唯有用返官網嘅相片喇
溫泉區唔算好新,但算乾淨 (起碼唔話起晒泡或者有不明浮游物體),區內有一個大池同幾十個細池.至於係咪天然溫泉我就有所保留 (我就聞唔到硫磺味)
我哋最鍾意係地熱帶: 石地板下有泉水管令到地板溫暖,瞓上去真係好舒服,我地初初真係打算瞓過夜,可惜蚊子大軍殺到嚟不得不撤退.我同旦酥糕爸講下次一定要帶埋蚊怕水去!
溫泉區仲有按摩服務,有平有貴.瞓緊响地熱帶時想嚟個平嘅腳底按摩,點知佢地嫌我地買半個鐘咁少,居然唔做我地生意!算,士可殺不可辱
之後我地去咗萬壽閣來個太醫五體 (其實我都唔係好明咩叫太醫五體),總之按摩前會幫你先把脈,再因應你需要比杯藥酒同茶你飲,跟住就按摩.我地試咗十五絡推(RMB198,80min),嘩,舒服到痺! 佢唔似平時中式按摩咁死摔你d筋,而係穴位按摩,由每隻手指腳趾一路㩒㩒㩒到心口,不會痕不會痛,讚!
再嚟幾張夜景:雲來客棧
近門口處的一棵大聖誕樹,而家連大陸都要搞聖誕消費
露天溫泉區大堂
總括黎講,御溫泉內除咗食/浸溫泉/按摩外都無咩特別嘢玩.不過近近地想relax吓都係一個唔錯嘅選擇
訂閱: 張貼留言 (Atom)


text:
是日老公有啲野要我去錦田攞,靖翹要返學,老公要返工,影曦就選擇留喺學校陪老公所以我就帶咗舒韻去錦田
我先去咗送靖翹返學,點知行咗10分鐘去巴士站先知...無帶銀包!!!
結果死死地氣咁拖住兩個行多20分鐘返學!
原朲諗住送完返學就去錦田
心諗...死啦,又要行返屋企再出過去
跟住我突然醒起,學校欠找一百蚊未畀返學
我就走去追數lol
我就搭咗的士返屋企攞銀包,再出發出征錦田!
矮小嘅平房,藍藍嘅天空,感覺清新!
我好大部份嘅童年就喺呢到過㗎啦~
細個時婆婆住吳家村,每逄星期六,日,暑假我都會返去婆婆到住㗎!
每次去錦田,必定要去食波地路呢間豬腸粉!
唔講唔知,呢到已經傳到第三代啦!
我細個時婆婆成日都買呢檔嘅豬腸粉我食㗎!
yum yum!!!
連舒韻都大讚好味呀!!!
呢間玩具,文具咁多年仲喺到
細個我同妹妹病親,都會去呢到睇江醫生㗎!
辦完事,我地就搭64K出咗大埔搵婆婆(舒韻嘅太婆)
元朗/錦田,係香港最大嘅平原<3
我外賣咗豬腸粉畀婆婆,開心到佢呢~
探完婆婆我就帶舒韻去咗我媽油麻地嘅屋企
真係一日遊晒港九新界呢!
我專登走去我媽到...係因為表妹Karrie返咗嚟
佢係為咗一個15分鐘嘅港大interview而專登由加拿大飛返嚟!
希望佢成功啦!!!
同karrie傾傾傾...傾到8點幾...
於是我決定呢晚喺我媽到瞓算~
廢事帶住個超攰嘅舒韻返屋企啦~
在娘家嘅感覺真好!


text:
星期五唔洗返工,不過同柴可夫夾唔到時間,無得去! 星期六天氣好唔好之間,卡樂B又鼻塞塞,去唔去之間揀左去,柴可夫就留係車度陪卡樂B,我就有一個鐘頭時間"搏殺",預定目標都係ZARA.
一來是對西班牙的情意結,二來是我喜歡的風格(啱唔啱著別論...),拾幾年前黎歐洲旅行邊度見到有ZARA我都一定入去行下,拾幾年黎我既身型不論係暴漲定無端消瘦...我永遠都係夾係兩個碼中間...
而家想買ZARA都唔洗特登等返鄉下(但我仍然次次返鄉下都會去3幾次,因為落親街都會經過): 以前真係係西班牙買抵好多,呢幾年英鎊疲弱,變相比歐羅同英鎊都分別無大啦,加上我地個城先兩年開左分店,我耐不耐都會入去打個ROUND.
今次入到去我地城呢間,D減價貨(其實淨返幾架)9成以上都係大碼,加大碼,好多都比人摸到起晒毛粒,雖然係一減再減再減,真係揀唔落手...無法啦,鬼叫自己咁遲先出擊咩!
而家有隻卡樂B,去親睇衫都會順腳行埋童裝部...我既一個鐘頭"搏殺"時間同埋金錢就係咁奉獻左比佢啦
都係兩大袋,拿住都好有滿足感
唔係D乜野超型服飾,只不過係D BASIC ITEMS(部分仲係國貨)
1件太空褸,3件POLO TOPS,2件恤衫,盛惠25鎊~可能ASDA既佐記都唔得!


text:
2009年9月17日星期四
病毒玩殘M記
上星期賣防毒起家嘅M記,聽講一半人感染病毒,以為老貓燒鬚,原來唔係電腦中招.唔少人上呼吸道感染,加埋H1N1豬流感,爆發起係都幾跨張.不過電腦公司最唔怕感冒潮,因為有遙距登入,只要大家病唔死,一樣可以响屋企,對住部筆記簿做餐懵.
近期筆記簿電腦同啲女性用品一樣,都興「超薄」,更 可以去到邊做到邊.除咗Dell嘅Adamo,新力亦响柏林IFA大會,推出VAIO X系列,11.1吋屏幕只重一磅半.無獨有偶,Thinkpad亦係用X代表「輕薄」.不過,筆記簿除咗要薄,最緊要仲係「型」,以台灣術語,即係「個性化」,否則薄過張紙,都係無用.
但係近期見豬扒嘅梁公子,買咗部Mac機,裝個VMWare Fusion,然後裝埋自己Thinkpad X嘅Windows响上面,唔駛用Bootcamp就可以跑Windows,用起嚟成部Thinkpad一樣.佢話用MacBook比較追上潮流,但又唔太習慣用OS X,想出咁天才嘅解決方法,睇起嚟係部Mac,其實係部PC,非常之零零漆.其實以祖國嘅A貨咁發達,點解唔整部Mac機殼,放部PC入去,咁咪兩全其美,又唔駛咁乜麻煩.
上星期去FCC,見到久違嘅Kitty Wan,以前响迪吉多(後來俾康柏收購,康柏又俾HP買咗),後來去咗專門幫電訊商管理收數嘅Portal(後來俾O記收購咗),再上咗上海幾年做GE嘅醫療同塑膠原料嘅孖屐亭.由IT到PVC,真係所經非一.
訂閱: 發佈留言 (Atom)


text:
2015年3月22日星期日
行大運Meissen (上)
Albrechtsburg城堡
好似係Stadtmuseum
牆上有啲日本瓷器
睇介紹原來係有名嘅有田燒.
Kleinmarkt
Markt
左邊嘅town hall前咁啱有人表演.
Frauenkirche維修中,無緣欣賞教堂瓷鐘敲嘅音樂.
唔見咗張遊客地圖,唔記得咗呢啲景點個名堂.
第二朝,3月8,向山上城堡進發.
中世紀嘅Torhaus
架lift上山要錢.
右邊間Dom教堂要錢又未夠鐘開,冇入.
山下有好多停車場.睇嚟旺季會有好多人嚟Meissen.
Meissen出名係佢嘅瓷器. 最初係喺山上城堡生產.
戲院都係景點之一.
四圍影吓.
40 則留言:
似修導院?有乜貴族喺度住過?回覆刪除回覆
Elector of Saxony...我唔知佢係乜水.刪除
沒甚麼人,靜靜看看風景,不錯!回覆刪除回覆
人都唔多個o個兩日刪除
´*☁晚安・゚♦☾•*¨✬瞓覺豬時候呢★°¨✫回覆刪除
點解有咁多日本瓷磚?回覆刪除回覆
因為佢同日本嘅有田町係姊妹市.有田町送嘅.刪除
你遊足成個月呀 , 爽啦.回覆刪除
呢度都幾好, 靜靜地.回覆
邊有遊足成個月咁好呀!刪除
架lift 只上唔落?回覆刪除回覆
有落架. 只係我行上去, 落山時用佢冇人問攞錢啫.刪除
Meissen瓷器貴嘢,手繪架回覆刪除
唔見咗張遊客地圖,o係google map 揾到相,有d相會寫左建築物名嘅!回覆刪除回覆
我知呀,但係都係冇.刪除
間戲院有乜特別㗎?回覆刪除
有無買spongebob嗰樽野?係咪清水嚟㗎?回覆
棟o野過百年囉.刪除
冇呀,冇咖啡因可樂嚟㗎.
有人表演.....?!咁佢地表演畀邊個睇?!!...回覆刪除回覆
係冇乜人睇....刪除
城堡好靚好童話世界!回覆刪除
旅行團應該唔會去呢到,是嗎!回覆
HK團我估冇乜. 但我見有日本團刪除
海綿果支係咪蒸漏水定汽水?回覆刪除
搭𨋢要幾錢?
條街無人,任打筋斗都無人理XXD回覆
冇咖啡因可樂嚟㗎.刪除
冇睇幾錢.
點只打筋斗,裸跑都得啦.
SpongeBob XD回覆刪除
咁靚既地方竟然無人?回覆刪除
又係瓷器? 睇嚟好多地方都係出名瓷器噃!回覆
Weekend卦刪除
呢度瓷器出名係因為呢度係首個歐洲地方(好似係1710年)出產到中式瓷器.
呢度係前東德定西德呀?回覆刪除
呢處天氣唔錯喎回覆刪除
有無買你的心頭愛...回覆刪除
建築物有特色!回覆刪除
做咩唔帶走二奶呀XD
呢度好靚, 我鍾意牆上日本磁磚.回覆刪除回覆
可惜有啲好高睇唔清.刪除


text:
2014年5月15日星期四
Tortang Talong
60 則留言:
- 回覆
又唔算奄列喎. 都唔係蛋多過茄子刪除
矮瓜好索油,煎嘅唔健康.回覆刪除回覆
有蛋,唔使用好多油喎刪除
意菜西式都有咁既煮法, 係加芝士 ,香草焗..好食好多.回覆刪除回覆
幾特別,未試過喎回覆刪除
咁食法,未試過呀!回覆刪除
茄子,我鍾意蒸!回覆刪除回覆
我prefer魚香茄子刪除
我鍾意煮有汁嘅茄子!回覆刪除回覆
呢個冇汁,差咗d d刪除
唔睇字的話,以為係豬扒之類^^回覆刪除
呢個賓菜我食過,覺得幾好喎回覆刪除
碟邊都襯埋顏色......紫紫地!回覆刪除
一眼望落去仲以為係隻唔知咩脾(羊脾或火雞脾或其他大型動物嘅脾)回覆刪除
咁大隻茄子你焗咗幾耐?回覆
around廿分鐘刪除
我都係以為係脾....或者係扒類.....哈哈..回覆刪除
我愛茄子芝士咖哩....魚香茄子多少少......哈回覆
我都係prefer魚香茄子刪除
有兩個步驟,太煩,我會蒸完做個汁就食左去.回覆刪除
我呢度啲矮瓜都係又大又粗,塊皮唔批真係幾韌㗎!回覆刪除回覆
塊皮幾韌>> 呢邊d都係咁.刪除
唔駛咁麻煩, 將茄子切成細細塊, 醮上蛋漿來煎都一樣啫!!!回覆刪除
可以用來加芝士茄膏肉醬放入oven焗咁就變成一碟意菜回覆刪除回覆
又搵吓有冇食譜先.刪除
望落好似淡茂茂咁, 我寧願蒸完淋熟油豉油嘞.回覆刪除
驟眼仲以為成隻金華火腿添.回覆刪除
我以為係豬手添,哈哈哈回覆刪除
第時會唔會同賓賓fd一齊返祖家旅行呢?回覆刪除回覆
去佢哋鄉下睇吓都好喎.刪除
嘩!王子,呢碟野賣相認真麻麻喎!!!回覆刪除
你唔講都睇唔出係茄子回覆刪除
賓賓菜有乜嘢代表菜呀?回覆刪除
你果面茄子真係勁大!回覆刪除回覆
壓扁咗睇落更加大.刪除
未必有下次< 都幾啱聽. ;) :D回覆刪除回覆
呢個唔使分d你食啦.刪除
係呀! 我記得係希臘時食D茄子好大架! 裡面塞滿食材,好好味架! 但你呢個唔似塞野入去,好味嘛?回覆刪除回覆
冇塞野架. 味道係好原味.刪除
未試過整,難整嗎?回覆刪除


text:
去度搞登記, 填呢填路咁整左一輪, 就要除哂衫磅重喇~ 3.98 kg 重過出世少少, 入去見醫生時, 醫生話: "咦? 重過出世喎, 冇收水喎~" 人地通常會輕番少少再重過, 醫生話樂樂豬skip 左呢一步喎~
之後, 佢就用d 儀器幫亞b 檢查, 佢話樂樂豬比較黃, 要即刻去醫院進一步check下, 佢跟住又問我一d 關於亞b 出世既野, 就叫我出去等佢check下要寫去邊度, 我就趁個段時間, 問健康院既護士姐姐關於餵人奶既野, 佢地好有心機咁教我, 又幫我睇亞b 食得好唔好, 個護士姐姐話琉璃都餵得幾好~ 樂樂豬食到一半, 陪月姐姐就入黎話攞左封醫生信, 要即刻過醫院~ 咁我地就嗱嗱聲走人, 陪月姐姐見我傷口痛, 行動不便, 於是就叫我係屋企抖下, 佢同塊餅帶樂樂豬去醫院就得~
於是, 佢地同左我返屋企就即刻打的去醫院, 我就打左俾亞媽同奶奶, 講左亞b 要入院, 佢地都好緊張即刻話要去醫院睇下咩情況, 我就自己係屋企瞓係張床度, 好擔心亞b, 過左半個鐘度就打塊餅, 佢話同亞b 抽左血, 等緊報告, 我話有咩消息就即刻打俾我~ 又過左一陣, 塊餅打黎話抽血報告話亞b d 膽紅素有成3百幾度, 正常就唔知低過200, 所以亞b 要入院照燈, 又話人地照一支, 佢要照兩支添, 仲有就係唔退就要換血!!!!
聽到塊餅咁講個心即刻嗱住嗱住咁, 好想即刻過去醫院, 但礙於琉璃因為貧血好容易頭暈同傷口勁痛, 佢地都叫我唔好去醫院~ 由於太擔心, 我就打左電話俾團契既姊妹, 請佢幫我地代禱同代為send email 俾弟兄姊妹~
過左冇耐, 塊餅同亞媽就返左黎, 話要5點先可以入去探亞b~ 我叫塊餅打俾團契導師(fred & elisabeth), 佢地又係啱啱生左bb 冇耐, 可以問下佢知唔知關於照燈既野, 亞fred 話好多bb 都會面黃, 叫我地唔駛擔心, 之後仲同我地係電話度祈禱, 一面祈, 塊餅忍唔住一面喊起上黎喇~
之後塊餅又打左俾幾個係產房做的護士朋友, 佢地都話面黃好普遍, 所謂換血都係好似打支針咁, 咁我地先放下心頭大石~
差唔多夠鐘塊餅就去左探樂樂豬, 亞媽就係屋企煮飯俾琉璃食, 到左夜晚7點幾, 塊餅返左黎喇~ 佢同我講話樂樂豬俾人包住哂個頭, 連眼都蒙埋呀~ 佢講講下都忍唔住喊, 其實琉璃都好想喊, 但係我諗我要堅強d 我仲要照顧亞b 既, 於是我連忙安慰塊餅, 話我地一齊祈禱啦~ 跟住我地就禱告喇~ 後來塊餅又話去探樂樂豬要帶口罩, 佢仲喊到個口罩都濕哂添~ 傻佬黎架~
神呀, 樂樂豬得個四日人仔咋, 求神親自醫治佢, 減輕佢的痛同唔舒服!! 奉主名求!! 阿門~


text:
前排其實發生左好多野
只係..唔得閒打blog
同朋友們埋怨下令到心情好D就算數
不過都係要係新年前好好清算一下
等到第時睇返都知道原來發生過d咁既事
講返樣衰個單先
呢單真係唔想提返起
每次提起個心又dump一聲跌落山谷
而家個心簡直係dump dump dump
上上星期五我作了個錯誤既決定
抱憾終生
我不理屎盈既反對
毅然答應同我d同事去唱K
簡直係惡夢
佢地話係為左幫一位同事散心
我咪心軟去囉
話哂佢又同我掏心掏肺過
點知佢個心終於開心返
但我個心就dump dump dump
咁邊個同我散心?
我第一次去唱K梗係一X糊塗
樣衰野不斷發生
去完之後我簡直對唱K產心嚴重既恐懼
我只有2個選擇
1係一世都逃避呢個恐懼
但呢d邊有得避
避得一時點避得一世
所以我揀2
就係要克服呢個恐懼
AL我都克服到..無野難到我既
所以我而家已經有全盤唱K計劃
所以請各位配合
我唔信我一世都要俾人笑
之後個單都係好嬲係個個MOMENT..但而家過左咁耐好似無咁嬲
就係我老世
我真係覺得佢好難頂
我真係好鐘意我呢份工..同事..工作我都好鐘意
除左佢
講起佢就把幾火
我同佢溝通唔到都算勒
咁咪唔好講野囉
我除左簽time-sheet之外基本上都唔駛同佢講野
應該話我係到一直避佢
真係驚左佢
我諗住我做好自己本份就無問題啦
我開OT..星期六返黎做埋D野盡量去meet個deadline我都唔介意
我地全team都係咁
我地team既人係最早一個返黎都係最遲先走既team
D同事會做到零晨先走
D同事會唔出去食lunch為左做多D野
但我地都唔mind
因為我地知個deadline真係好趕
但佢真係好離譜
我地博哂老命去做個Project時
佢居然無聊到要我地去理埋d無謂野
仲要走黎發脾氣
仲要問我d同事: 你好忙嗎? 忙咩呀?
小你凸 \ . / 凸
忙咩你都唔知..用腦諗下啦
我地幾忙你梗唔知啦
你有睇過我地幾早返幾遲走嗎
因為你只係需要落order定deadline
你又唔係做個個
仲好意思黎問我地忙咩
真係覺得呢D人好無聊好白痴
係要落井下石
我地唔reply代表我地無理過個case咩
你知咩呀
你自己咪又成半年無理過d case就派俾我地
你想點呀凸 \ . / 凸
我地都無你咁過份啦下嘛
真係係話人前檢討下你自己先啦
係個個moment我就係個心都係咁鬧佢
因為我真係好嬲佢係要係我地咁忙時居然有d咁無聊同無理既要求
加重我地既負擔
完全唔識體諒我地既努力既老世真係唔想要同埋唔想同佢講野
雖然佢根本都唔想同我講野
所以係呢單野發生前
我真係諗過畢業後返返黎做
因為好多同事都係PP係HA做過再返返黎
仲有我好鐘意班同事
但我同HENRY講時佢叫我好好考慮下
我都覺得係
因為有個咁既老世
佢好明顯唔係鐘意我
佢話升職好睇個老世係咪鐘意你
既然係咁
我諗我真係要好好考慮考慮
我真係唔想再對住佢


text:
20/11/14 晴
講左好耐話要食一蘭拉麵,終於有機會去食喇!~~~
其實一蘭都開左好耐,一開幕果陣好多人去排隊,我地呢啲井底之蛙都唔知佢有乜咁架勢,咁多人去朝拜.
諗住等遲少少,少啲人去,先再去試下.不過之後又無左回事lu.
由銅鑼灣好快行到謝斐道的一蘭,明明未到午飯時間,時間尚早,但都有相當數量既食客.
一蘭設計座位係一長排座位,每個位都隔住,for一個人自己摺埋黎坐,好似圖書館既自修室咁.不過如果兩個人去食,都傾到計既,都ok.
坐低之後,填上自己想要既拉麵煮法,就可以禁制,然後就有waiter響兩排座位之間既秘密通道行到你面前,透過你面前既窗口,收你張單,再送上拉麵.
其實大家之前睇過傳媒既介紹,相信都唔駛我解釋咁多.所以就講下我對食物既評價啦.
其實幾得意既,因為根據一蘭既推介,食拉麵之前,首先係要小嘗豆腐甜品一啖既,仲要唔落黑糖,要清一清口腔裡既雜味,先品嘗拉麵既真味.
當我吞落第一啖拉麵既豬骨濃湯,「嘩!~~~」真係叫左出黎,因為同平時食既真係好唔同,呢啲真係叫豬骨濃湯,嘩,好正呀!
開頭會驚所以濃湯會令到湯底好稠,不過其實個湯底只係近乎擔擔麵果種湯底既黏度啫.
而且配上一蘭辣醬,同埋幼長既麵條,其實真係有啲似食緊擔擔麵.哈哈.
不過個湯底真心好味,抵佢值八十幾蚊,雖然好貴.超想飲晒啲湯.
食食下,會覺得,要做一碗好食既,質素高啲既拉麵,其實唔難,爭在食店肯唔肯造.
點解人地可以做到咁原汁原味既豬骨濃湯,而你只能做用豬骨粉開出黎既湯,係差在你份心.
可能成本真係差好遠既,但其實做多少少功夫,食物品質已經爭好遠,留俾顧客既印象亦更深刻.
對於拉麵既其他品評,係希望可以推出唔只一款餸啦,而家淨係得兩塊薄衣衣既叉燒,如果有埋豬軟骨之類就好了.
食完拉麵,食埋個黑糖豆腐甜品,再一次清一清.呢個豆腐甜品應該等於布甸我估,太細盒了,食唔到啲咩其實,但食到啲芝麻味,幾得意.
其他意見,如果一蘭提供既係日本茶而唔係凍既清水,感覺會好好多,會更感受到日本既氣氛.
放張落單紙響度俾大家參考下啦! :)
2014年12月12日 星期五
一蘭拉麵
20/11/14 晴
1 則留言:


text:
澍哥單拖歐遊記(內含適量不雅用語,不喜勿進)
2016年6月15日 星期三
冇寫兩個月......
2016年4月18日 星期一
德國-火車冇德頂
火車方面簡直冇撚德頂,國營企業DB,舒適快捷方便,仲要加埋我坐頭等艙就更爽,德國(其實個個國家都係)火車分幾個層次,高速ICE連接各大主要城市,跟住就城際IC及EC,區間RE,IR,RB,市區S-Bahn及地鐵U-Bahn等,跟住就到地面鐵路及巴士,但柏林有部份非國營火車以及地鐵U-Bahn我張火車通票就唔包,不過我根本唔需要坐.基本上所有類型火車我都坐過,當然我覺得係ICE最特別,而且我乘搭時間最多,淨係車身已經夠型,電源供應,Wifi,可調而寬敞嘅坐位,有檯,用餐車卡等,而頭等艙仲會有服務員提供報紙,點餐及送餐服務,你係唔需要行去買,當然價格比市面較貴,但係可以接受,臨埋站前20分鐘左右就有朱古力餅或者熊仔橡皮糖派.行車速度高達200km/h都好穩定,就算坐對頭車位亦相當舒適,因為有部份車站係堀頭路,會倒車離站繼續行走,所以唔好以為方向永遠一致.
我去嘅德國城市有:科隆,法蘭克福,海德堡,斯圖加特,福森,慕尼黑,紐倫堡,柏林及漢堡,9個城市共12日.德國對我來講冇咩特別感覺,可能已經喺歐洲4個幾月,度度差無撚幾,人又差唔多,食又差唔多,亦都係周圍pizza,土耳其烤肉kebab(德國叫Doner),不過呢度就多條野-腸,麵包始終係歐洲主要食糧,條腸多數用麵包夾再加芥辣或茄汁,或者切片加茄汁咖哩粉叫Currywurst,不過德國麵包最特別就係包皮硬到仆街,就算有牙力有食力但牙較都痛埋,睇來佢地都盛行以形補形文化,又要大條,皮又要硬.雪糕店都係好普遍,而且唔貴,1.2~1.5歐1球,我都食唔少,德國比起荷蘭消費稍平,如果揾啱野食嘅話.啤酒錢就冇使過,請人飲就有,咖啡就時常飲,通常飲Latte Macchiato,但係咖啡利尿,德國公廁好少,有嘅話九成都係要收費,所以比較麻煩,試過好幾次人少少就喺隧道或者公園草叢搞掂.
德國人生活普遍優閒,好多食店唔做晚市,做晚市就冇早市,工時短而且服務同香港相比差很多,咁當然都有好多係好熱情,睇你好唔好彩.我試過一次喺福森,已經係旅遊區多遊客,我座低左喺室外,個女侍應半分鐘都睇我唔到,然後執碟入左餐廳,3分鐘後出返來終於見到我,唔知做乜黑左一下面,跟住我問佢攞餐牌佢就話截左單,冚家剷你唔係應該一早話比我知架咩,成個門口三十幾人仲食緊野我九知截左單咩,事後我猜測個撚樣黑面係因為佢以為我黐佢凳坐係冇幫襯,到我問佢攞餐佢先知我打算落單,先話截單,做侍應點可以先入為主客人冇幫襯咁仆街.相反如果因為我唔知餐廳截單坐低而黑我面咁仲仆街,根本冇機會睇到幾時收工,而且仲咁柒多人喺度,我先埋去,仲要唔係夜喎,點解搞到好似我唔啱咁嘅,結果我用一副等同吊你老母嘅嘴臉望左佢三秒然後拍檯走左.類似嘅事都試過三兩次,我相信呢尐事喺香港甚至亞洲極少會發生,相信之後陸續有來,所以我下次只要有少許感覺唔高興就會起身走,唔需要扮客氣,既然你地咁有性格我一樣可以.
我喺德國有好幾晚都係同朋友出去食飯或者相聚,科隆,法蘭克福及福森都遇到香港人,科隆遇到大學交換生阿成,當晩交談之後我送佢去火車站.法蘭克福嘅Ryan,請左佢食半餐飯,返香港先食返佢,佢帶左我去睇交易所前嘅牛熊銅像,牛市熊市嘅祖仙.福森就遇到個同房牛奶仔,冇乜交流,因為佢顧住講電話溫女,仲係陰聲細氣叫條女BB豬嗰種,勁難頂.到左柏林梗係要揾喺荷蘭識嘅迪祺,喺佢身上認識多左德國嘅文化,細節,希望佢喺德國快尐揾到工,所以我都話下次有機會見但我唔想係馬來西亞.喺柏林同時又遇到台北嘅鯉百,第一晚就同房,第二晚因為爆滿佢搬左去附近另一間hostel,我過左去揾佢,又遇到個北京去奧地利交換生,三個中港台吹水大聲過頭比人投訴.到第三日即係臨走嗰朝再約迪祺食個早餐就分道揚鑣,之後先睇下坐幾點火車去漢堡.但我發覺自己好多次都係趕車,開車前分幾鐘先上車,如果有少許阻滯就好麻煩,呢方面需要自我警惕.
2016年3月29日 星期二
從愛丁堡機場坐1.5小時飛機到阿姆斯特丹史基浦機場,Easy Jet,平機票,連行李74歐,喺愛丁堡機場室外吸煙區第三次遇到幾位在天空島的德國女士,影相就梗啦.
我踏入荷蘭首個城市就係阿姆斯特丹(Amterdam),由21-04-2016至24-04-2016共4晚,跟住去鹿特丹(Rotterdam) 及海牙(Den Haag)25-03-216至29-03-2016共5晩,其實原本27號係去比利時布魯塞爾,但係恐襲就取消左,唔係因為安全問題,而係氣紛,反正荷蘭都幾舒服,因應住後行程所以留多3晩填數.起初考慮返唔返阿姆斯特丹好,但最後決定留喺鹿特丹,一來食同住都平,二來又識左幾個朋友仔.
阿姆斯特丹間hostel,16人一間房,得一個廁所一個沖涼房一個洗手盤,樓下正正係酒吧,對面就已經係妓院,不過就老左尐囉.來得呢度尐人一定夜出早歸,搞到我都夜訓左,又遲左起身,嗰幾日起身已經十點幾,如果之後係咁就仆街,27號之後進入夏令時間仲要加多個鐘,即係早多一個鐘起身,過常坐7,8點火車,要好早起身.
去過Van Gogh Museum 梵高博物館,Rijksmuseum 荷蘭國家博物館,Royal Palace 阿姆斯特丹王宮,Musé Du Sexe 性愛博物館,De Wallen 紅燈區,Singel Bloemenmarkt 辛格爾花市,Westerkerk 西教堂,Church of Saint Nicholas 聖尼可拉斯教堂,Keukenhof Garden庫肯霍夫公園,Zaanse Schans 風車村等.
阿姆斯特丹,一個五光十色嘅地方,就好似旺角一樣,越夜越精彩,黃賭毒有齊,分別在於呢度合法經營,政府有稅收,人民有草食,男人有西吊.
黃 - 建築物玻璃窗外紅色霓虹光管中間就會有條女屎忽扭扭喺度拉客,一炮150歐左右,仲有近距離嘅脫衣Show,2歐2分鐘.唔使怕醜,呢度紅燈區係旅遊景點,大撚把人,跟住人潮即可.有性商店,有尐裝修到好似名牌店一樣,而阿姆斯特丹比較有趣嘅就係性愛博物館,4歐唔貴,不過地方不大.
睹 - 有賭場,不過我冇去過,詳細唔多清楚,但喺海牙嘅賭場規模就比較大,唔好以為好從澳門嗰尐咁豪華,如果細間嘅都只係玩機.
毒 - 最普及係大麻,周圍都係賣相關嘅周邊產品,例如煙紙,磨大麻盒,大麻種子,大麻蛋糕餅乾之類,而大麻就指定Coffee Shop先可以賣,冇錯,係Coffee Shop,呢度嘅Coffee Shop係賣大麻嘅,想飲咖啡就去Cafe,完全係南轅北轍,千祈唔好搞錯.
正當我喺燈紅酒綠嘅阿姆斯特丹同時,22號比利時發生炸彈襲擊,35人喪生,有好多好似我一樣原本準備前住布魯塞爾都取消左,反而我遇到一個韓國女仔23號離開布魯塞爾來到,佢都心有餘悸.到左第二晩,佢驚一個人行夜街叫埋我一齊去,仲參觀左性愛博物館,紅燈區,所以佢都幾有趣.
OV交通卡,全國通用,因為我知會留喺度多幾日,所以買左張,不記名OV卡7.5歐一張買斷冇得退,再入錢,坐巴士及路面鐵路餘額起碼4歐,火車起碼20歐,呢度係採取先扣後回,所以落車唔拍卡就白蝕,卡內餘額可取回,不過扣1歐手續費,但係買單程火車票每程貴1歐,幾程就返本,所以如果留得幾日,係買得過嘅.
鹿特丹就係商業區,夜晚水盡鵝飛,但消費較平.冇咩好玩,稍為特別有立體方塊屋Cube House及附近有個摩天輪廣場,小孩堤防Kinderdijk有去,坐成粒鐘車去到冇野睇,好彩唔使入場費,藝術中心就真係唔啱我,到此一遊就算.
海牙我去左兩次,係鹿特丹即日來,因為留多左幾日,所以唔去咁盡,分兩日去,大概去過海牙廣場,國會與騎士廳Binnenhof & Ridderzall,和平宮Vredespaleis,馬德羅丹小人國Madurodam,斯海弗寧恩海邊Scheveningen.
Hostel仲勁,48人一間房,我住左兩晩就搬左去另外24人房,因為之後個booking係到步後先加.呢度大廳好大,通常住客都集中於此,亦同過好多人搭訕,認識好幾位朋友.兩個馬來西亞男仔,其中一個係華僑又係講廣東話,德國讀德文,又住過英國幾個月,所以佢對歐洲比較熟,另一個喺南非讀書,同我一樣單拖來旅行及取消左布魯塞爾留多係度幾日.一位日本哥哥,末來一年會於荷蘭工作,太太稍後從日本來會合.三位匈牙利讀書來自哈薩克姑娘,好多歐洲人當佢地係中國人,我地當然識分,但歐洲人唔識分中日韓港台,就當晒係中國人.遺憾嘅係佢地六個人同一日走,得返我一個喺鹿特丹,所以我一齊去火車站送別佢地.
大麻有好多品種,係一嚿野要自已磨碎,所以就衍生好多周邊產品,亦可以買現成卷好,分強中弱3級濃度,大約3歐一飛,唔算好貴,不過唔好亂試,輕則搖搖欲墜,重則暈眩嘔吐,訓到不省人事.我就試過濃度中同弱,但係原裝實在太粗碌,所以我拆散左自已卷細支,如果我一次食晒支粗碌中級,一定行唔到直線,仲會狂笑.話就話只可以喺Coffee Shop或自家食大麻,但周圍都有人食,執法亦唔嚴.
呢度火車站好靚,搭車亦好方便,火車主要有好幾種


text:
燈
燈係指用來照嘢嘅架生.家下燈通常用電來發光,所以呢類燈又叫電燈.而古代嘅中國就係靠燒燈油之類嘅燃料,用一條布線捲成嘅燈芯去吸取燈油嘅原理,再用火點着條燈芯嚟照明,稱為油燈.
燈嘅種類[編輯]
燈有好多種,但唔係話叫做燈嘅都係用嚟照明,有啲所謂「燈」其實係有第二啲用途;
好似喺中國古時有一種叫孔明燈,係利用熱氣上升嘅原理,喺紙罩入面點火,咁支燈就會慢慢升高(即係熱氣球嘅原理);但係孔明燈主要係用嚟慶祝同埋打訊號用,好少用嚟照明.
又有一種叫本生燈(Bunsen Burner),一邊有條燃氣管接駁,另一邊向上嘅噴咀就將燃氣變成火頭,係用嚟做實驗時嘅燃燒工具;好明顯佢亦都唔係用嚟照明嘅燈.
至於神話傳說嗰啲一捽就會有巨人走出神燈嘅虛構嘢,或者形容一個人係「燈神」.
燈嘅小知識[編輯]
- 世界上第一盞照明嘅氣燈係由英國人馬特克喺1792年發明.
- 1808年,英國科學家大衛發明咗孤光燈;佢嘅原理係用兩支中間有少少距離嘅炭枝,通電之後炭枝中嘅空間就會因為有電流感應而發出黃色燈光.期後重發現咗用白金通電可以發出白色光嘅原理.
- 1845年,美國人史達喺真空嘅玻璃樽入面成功令白金燃燒發光,但係因為成本太貴而冇廣泛採用.
- 1878年,美國人史旺用紙造出燃燒嘅細絲放入真空玻璃樽入面發光,但係唔持久.
- 1879年,美國發明家愛迪生利用經過炭處理嘅綿線放喺真空嘅玻璃樽入面通電燃燒,成功做出可以維持四十個鐘頭以上嘅電燈膽,之後再用經過炭粒加工嘅竹造燈絲,成功令到燈膽可以維持一千二百個鐘以上;自此電燈就被廣泛採用.
- 今日嘅電燈膽燈絲係用鎢嚟造,而原本真空嘅膽入面就加咗氬氣,令到盞燈膽更加持久耐用.


text:
呢個5月真係好忙好趕, 幸好月尾有呢個透氣機會, 什麼都唔洗想咁去休息一下, 雖然天公不做美, 日日下雨, 玩唔到bill沙, 不過可以同一堆朋友飲飲食食行行買買, 真係巧relax呢.
大部份旅行相都係面書放了, 不過都想趁仲記得係blog記錄番個行程, 留為記念~~
5月29日(黃雨咁大雨)
晨早6點半就要出門, 唔夠訓既我係一定會發呆既, 所以成朝都係跟住人行, 不知不覺就去到墾丁. 今次入住既民宿叫"香格里拉", vip2人房有折, 大概hk$650-700/晚, 房間空間感強, 非常清潔, 我算很滿意呢, 不過clara就話旁邊既愛情海人情味濃厚, 有機會都可以一試.
墾丁2日都係clara+mason編排行程既, 多謝領隊小姐導遊先生, 14人一齊行動真係難度超高, 租車周圍去一定唔少得啦, 好彩有租車咋, 唔係咁大雨真係邊度都唔洗去, 分分鐘買幾副麻雀係民宿開戰就算,xddd
墾丁第一餐 ~~ 台灣小館
餓死人餓死人餓死人, 點都要醫左肚先, 本餐精選: 皮蛋豆腐
第一個景點 : 造麻工業歷史展示館
因為落雨, 臨時加左呢個景點, 真係撞鬼, 行左30分鐘都唔知行黎做物, 我只記得個d蘆薈形狀既草 同埋 danny係一般垃圾, 其他"展示館"都好唔掂
第二個景點 : 後壁湖 + 貓鼻頭
係真正景點啦, 如果天氣好d, 一定好令令
第三個景點 : 鵝鸞鼻公廟
呢到有一個燈塔, 不過因為太大雨, 大家只能行公廟旁邊既店舖, 係咁試食蝦干豬肉鬆小食...試食都試得好豪爽, 唔係一啖二啖, 係一小袋....食完都飽哂咁濟
第四個景點 : 海角7號既郵筒
CLS, 鬼死咁大雨落去睇一個郵筒, 所以我地係堅持唔落車既
第五個景點 : 出火
晚餐 : 南海海鮮餐廳
yummy yummy, 真係無介紹錯, 本餐精選: 雞泡魚皮
消夜 : 墾丁大街
仲係落雨, 但係都食左唔少野, 本餐精選: 燒蠔
5月30日(仲係落雨呀)
民宿早餐一律係toast, egg, coffee之類, 美味又講唔上不過都可以啦, 最緊要打打底出發去玩囉
第六個景點 : 白砂博物館
真係唔知道點解連"砂"都整一個展覽館, 無聊都爆...不過係山邊既風景真係幾令令
午餐 : 南灣街市
呢一餐我無食野, 因為勁胃痛, 唉..可能真係一隻雜食性動物, 禁食幾個鐘+食左chris既幸福傷風素之後就好番, 但係就係咁比人罵囉...點解胃痛走去食傷風藥...我點知喎, 有藥食就放入口架啦
第7個景點 : 海生館
全程最好玩既地方, 有野行, 有野買, 真係行完成個人精神哂~~
海生館唔係好大, 不過就有好多記念品店, 呢d 卡片好得意呢~~
好可愛既clip, 可能clip卡片個d, 禾只係買左2個, 不過就導左chris買左1x個 :p
晚餐: 海灘小館
呢一餐亦係clara既好介紹, 食西式野, 選擇雖然不多但係勁好味丫, 咖啡又香又滑, 酒煮蜆又入味又甜. 另外呢一餐我有一個大收穫, 就係有左一個仙父 wakakaka~ 本餐精選: 事業線


text:
好黑仔!竟然係黃埔吉之島超市俾人偷銀包 >L< 由於要去Jusco買嬰兒用洗衣粉,我至会去黃埔 ! 我估呢兩个人渣係嬰兒部開始跟我,因為我係嗰度俾過錢,人渣睇到我放銀包係边!好衰吾衰,嗰日心血來潮用backpack,諗住只係去一陣,吾想拎多个手袋,就係咁就益咗班人渣 ! 去完嬰兒部已即刻去超市,爸爸抱住梓瑩企埋一边,我去揾耶菜,感覺有人撞我後面,我擰轉頭睇,見个印傭(肯定係傭工,我覺得似印傭多d)拎住扎菜,我同佢對望咗大概5秒,佢就同佢隔離个女人講疑似印尼話 … 我望望个backpack無打開到,我亦無理由惡人先告狀,我只好即刻行開, 隔咗幾分鈡,又從後撞埋嚟,我再望一望,个backpack己經打開咗,兩个人渣影都無埋! 我即刻揾保安,但咁大间百貨店竟然揾个保安都咁難,我又即刻打去stop晒所有credit card同提款卡. 雖然報咗警,但警察言語间暗示我報失就算,因為去警署落口供要2,3个鈡,而且我ヌ無証人見到兩个人渣打開我个袋攞走个銀包,再者,又捉吾到呢兩个人渣! 連警察都助長歪风,我呢个小市民又有セ好講 ??!!

今日特登請1日假去補領身份証,回鄉卡,駕駛執照同提款卡 ! 補領費加埋要 $1055 ! 好彩老公陪足我1日之余,又俾晒錢,仲俾我$2000 澤袋,因為未有提款卡,攞吾到錢! 搞掂晒所有嘢已經係4pm,見時间尚早,天未黑,就帶梓瑩去順利村playroom玩吓.就係咁就用咗我1日大假 >L<


text:
2010年5月30日 星期日
東京唔夠喉之旅 - day 1 2010-05-30
相距上次東京之行只係4個幾月,我哋又出發喇(對上嗰次遊記仲未寫完呢!)!晚餐之後我哋就冒住大雨出發去機場,check in 後就乖乖响閘口等預備上機喇.今次我哋搭 ANA,個人認為航班時間,膳食及 service 都比 JAL 好.上機起飛無耐就食宵夜,食完就瞓覺啦.
瞓 吓醒吓,好快就到羽田機場,由於我哋朝早無乜行程,所以慢慢過咗海攞埋行李搭 monorail 到浜松町轉車到池袋,响池袋酒店放低行李再商量先去邊度.由於我哋帶唔夠衫(得10零度但係得夏天衫),所以先去五反田嘅 Akachan 買衫俾洛洛著. Akachan 已經換咗季,不過好彩都揾到件薄薄呢嘅外套俾洛洛,另外買咗d小食飲品俾洛洛就返池袋嘞.
返到池袋又肚餓要食 lunch,見間拉麵店有人龍就跟住去食,點知瀨嘢,d麵咸到條脷都鞋埋,d湯油到不得了,碗麵難食到食唔晒,埋單走人,返酒店 check in.
呢幾晚我哋往池袋 Metropolitans,都算係間較高級嘅酒店,房間比一般商務酒店大,個 view 仲唔錯添,我哋攞咗房先沖個涼,再一家三口一齊眠一眠,瞓到5點幾起身就出去 shopping 嘞.
首 站先去無印,係唔抱有任何希望嘅情况下居然俾老公揾到件開胸衛衣,仲要做緊特價,二話不說即買卽著,到我响 Parco 買到件厚外套,仲要係幾靚嘅!今次一家三口總萛唔駛凍死响東京街頭!好彩嘅事繼績有,俾我發現迪士尼做緊 promotion,大人比原價平1仟円,拿拿林响 JTB 買定入場券先!
買完嘢又肚餓啦,今晚响酒店咐近食燒海鮮,唔,好好味呀!食飽再去7仔買雪糕返房食啦!
張貼者: jacqueline 於 上午9:59
標籤: 2010-5 東京唔夠喉之旅
訂閱: 張貼留言 (Atom)


text:
2011年6月13日星期一
CLARINS SHAPING FACIAL LIFT發佈會
本身肥肥地既身型,再加上易水腫體質,朝早起身好多時唔止塊面浮腫,有時對眼仲腫到唔畫眼線根本出唔到門口,情況係好嚴重;不過要由大餅面變到V SHAPE,我相信應該只有整容手術先幫到我,但要搵番輪廓,只要用對護膚品就絕對可以做得到...
好多名人ARTISTS都話佢好WORK既CLARINS SHAPING FACIAL LIFT系列,終於都有機會親身試下啦...
試之前當然要清潔下雙手先啦,呢枝CLARINS INVIGORATING FRAGRANCE有去過COUNTER試產品既SIS應該都會見過,因為BA成日會用佢同你抹手O架!!!隻味好香好RELAX,PR仲話好多孕婦生完BB都鐘意用佢...
主角出場,全系列3件產品,左起:
CLARINS纖顏緊緻精華 $520/50ML
CLARINS電眼精華 $330/15ML
CLARINS纖顏急救面膜 $380/75ML
纖顏緊緻精華質地好水潤易推,夏天搽O左佢應該唔使再用其他精華都夠...
纖顏急救面膜,PR話好多ARTISTS要影相之前都會用佢,即時去水腫效果好好,如果有時間雪O左先敷仲正,CREAM狀質地有D似MOUSSE..
發佈會正式開始,首先由CLARINS STAFF同營運總監介紹品牌背景同SHAPING FACIAL LIFT系列既歷史同發展,之後就由5位MODELS示範使用纖顏緊緻精華既5個按摩STEPS(我有MARK底O架,因為返去我要跟住做:P)
之後....好殘忍地竟然比把尺我地度,90度既V SHAPE我當然唔會有,仲過晒好多添..>_<
返去要努力纖面之前,當然要食番個NICE TEA先...
有O左呢SET產品,我諗塊面唔會咁腫啦掛,做唔到90度,距離接近番D我都好開心O架啦!!效果如何,等我試番一段時間先再分享啦...^^
標籤: CLARINS , SHAPING FACIAL LIFT
訂閱: 發佈留言 ( Atom )


text:
彩福皇宴 (佐敦店) Choi Fook Royal Banquet (Jordan)
商戶搜索
服務詳情
評語 提交評語
一開始諗擺酒就諗擺酒店定酒樓.因為我哋只擺11圍同唔想咁貴,我哋就決定搵酒樓.
搵酒樓過程當中,我哋都去婚禮展睇過唔少.另外,我自己都去過好多地方飲茶,覺得酒樓當中佐敦嗰間彩褔個景真係最靚,加上佢個場又無柱位,所以都唔駛點諗就決定揀彩褔.決定好之後我哋就再上彩褔度傾,佢哋經理Christine幫我哋介紹場地,好多細節都講解得好清楚.
擺酒前佢同我哋開過幾次會,傾下菜單同婚宴流程嗰啲,Christine都解釋得好仔細,就算唔係office hour我whatsapp度問佢一啲嘢佢都好有耐心答我.特別想提嘅就係婚宴前一晚,我哋上去放定一啲嘢喺新娘房預備婚宴嗰晚用,我竟然大頭蝦到連套婚紗都放埋喺新娘房,但套婚紗我其實婚宴前影outdoor相嗰時要著!嗰晚好夜成11點幾我先記返起呢件事,真係即刻急死我!我不停咁諗點算好,係咪要叫啲兄弟早啲幫我過去攞定係點好,但係新娘房鎖住又唔知有無人幫佢哋開門.於是我咁夜都只好whatsapp Christine問佢點算好,佢即刻就答我「無問題!雖然嗰陣我未開工,但我會幫你同其他同事交低,到時你啲兄弟隨時上去同佢哋講要入新娘房攞返套婚紗,佢哋就會開門俾啲兄弟,咁就可以幫你攞到套婚紗.」我真係好多謝Christine佢咁幫忙,當時真係亂到都唔知點算好!
食物方面,因為之前我奶奶都同我哋講佢聽人講過話彩褔擺酒啲嘢好食,所以我哋就揀咗彩褔最貴一圍嗰種plan.雖然婚宴我都好忙唔得閒食嘢,我食到嘅野都唔多,但我有食到嗰啲都真係好好食!連我啲賓客feedback都話覺得嗰晚啲野好好食,仲好食過出面啲酒店嘅婚宴,個個都讚好!環境方面,以佢喺酒樓黎講真係數一數二好,因為佢樓底高仲要無柱位!雖然我哋只係擺咗11圍喺細廳,但佢都俾到高樓底嘅廳我哋,唔會係好似就咁用板幫你間開嗰啲細空間.服務方面都好好,佢啲人嘅服務真係超級專業又任勞任冤.佢哋係咁遞水俾我飲,又自動自覺處理埋杯上面啲唇膏印.佢哋仲有2個姐姐成晚跟住我不停咁幫我整返靚條裙同裙尾,等我影出黎啲相都好靚好整齊,連伴娘都可以輕鬆影相,真係超好超體貼!
我覺得彩褔真係超級好,我自己都推介咗俾一啲就快結婚嘅朋友.如果個scale可以俾到5.5分,我一定俾5.5分彩褔!


text:
一年之末
記得漸的欺騙性嗎?
果時讀文學簡直覺得《漸》係一篇外星文章, 做乜鬼要作咁Q大篇文黎寫時間既流逝?
好地地學鄭愁予一邊談下情寫個《水巷》唔好?!
但原來人大了, 先發現時間原來係如此捉唔住....
2013年, 公認為末日後既新一年
漸漸就係手指間, 鍵盤間, 言語間, 溜走了
記得2013年年頭我立既目標唔多, 因為有好多既野我根本無乜動力做
其中一個比較時刻提醒要做既, 就係要學市儈
亦都算係做得比較成功, 雖然12月仲有幾日
但係琴晚忽發奇想, 去計下2013年除基本收入以外, 仲有幾多額外收入呢?
原來整年加埋都有接近宜家一個月糧咁多...即係我可以當係多一份小bonus..
不過我花係呢堆錢上既時間, 好似用得太多....
今年基本上係無乜幾時見過朋友, 寥寥可數
同埋個人好容易就病..真係青春不再
而且呢一年亦都開始學識左工作時工作, 唔係工作果陣盡量都係唔好再諗了
隨住工作上既事情越黎越不可理喻, 真係覺得自己再攬上身係無乜為...亦都唔開心
但係當放低呢D事之後, 就會發覺我工作之外既時間無乜野可以諗
除左錢
呢種空虛, 唔係有無另一半既問題.......
彷彿個腦就係得個殼一樣
或者睇多D書, 做多D周邊無謂野可以幫到我
正如我覺得無啦啦拎D廣告彩出黎畫係好不智既行為, 又要走去買個調色盤 (雖然好平)
但係竟然畫完 (仲要唔知畫乜) 之後, 個人出奇地有種開心既感覺..
原來開心可以係你願意主動完成一D task..
或者下年既目標就係學識主動"尋開心" lol
訂閱: 發佈留言 (Atom)


text:
蒙脫土Gris Perle二合一洗面泥
容量 : 100g
產地 : 日本富山縣產
蕉小編推介:
講得係重點推介就緊係好嘢啦!首先,呢支洗面泥嘅主要成份係"蒙脫土",而"蒙脫土"呢就係好耐好耐以前,日本地殻產生變化而脫離左板塊大陸,而"蒙脫土"呢就係其巨大力量所產生出黎嘅稀少物質啦!
除左而上之外呢,入面仲有幾樣好重要嘅保濕成份㗎!第一樣就係近年好流行喺美容產品嘅"鯊烯"啦!佢嘅功用係防止皮膚乾燥嘅;第二樣就係桜の花嘅提取物,佢嘅Extract可以令到皮膚增加彈性㗎!而最後一樣就係黑糖啦,加左黑糖之後,就可以保持肌膚潤澤啦!
咁點樣用呢?話明二合一,當然係有兩種用法啦!好啦,雖然我條片都有講到,不過以我太了解大家嘅習慣,你哋都係會問我嘅!XD
第一個用法:
就係用黎洗面嘅,每一支RuRu都會跟一個起泡網嘅,只要每次用之前,Git少少上去起泡網到,係咁捽捽捽捽到起泡,然後用手忟返啲泡出黎洗面就得㗎啦.洗完之後,一啲都唔會乾,而且仲會白左好多㗎!
第二個用法:
深層潔面泥膜:我成日都同大家講,深層清潔嘅護理真係唔可以唔做,因為每一日出街都會有好多污糟嘢走左入去我地嘅皮膚/毛孔入面,而日常嘅清潔根本係唔足夠㗎啵~時間一耐左,啲毛孔就會堵塞曬,而角層層就會越黎越厚,咁肌膚就會變得好暗啞㗎啦.
所 以,大家可以用呢支Clay Mask自己喺屋企做Facial,每星期用一次,塗上全面(眼睛位置不塗)待15-20分鐘之後就可以洗左佢㗎啦(記得唔好等到乾曬先好抹啵)!上面都 有講啦,因為呢支RuRu入面有幾種保濕成份,所以唔會似一般Clay Mask好拮面㗎~
用完之後呢,你會發現成塊面都白左好多~呵呵~呢個就係代表你平時唔勤力做護理啦~!


text:
佢平時乜都唔做,興趣是掛網追明星,鐘意挨挨崩崩,黏身黏勢(hrm… 講講吓,呢個人有d似年輕版既小妹).咁由於佢乜都無做過,咁人哋同佢傾偈,問佢呢排搞乜咁佢就話完全入唔到題,再唔係呢就講其他人既是非.
又鐘意怨呢怨路喎,羨慕其他同年齡既朋友做呢樣做嗰樣,咁我諗住鼓勵吓佢都搵吓d興趣同理想,為咗自己既將來都努力一下,但佢一係就話做嗰d嘢賺唔到錢,一係就話佢阿媽唔會俾佢做;一係就話佢而家先咁大個先開始,比同齡既爱細細個就開始太遲起步,所以開始都無用;再唔係呢就話,就算佢阿媽俾佢做佢都唔要受佢既恩惠.咁你即係想點?冇機會你又話冇機會,有機會你又唔會去把握去珍惜,咁你就唔好怨天怨地話自己無用,難道你真係認為咁樣怨阿怨阿.乜都唔做,個天會無啦啦跌d正嘢落黎俾你?
成日講埋 or 做埋d低俗當有趣既野,我唔知佢真係覺得好有趣定係只係想吸引人既注意.鐘意既野除咗明星之外,就係錢,唉,錢係重要,但有好多其他嘢更重要嘛,咁細個就咁 materialized, 幾時先得到大?其實唔只係佢,好多同佢年紀差唔多甚至比佢細既小朋友都好貪錢,好想不勞而鑊,所以都好埋哂d炒股票啦,賭馬賭波,買 lottery之類既活動.
當然,in this consumerism society, 鼓吹既都係物質既擁有,好難完全怪哂d小朋友.而且佢家長唔好好教育佢不突只,仲直情做埋不良榜樣:講粗口,貪小便宜,鼓勵孩子放棄理想,專攻搵錢既課目.
做家長既,生咗出黎唔教,咁你就唔好生啦!簡直係危害社會!
唔講家長唔講年輕人,同我咁上下既,有d搵緊男友,有d摶緊命搵錢.摶緊命搵錢既唔洗講啦,搵緊男友嗰d,有好幾個既首要條件係個男既要有錢,要養得起佢,無錢﹠無前途的一概不考慮.又認識一對夫婦,一家分離兩地,男的不是在艱難大找不到工架喎,但就是放棄唔到香港的高薪厚職,結果又是苦了孩子,缺乏照顧,要是將來真的學壞了(現在還算不壞,但就是羣埋的不太良好既青年,真的令人擔心),怪得誰?不過當然,可能那人根本就不關心孩子壞還是好... 唉,那些兩口子一起挨的情操都去了那𥚃?大人都係咁,第日教出黎d細路又點會好呢?


text:
长沙东富驾校5月学车季 你学车我送车
2016-05-11 23:52 来源:未知 编辑:admin:
长沙东富驾校5月学车季 你学车我送车长沙东富驾校5月学车季 你学车我送车长沙东富驾校5月学车季 你学车我送车长沙东富驾校5月学车季 你学车我送车长沙东富驾校5月学车季 你学车我送车长沙东富驾校5月学车季 你学车我送车长沙东富驾校5月学车季 你学车我送车长沙东富驾校5月学车季 你学车我送车长沙东富驾校5月学车季 你学车我送车长沙东富驾校5月学车季 你学车我送车长沙东富驾校5月学车季 你学车我送车长沙东富驾校5月学车季 你学车我送车长沙东富驾校5月学车季 你学车我送车长沙东富驾校5月学车季 你学车我送车长沙东富驾校5月学车季 你学车我送车长沙东富驾校5月学车季 你学车我送车长沙东富驾校5月学车季 你学车我送车长沙东富驾校5月学车季 你学车我送车长沙东富驾校5月学车季 你学车我送车长沙东富驾校5月学车季 你学车我送车长沙东富驾校5月学车季 你学车我送车长沙东富驾校5月学车季 你学车我送车长沙东富驾校5月学车季 你学车我送车长沙东富驾校5月学车季 你学车我送车长沙东富驾校5月学车季 你学车我送车v


text:
shopping完之後我們便去了稻香食火煱,原先媽媽話上次同個friend去佐敦間稻香食晚飯幾好,又話睇到海景,o禁咪打算去試吓囉! 佢又話喺裕華附近,o禁我就好老定o禁跟住佢,點知條友仔原來唔sure喺邊,o禁咪打電話問佐敦那裡有稻香囉! 點知去到先發現唔係媽媽上次去嗰間,最後因為太累,所以就在這間食火煱算了.最後回到家我上網check,才發現原來媽媽上次去嗰間係北京道1號10樓嘅潮樓.
10/26/2007
大姨嚟咗呀!
shopping完之後我們便去了稻香食火煱,原先媽媽話上次同個friend去佐敦間稻香食晚飯幾好,又話睇到海景,o禁咪打算去試吓囉! 佢又話喺裕華附近,o禁我就好老定o禁跟住佢,點知條友仔原來唔sure喺邊,o禁咪打電話問佐敦那裡有稻香囉! 點知去到先發現唔係媽媽上次去嗰間,最後因為太累,所以就在這間食火煱算了.最後回到家我上網check,才發現原來媽媽上次去嗰間係北京道1號10樓嘅潮樓.
3 則留言 :
我覺得用魚膠粉,好過用魚膠片,魚膠片很難溶.回覆刪除
- Manda2007年10月29日 上午6:45
北京道潮樓點心好味,個 view 又正 ... 我都好鍾意同朋友去果度飲茶,晚飯就未試過.回覆刪除
- KIU BEE2007年10月29日 下午2:40
原來呢個係攤涼曲奇嘅架!我都買咗,不過係諗住用嚟焗魚!咁細,吾可以放咁多曲奇喎!回覆刪除


text:
今年冬天特別覺得漫長,亦覺得特別凍,呢種天氣之下,真係令人好想成日搵野食暖下肚,不過煲仔菜煲仔飯打邊爐呢幾樣野,大家呢排都食得太多,剛巧友人提議到九龍城食泰國菜,又可以暖下身又唔駛再打邊爐,所以就突然好想返黎呢間泰式燒烤…
蝦餅跟春卷有意外驚喜
本來泰式燒烤有個好精彩嘅烤肉拼盤,可惜我地黎早左時間,主理人話要過多二至三小時先有.可惜五臟廟實在頂唔住,唯有食住呢個泰式拼盤頂住…蝦餅雞翼同樣香脆熱辣,最特別係炸春卷,入面果條芋頭條,簡直令整條春卷錦上添花,精彩!
辣汁出色, 令生蝦刺身更精彩
生蝦刺身係我每次到泰國菜館必食,有次更試過四個麻甩佬,每人叫三碟佐酒,諗起都誇張!呢度嘅生蝦唔係用草蝦,食落無咁彈牙爽口,但勝在新鮮甜美,而個辣汁更加係非常出色,怕辣嘅我亦難忍誘惑,愈蘸愈過癮!
白灼螄蚶肉質爽脆,獨特鮮腥味夠迷人
黎到呢度有樣野一定要試,就係白灼螄蚶!好多朋友可能因為螄蚶果種血色汁液而唔夠膽試,其實螄蚶係一種非常精彩嘅貝類食品,佢同赤貝同科,肉質咬落既似蜆肉,又有少少似生蠔感覺,灼得剛好嘅螄蚶肉食落去,濃厚鹹味同獨特鮮腥味同時爆發,實在好食!當然,始終都係海產類食品,大家量力而為會好啲!
蠔仔蛋食完暖笠笠,正到暈!
泰式燒烤嘅蠔仔蛋,絕對係不可不試嘅精彩菜式.半熟嘅蛋混入肥大飽滿嘅蠔仔,放上芽菜上面,再用燒紅嘅鐵板上檯.賣相吸引之餘,入口嫩滑,蛋味蠔味配合得非常好,食完暖笠笠,實在無唔推介嘅理由!
可以多一點脂肪就更美味!
本來想叫呢度名物燒牛胸腹,但唔好彩地又無貨,唯有食燒豬頸肉頂頂癮.豬頸肉食落細緻緊密,燒得亦夠香口,可惜略嫌瘦左少少,始終要有點脂肪先至好味.
黃咖喱炒蟶子, 食落鮮香無比
青咖喱雞夠清爽
呢度嘅泰式咖喱水準相當唔錯,但礙於怕辣關係,所以今次只叫左辣度較輕嘅黃咖喱同青咖喱.呢份黃咖喱炒蟶子食落鮮香無比,椰奶份量剛好,可惜蟶子肉全部跌在碟底,要辛苦打撈之下先至有肉食,下次都係食炒青口或者炒蟹會更好…至於青咖喱雞辣味極淡,但勝在夠清爽,其中入面嘅九層塔,更增添多一份香草清香味.美中不足係雞肉份量較少,而且切得較細件,滿足感絕對欠奉,好彩仲有最後殺著….
可能係全九龍城最好的油酥餅....
食得咖喱,當然少不了食油酥餅,油酥餅蘸上咖喱汁,特別好味.而且呢度嘅油酥餅整得相當出色,.餅身熱辣辣,食落外層香脆,入口層次感十足,絕非一般泰國菜館可以做到嘅級數,就算唔蘸上咖喱汁一樣食得痛快開心,極級推介!
意料之外的正菜!
最後再來一碟蝦醬炒通菜,令整餐晚飯變得相當完美,通菜青綠鮮嫩,炒得夠軟身,蝦醬味剛好不嗆鼻,係在泰國菜館較少機會食到嘅優質炒菜,好味~!
九龍城區泰國菜館林立,小小一間泰式燒烤絕對唔起眼,不過以質素跟價錢來計,泰式燒烤絕對唔會輸蝕比其他大菜館,呢餐大家飲飽食醉,四人行都係五百幾蚊,絕對超值抵食吧~!
泰式燒王
九龍城南角道33號A地下
Like this:
Like Loading...
Tony Wong出品嘅Cake相信你同我都食得多,然而我心目中對呢間被人捧到上天嘅餅店,有不一樣見解,但一直未有機會寫下紀錄.突然心血來潮,冒雨到呢間位於九龍城大師級餅店購買心頭好,回家影相紀錄一下…
美國長柄士多啤梨夠清甜
呢個見到令人會心微笑嘅士多啤梨真正叫咩唔記得左,用上嘅係美國長柄士多啤梨,大大粒味道亦清甜,而且肉質爽口帶實,相當唔錯.外面加上一層薄薄朱古力,賣相加分,不過朱古力味被士多啤梨完全蓋過,稍為失色,$22一粒略貴,如果唔係士多啤梨迷可以不理…
Chocolate Truffle無懈可擊
朱古力濃郁細膩, 甜道適中
Chocolate Truffle Cake – 呢個相信唔駛多介紹,十個黎呢度九個都係為左食到呢件名物,而且中意食朱古力嘅朋友,絕對會對佢加多一份寵愛,半球體外型滑溜溜,閃閃發光,見到一定會流晒口水… 朱古力味相當濃郁細膩,入面嘅朱古力慕絲蛋糕部份混入脆粒,口感令人滿足,而且甜道適中,絕對唔會令人反感.加上咬落聽得見清脆餅底,整件Cake實在無懈可擊.
芒果拿破崙有待改善
Mango Napoleon – 好多人都力讚呢度芒果拿破崙有幾咁好味,但對我黎講真係覺得唔合格.拿破崙餅最重要嘅鬆化有層次嘅酥皮,細滑吉士醬更加係靈魂所在.可惜呢度嘅酥皮欠缺牛油香,香脆程度亦欠奉,而且吉士醬唔夠香濃,唯一讚嘅只有甜度十足嘅芒果…相比 Mimosa 嘅 Mango Napoleon 實在仲有好大段距離,有待改善…
Cherry Napoleon比芒果版本好
Cherry Napoleon – 拿破崙餅換上另一個型態,換上去核車厘子,賣相比起芒果拿破崙更出色吸引.不過跟Mango版一樣欠缺我所指嘅靈魂,幸好呢個餅底比之前果個處理得好啲,加上外型有心思,值得加分.如果大家黎到要試Napoleon的話,我只會推介大家試呢種…
Lychee delight味道格格不入
Lychee delight – 呢個係新登場嘅作品,小杯裝底層係Panna Cotta,中間混入士多啤梨粒慕絲蛋糕,而面層就係半粒荔枝.賣相方面係可以嘅,不過整體味道似乎跟荔枝格格不入,加上味道頗酸,愈食愈令人皺眉頭,相比下Tony另一款Mango Delight較為令人接受,當然一個出色創作係需要時間去改良…
Patisserie Tony Wong
九龍城福佬村道74號
Like this:
Like Loading...
舗頭雖然好細間,坐得亦唔太舒服,但味道真係咁多年黎都仲保持到水準!我相信好多朋友都試過,未黎過的話就一定要試下喇!
牛肉餅
九龍城清真牛肉餅細細個就開始食,到今時今日一樣咁好味,雖然唔係健康食品,但未試過的朋友一定要食下…
招牌菜牛肉餅,差唔多每位客人都起碼食一個!唔好睇佢外表好似好乾咁,其實熱熱既餅皮已散發住一陣濃香既肉味,加上少少脆口,令人想大啖咬落去…
千祈唔好真係大啖咬落去,因為入面爆出黎既肉汁真係分分鐘一發不可收拾,牛肉餡部份肉味豐富,又夠嫩口,肉汁不算油膩而且調味得相當到家,食完一個已想食第二個…
麻油雞
麻油味唔算好勁,但雞肉真係夠滑,而且冇骨啖啖肉,對於我來講真係食得好過癮,不過份量就略嫌少左d
咖哩牛腩
咖哩味帶適中既辣度,亦冇過晒火位既椰油味,牛腩炆得好焾亦好入味,而且仲有唔少牛筋,好好味!
清真牛肉館
九龍城龍崗道1號
Like this:
Like Loading...


text:
09年4月3日
阿b,今朝返工之前諗起好似幾日冇同你影相,於是攞起相機幫你影咗幾張....
媽咪認為,每個人細個嗰陣唔多唔少總會有啲值得緬懷,珍惜既片段同回憶,但係隨住年齡既增長,呢啲回憶同片段會逐漸俾人遺忘.就好似媽咪咁,自問由細到大既記性都唔差,但係對於小三之前既生活片段,印象模糊不堪;除咗記得幼稚園嗰條又長又黑既樓梯,幼稚園間黑房,幼時屋企狹窄既居住環境,同埋成日俾你公公打之外,其餘幾乎係零記憶.
有時見到人哋攞番細個bb時候既相出黎俾人睇,媽咪都幾羡慕,因為媽咪細個屋企好窮,你公公婆婆要為生活奔波,又邊有閒情逸致幫仔女影生活照呃!所以媽咪連1張bb相都冇!媽咪唔會埋怨--環境迫人嘛!邊個父母唔想自己仔女豐衣足食呃?但係唔能夠否認呢樣真係一個遺憾黎--媽咪真係好想知道自己bb時候個樣呀!
對於一啲兒時既片段或者趣事,媽咪只能靠你婆婆口述而得知,但係你媽咪我有七個兄弟姐妹,婆婆又邊記得咁多呃!所以媽咪真係好想,將你由出世以後既生活片段透過相片同文字記錄落黎,等你大個仔之後,成日可以攞番出黎回味吓;亦都等媽咪記憶逐漸衰弱既時候,可以重溫一吓我哋既快樂片段.
1歲既阿b,你最近做咗幾件令媽咪好開心既事,媽咪真係怕自己有一日會唔記得,真係好想將佢記錄低....
3月28日,媽咪幫你搞咗個生日party,搞之前係預咗麻煩架喇,不過冇諗過咁辛苦,因為你差唔多全程要媽咪抱,唔肯跟人,唔肯玩,唔肯影相,連你最鍾意既食野都唔肯,爸爸咁啱公司又有野做,來去匆匆,連一張全家福都冇影過...番到屋企,爸爸都係未做完野,媽咪同你換衫,抹面抹手,餵奶,然後氹你瞓,你好似知道媽咪唔開心咁,差唔多瞓著既時候,你突然將額頭貼住媽咪額頭,兩隻手仔捧住媽咪既面,然後嗌:媽媽媽媽媽媽,跟住就甜甜咁瞓著咗....阿b雖然你未夠九個月就識叫媽媽,但係就從來未試過响臨瞓前咁溫柔咁嗌媽媽,真係好sweet sweet 呀!
第二日,又發生咗另外一件事....話說曳曳既你專登將媽咪部手提dup咗落床既罅隙度,激到我紥紥跳,因為真係好難攞番出黎,正當媽咪一面好努力咁嘗試執番部電話,一面好勞氣咁唸唸有詞既時候,阿b你突然好浮誇咁乾笑--嘿嘿嘿嘿嘿嘿....總共有五,六次之多,好明顯係阿b你知道激親媽咪,特登咁樣笑諗住氹番我,咁你當然成功咗啦!跟住媽咪連電話都唔執住,攬住阿b你係咁笑....
上星期,媽咪放假,我哋兩母子又例牌一齊响張床度玩吓玩具,睇吓街上面啲車車,攤响張床度傾吓計(當然係媽咪講大人話,你就講bb話--咿咿哦哦,不過真係你一句我一句,好似傾緊計咁),媽咪無聊之際,就攞起爸爸條攬枕,對住攬枕上面既米奇講:「米奇老鼠乖乖,媽咪錫晒,呵--」响呢個時候,我意想不到既野發生喇--阿b你乍乍林趷起身,爬過黎媽咪度,一手推開隻米奇老鼠攬枕,跟住個嘴仔就錫落媽咪度,足足成七,八秒....攪到媽咪開心咗成日!可惜,自從我响你面前同爸爸講完呢件事之後,你好似知道我哋笑你咁,就冇再做呢樣野喇!
阿b,呢個月媽咪真係覺得你大個咗好多,識多咗好多野,唔知你幾時又會俾到啲驚喜媽咪呢?


text:
聽日(17號)又到結婚週年,由於一月去左成十二日東京,費事又攞咁多日大假,留返俾其他同事放下,結果淨係拎左三日,買左個兩日一夜既大陸溫泉套票,離港玩兩日就當慶祝.
點知今日一瞓醒,神推鬼拥下check下張回鄉卡,先發現過左期,方寸大亂之下,即刻打去中旅社問下有無辦法攪返張快証,答案係最快第二日既晏晝先有得拎,唯一辦法就係去陸路過關既口岸攪張一次既臨時通行証,不過見電話入面個阿姐答到負負氣氣,都係信唔過,諗起屋企附近有間中旅社,近近地搭車落去親身問下,睇下用死螺哀求既方法,可唔可以即日攪到.點知落到觀塘,先見間中旅社俾人cut左一半,得返攪旅行,無得辦証,唯有死死地搭車去皇崗.
去到車站上車o固陣,突然醒起銀包無錢,即刻落車去襟錢.之後就山長水遠搭車去黃崗,去到黃崗,填晒form,盛為五百七十大洋,俾錢之際發現銀包得o固廿蚊,明明之前先襟左錢,思前想後應該當時太匆忙,唔記得攞錢.當時我真係灰到極點,錢銀固然係其中一個原故,大拿拿成千八蚊無攞到,梗係肉赤啦,不過都重叫有機會無俾人拎到食返落部櫃員機度,最閉係我山長水遠去到但無得攪.就o係我灰爆既時候,同我一齊既重有另一位女士辦緊呢張一臨時通行証,我於是膽粗粗咁用我最大既誠意問佢,可能佢俾我既誠懇樣打動,又或者見我靚仔,竟然肯借錢俾我辦証,呢樣就講笑姐.老實講,能夠無啦啦借幾舊俾個陌生人,香港地真係唔多人做到,之後我地交換左聯絡方法,我再whatsapp感謝佢,女士都覆我江湖救急,唔洗客氣,重叫我玩完返黎先處理,呢次雪中送炭既經歷真係令我好感動,永世難忘.上一輩人都有呢份人情味,但自問我呢一輩,以至再後一輩都未必會有.
辦完証去返銀行,填form等遲下埋完數,就知我o固千八蚊有無俾人攞左.如果最終俾人拎左,今次個旅程就貴啦,本身個套票因為有私人溫泉既關係已經唔平,要成二千六百八十蚊,再加埋辦証五百七,再唔見千八蚊,夠去轉台灣啦!
今次因為自己大意,換黎一個咁貴既教訓,真係自己攞黎.唯一可以安慰下自己既,就係及早發現,總好過聽日去到先發現去唔成,而且能夠感受到人間有情,總算不幸中之大幸.


text:
美容保健飲品❤Dr.select
成日都有人同我講,點解你個樣咁耐都無變過嘅? 其實做護士真係好易老,作息同埋飲食都唔定時 已經漸漸老左,只係你哋睇唔出,不過都冇辦法,唯有後天補救. 我嘅秘密就在於皮膚保養同埋食保健食品 呢盒係Dr.Select 250000 Placenta Drink 係朋友送比我飲架,亦都係日本出品. 一盒內有30包,有一個月份量. 起初我聽到胎盤素都有少少怕,因為胎盤我成日見 不過原來胎盤素係黎自豬隻,而豬胎盤嘅結構同人類最接近,具有容易被吸收入人體嘅成份. ✔✔✔ 後來了解咗胎盤素含有好多豐富維他命同抗老化因子,而且好珍貴 可以修復已經老化嘅皮膚細胞,提供組織所需嘅養分,達到延緩肌膚老化嘅效果. Placenta Drink 入面有71種植物酵素,包括野草,蔬菜,水果,穀物,海藻等等. 另外仲有燕窩,膠原蛋白,葡萄籽精華及透明質酸,可以改善各種皮膚問題. 每日食一包(15ml),就可以令皮膚白白滑滑,毛孔明顯細咗,仲好有彈性,而且可以幫助肌膚再生,修復受損皮膚包括細紋暗瘡等等. 啡啡地色,入口似梅既味道,都唔錯架. 仲有支裝500ml賣,附有量杯同瓶蓋,自己按分量飲用. ❤❤不過我自己就鍾意一包包啦,可以方便啲拎出街飲丫嘛 購自Facebook: Aqua Shine水之漾


text:
荃灣嘅Sammi Café兩年幾前因朋友介紹,幫襯過一次,雖然有幾多好評,但我食嗰次都喺俾個OK佢,印象唔差亦唔喺好.今次再幫襯就喺佢嘅姊妹店Sammi Pasta,事緣星期日返完老婆教會,同幾個會友一齊食晏,當中約翰兄有好介紹,就喺Sammi Pasta!
荃昌中心大部分食肆都喺鋪位細細嘅小店格局,Sammi Pasta都唔例外,我哋都喺被安排「走廊」位,即喺鋪外嘅商場通道位,因為晌依度比比皆是,所以又唔喺咩奇景.但為求做盡生意,枱櫈安排逼啲在所難免,不過幫襯嘅絕大多數都喺後生仔,所以都無乜所謂.
食物方面,分基本餐牌同精選午餐,前者有特色意粉選擇(每款$40)或沙律(每款$45),包忌廉濃湯及冷熱餐飲一杯,而所謂特色意粉喺不同主材料配唔同嘅意粉,做到自己心水組合.至於後者,5選1,有焗飯,意粉,沙律,同樣包忌廉濃湯及冷熱餐飲一杯.
粟米忌廉湯
粟米打得好溶,一啲粟米纖維都了無痕跡,如果唔喺呷落有啲粟米味真喺估佢唔到喺咩湯.雖則自稱為濃湯,不過講到粟米味,未有期望中強烈,質感倒還可以.
蜆肉三文魚天使麵
依個喺特色意粉系列之一,主材料一共有8款選擇,如意式肉醬,煙肉茄子,沙樂美腸磨菇……,而意粉則有5款可揀,如天使麵,蝴蝶粉,扭繩粉…….老婆對天使麵情有獨鍾,所以揀蜆肉三文魚搭天使麵,天使麵比較味淡,但仍保持柔韌,無煮過籠.蜆肉同三文魚份量唔太多,算喺適中,味道亦叫過得去,因為蜆肉唔會好似食香口膠咁.
忌廉汁海鮮焗扁意粉
精選午餐系列之一,原本喺配飯,因為賣晒飯,改咗扁意粉,仲啱我呀!不過,極之可惜,個扁意粉絕對喺焗過籠,有啲直情焗燶晒,但喺個店員照俾我,完全無問我介唔介意,所以服務依環一定要扣分.而質素又點呢?海鮮料有魷魚,蝦,蜆肉,較為碎濕濕,忌廉汁亦都稍為淡口,面面焗燶嘅扁意粉口感自然大打折扣,而底下其餘扁意粉其實煮得唔錯.
比吉打豬柳扁意粉
另一款精選午餐之一,幾款意粉以依個比吉打豬柳較好,上面都講過佢啲扁意粉無失手下其實煮得唔錯,煙韌有咬口.而豬柳一共有兩件,每件都有手掌大細,幾軟腍又帶點香脆.伴菜喺烚椰菜絲,充其量叫做健康啲,但無乜提高食慾嘅吸引力.
凍咖啡
餐飲要冷要熱都得,唔使額外加錢,大大方方.糖水同牛奶都自行加多加少,咖啡味道香得嚟唔覺滑,個人覺得喺不過不失之作.其他人飲咩?都喺檸水,檸茶咁囉!
諗住店名叫得Pasta,專注做意粉,應該對主打嘅意粉甚有自信,水準會喺不賴,試過今次都只可勉強俾個OK佢,希望小店繼續努力!
個人評分
味道:5/10
環境:5/10
服務:3/10
抵食:5/10
平均每人消費:HK$40
餐廳資料:
Sammi Pasta
荃灣西樓角路202-216號荃昌中心昌寧商場1樓49號舖
2414 7779


text:
2011年3月11日星期五
蝗蟲天下
大家都知高登仔係乜人,本來我都唔敢得罪佢地,但係歌詞實在太過分嘞,真係忍唔住要講番幾句.我絕對唔係要幫大陸講好說話,事實上歌詞提到嘅部份衰亦唔係無中生有,問題係出喺態度上面.至於首詞點過份法,我又節錄幾句同大家分享吓.
「其實見這個國家 偷呃拐騙到家」
偷呃拐騙度度都有,並唔係中國嘅專利.如果話呢喺國內比較嚴重,我都唔會有異議.不過將部份人嘅不法行為入晒成個國家民族數,就係犯咗以偏概全嘅謬誤.好似我地唔可以因為班歌詞作者(高登眾巴打)寫咗首咁嘅詞,就話所有高登仔都係白痴.
「蟲國化名叫支那 一早醜遍東亞」
唔理「支那」一詞嘅起源係點,而家已經公認係對中國極度侮辱嘅叫法.除咗日本仔同部份台獨支持者會用呢個詞之外,基本上都冇乜其他人會咁叫法,而出自一班中國人嘅口就更係匪夷所思.班友當然唔認自己係中國人啦,不過佢地嘅列祖列宗係喇啩.我唔係愛國或者民族主義份子,但係我仲識得尊重我嘅祖先.班友要侮辱自己嘅列祖列宗係佢地嘅事,但係燒埋我嗰疊就真係佛都有火.而且仲拉埋「東亞」一齊講,好易令人聯想起日本侵華歷史.不過我又唔會叫佢地做漢奸,事實上日本仔亦冇可能咁嘅貨色幫佢地辦事.忽然有個諗法,班友會唔係喺石頭爆出嚟嘅呢,所以冇祖宗?
「一天一句普通話將我同化」
班友咁都覺得有問題,我只可以話佢地係井底之蛙.普通話係中國嘅法定語文,香港人絕對應該要識啦,如果班友唔識就真係蝕底喇.講到同化,根本就係人類社會嘅必然現象.如果班友有種嘅,咪同化番國內人囉.
「"如沒有中國關照 香港已經死了"」
呢句就切合現實嘞.就算唔講中央對香港嘅各種支持政策,淨係唔向香港供水都死得人啦.班友日日飲住東江水,唔知有冇覺得小便有唔暢順呢?大陸連水都有毒,隨時會飲到人腎結石架,唔好飲丫笨!
「誰都驚恐有天災 對匪國暴民又要捐送
這可算香港給中國的作用
財物盡獻奉害蟲 平民愈捐就愈窮」
班友之前講嗰,最多都係白痴,無恥,同無知啫,不過呢幾句就直頭係冇人性嘞.連天災都可以攞嚟借題發揮,更加令我相信佢地係石頭爆出嚟嘅.講到香港對中國嘅作用,又忍唔住要話班友無知嘞.香港係一國兩制嘅示範單位嚟架,對象係台灣呀,盲毛!仲有,香港人捐錢救災,會唔會愈捐就愈窮就唔知,不過可以幫到人,已經係一種心靈上嘅富足.班友肯定冇捐過啦,所以佢地係唔會體會到嘅.
「往日靠打拼
港英的繁華光景
再沒有保證」
真係笑死人,班友喺高登網打拼就叻啫,對於香港嘅繁榮,佢地又出過幾多力?講到尾都係掛住事頭婆啫,都幾念舊喎.睇番條片嘅留言,原來念舊嘅人仲有好多,其中一條最受到認同嘅就係話想英國繼續統治香港.其實好簡單啫,掛住事頭婆咪移民去英國囉,使鬼喺度日嘈夜嘈咩.哈哈,忽然諗起一個舊同事,情況真係有相似.條友日日喺度鬧,唔係話公司刻薄,就係話老闆PK,不過又唔見佢轉工喎,仲連老人牌都攞埋添.其實慳番啖氣暖吓肚好過啦,以佢嘅工作表現,唔俾人炒已經偷笑喇.唔知大家又有冇咁嘅同事呢?講得太明我就唔敢嘞,高登仔鬧人嘅功架我都略知一二,實在係招惹唔起.
其實我都諗到一個三贏嘅方案,就係英國即刻收容晒呢班友,唔好理乜計分方法嘞.對於英國,班友話晒都係前度海外子民,就算冇功都有勞.而且班友又誓死效忠,連正牌英國鬼都未必會啦,咁嘅子民真係去邊度呀.對於班友自己,可以親近到事頭婆,自然係死而無憾,連我都會慶幸佢地到個好歸宿.至於我地呢普通市民,就樂得耳根清靜.嘩,真係諗吓都開心呀!
16 則留言:
嘩!夠膽批評班蝗蟲,你真係夠勇!你可以去精神病院做院長,因為黐線佬你都夠膽刺激佢地!回覆刪除
佛爺:回覆刪除
講真,我又唔係太擔心喎.班友一日到黑匿喺屋企,上高登網自慰,根本就唔會睇到我篇blog,其實我只係向住空氣鬧啫.死嘞,可能黐線嗰個係我喎!
呵呵,首歌全部歪理,都係俾啲像「我要有權選特首」之類嘅低B老師教出黎嘅低B仔!回覆刪除
不過冇架喇,哩班低B仔只會變成低B佬,他日會在香港自我沉淪裏吃盡苦頭!
上Youtube的第二天我有聽過.回覆刪除
樓上幾位,當歌仔聽嘛,《富士山下》旋律唔錯,新歌詞比現今好多歌曲的詞都有過之而無不及吖:)
laulong,回覆刪除
哈哈,班友低B就梗係啦,如果佢地有料到,一早就移民返咗祖家啦,仲使鬼喺度日嘈夜嘈咩!
Coffee,
嘩,你嘅時事觸角好犀利呀,我都係早兩日睇報紙先知道有條咁嘅片咋!
純粹天災當然無問題,但原來天災背後係豆腐渣,捐錢比佢到底係救人定係幫人補鑊,真係唔捐唔知.回覆刪除
匿名君:回覆刪除
其實捐錢救災都係表示一點心意啫,你估冇咗香港人嘅捐款,大陸自己搞唔掂咩!捐唔捐都唔係問題,如果捐完又要鬧就無謂喇!話時話,我都唔記得自己有冇捐添!
Armadillo, agree with you, good points回覆刪除
匿名君:回覆刪除
Thanks!
香港真係多得你呢D自以為公平ga人唔少,無料扮四條.好心你做下資料收集先罵人,香港買水要俾成30釔憶俾中國,仲要規定左一定要遵守,就筫算我地多到飲唔哂,倒返入咸水海度,都要買咁多水俾咁多銭!幫我地?中國根本係耓搶劫囉!回覆刪除
一D自己恩思想都無,又唔識分辯是非.你咁幫中國,有日你自己或你老婆要生仔,都要提早預約三年先有房個時唔好喊!因為D房俾唒D煌蟲霸唒!onq9g9
我用電話上所以有D問題,有D字刪5刾到.希望你可以認真思考下,再咁落去香港會變成點.雖然高登仔改歌係過分左,但做得好岩!唔通見到香港俾!人侵犯,都笑笑口話歡迎光來瀶,有日獮你覺得排隊俾人打尖係正常,出街見到人放金係𤴓正常,D人蹲係地下吐痰係𤴓正常,你唔好後悔點解香港變成咁.回覆刪除
10樓匿名君:回覆刪除
我幾時有講過大陸向香港供水唔使收錢呀,睇清楚先講啦,盲毛!都話咗東江水有毒,叫你唔好飲架啦,而家搞到尿道閉塞,谷尿上腦,影響埋視力嘞,係咪自己攞嚟賤呢?!大陸會唔會希罕賺香港嘅買水錢我唔知,我淨係知道香港嘅問題係冇足夠嘅穩定水源.如果改用其他方法保證穩定食水供應,例如用海水化淡,啲水會貴到你唔捨得飲,到時一樣會搞到你腎結石囉!
11樓匿名君:
激化族群矛盾,鼓吹閉港自守,如果你認為香港咁樣先有前途,我就真係要祝福你喇!
唉~回覆刪除
少少不同意見就錦火,出埋「激化族群矛盾,鼓吹閉港自守」=.= 都唔知你點諗出黎=.= 閱讀能力有問題就讀多D書啦=.= 對住你呢D真係講多都哂口水~~
(P.S: 「激化族群矛盾」=.= 其實你係唔係大6人HAHA=.= 強國FEEL到呢~)
匿名君:回覆刪除
又話「講多都哂口水」,又喺度咁多廢噏,睇嚟你都係一個思覺失調嘅膠登仔!唉,有病就即刻睇醫生啦,嚟呢度嘥時間只會延誤病情囉!至於我嘅觀點,唔好意思,如果淨係為你一個,我就唔嘥時間解釋嘞,橫掂點講你都唔會明!
我懷疑佢係蝗蟲,聽落唔舒服,唱衰香港回覆刪除
匿名君:回覆刪除
歡迎光臨!班友自暴其醜,其實佢地係喺度唱衰自己囉!


text:
2014年9月22日 星期一
幼潛@23M ~ 畢業啦﹗
由燒腩仔15個月大開始上幼潛,話咁快就上完最後一期嘅課程,本來燒腩仔可以升班讀佢哋嘅幼兒樂園,等佢哋慢慢習慣上堂同自己返學,不過因為已經有學校收咗佢讀N,所以我哋唯有同呢到講bye bye啦,最後一堂早咗到,叫佢喺大門口同走廊到影返張相留念.
一個月前已經開始同佢洗腦,解釋上埋呢堂就要升班去另一間學校返學,燒腩仔明顯出現不安情緒,最近發脾氣時最鐘意講嘅「唔要媽媽」已經變成「我要媽媽」,發癲時一定要艾菲攬返實佢先肯平伏情緒,但艾菲堅持出門口前同佢再講一次等佢接受現實,所以今堂keep住都有D唔捨得嘅情緒.
最後一堂有個簡單嘅考核,第一樣考嘅係吸印仔,因為之前去旅行miss咗兩堂,之後艾菲懶無同佢返屋企練習,仲以為佢實吸得唔靚,點知佢喺不知不覺間已經無師自通,由上一期唔夠力或者拖住吸,到今次吸得好四正,仲要全部吸喺格仔入面.
之後再考物件配對同分顏色,全部都係燒腩仔強項,話咁快就已經完成﹗正如幼潛老師所講,佢喺學習方面真係無咩問題,只要肯做一學就會識,主要問題都係情緒方面,連老師都睇得出佢受軟唔受硬,所以艾菲每日教佢都要鬥智鬥力,太寬鬆會令佢越來越過份,太嚴厲又會有反效果,呢條中間線真係好難拿捏﹗
艾菲同老師傾偈交流,佢就拎住個波喺呢條滑梯到碌咗成十幾次都唔厭,連同學仔媽媽都話佢勁,只要D嘢係佢鐘意嘅,佢就可以好專心好投入咁做,亦正正係老師話佢個人都幾主觀,好多嘢都唔鐘意同話驚,艾菲就要絞盡腦汁去幫佢去試同克服.
拎埋畢業證書就要離開呢個充滿美好回憶嘅課室啦﹗講真...連艾菲都好唔捨得呀﹗最懷念就係每次落堂之後,同燒腩仔好開心咁拖住手去車站坐車嘅專屬時光,兩母子有講有笑咁講返上堂學嘅嘢,真係諗起都覺得sweet﹗
未返幼潛時艾菲都十五十六,覺得返playgroup未必有用,但原來只要返到好嘅playgroup,遇到好嘅有心嘅老師,同肯交心嘅同學仔家長,真係會令小朋友同媽媽都獲益良多,燒腩仔由起初上堂無耐性周圍走,到宜家幾想食茶點都知要等齊大家唱埋歌先准食,知道玩遊戲要排隊守規矩,艾菲知道多咗燒腩仔嘅強弱項,理解燒腩仔有時搗蛋係因為佢覺得D嘢自己已經識無心機玩,明白佢係個感觀好敏感同好需要安全感嘅小朋友,有時佢唔肯玩D大部分小朋友都鐘意玩嘅嘢,乜都話驚唔係佢特別麻煩搞事,而係佢覺得唔舒服同不安...
最後一堂都堅持自己同同學仔排住隊落樓梯唔畀我哋拖,希望你去到新學校都能夠快D適應學校生活,遇到好嘅老師同啱玩嘅同學仔,媽媽會同你一齊加油﹗一直喺你身邊支持你﹗
幼潛回顧:
幼潛@15M
幼潛@18M
訂閱: 張貼留言 (Atom)


text:
近排唔知點解成日形住會有意外,搞到路徑稍為隠蔽,畸嶇既地方都唔係好敢去,上次行到一半都翻轉頭放棄,決定暫時要行吓啲家樂徑先 :P
龍脊曾經被選為亞洲區最佳市區遠足徑,但係我睇人地影既相我又覺得唔係咁靚咋播,可能最主要係易行呱?大部份路都有梯級,而最重要的是路很闊,又有路牌指示.天黑都唔會迷路.對於成日要靠絲帶既山路來講實在令人放心得多.行咗一個鐘唔夠就到咗呢個影相位,都係白茫茫架喇,好在景都唔太遠,執執都唔太差既,我想盡辦法想兩影埋兩個島,不過硬係好似好多無謂嘢都入咗鏡.
再向左手面行就會到觀景台,啲路變得畸嶇,幸好路依然很闊而且路程不長.如果影翻頭先個景呢度反而有遮擋,另一邊又唔靚.不過就有人玩滑翔傘,今日天陰陰得一個人玩,場面冷清咗啲,如果影到成堆應該幾壯觀.
一路去觀景台既路好多位都見到先前個景,可以搵一個自己認為最好既角度先影,但係我搵來搵去都啱,最後決定放棄一個島,用長鏡拍特寫,隔走啲無謂景物.不過……….原來真係有啲景係要用50-70mm呢段影架.70mm點影都爆框,又唔想用50mm影完crop.算數,再行翻轉頭多啲先影,陣間走仲可以近啲.
終於搵到個位可以用70mm影都唔爆框.過咗冬天越來越晏天黑添,最後搞到6點45分先走得.


text:
2009年5月15日 星期五
Day 4@ Tokyo 2009
今日第四日喇
聽日就返香港啊
無論去邊度旅行都會唔捨得走
出年我同大少爺正常應該最大機會去澳洲
正常既意思係....大少爺可以一次過放長多幾日既大假
所以應該2011年先會再來東京
是日悠閒去吉祥寺
大少爺想去吉祥寺好耐但次次都無去到
去恩賜公園
公園內有部自動販賣機,有罐頭蛋糕賣啊
我當然唔會試啦
早餐
有食松板牛肉球,外層香脆l,內裡好多肉汁都幾好味
好彩我無行開,大少爺無啦啦同人講買5個
每個大過山竹牛肉,點食到5個,我即時阻止買兩個夠喇
每人一粒剛剛好
之後落新宿
專登去食博多天神既叉燒拉麵
我覺得呢間最好味
唔好睇佢門口唔太多裝修,就算池袋東開新店都係專登整成咁
午餐
我相信佢地有信心好味既湯底留得住客人
事實上係呢
大少爺話難得再落新宿點都要再食呢個抹茶甜品
我地又返去行池袋,當然啦!行極都未行完
就算我每日去經過sunshine city都未行晒
聽日要努力用幾個鐘行勻為止,哼~~~~~~
晚餐上西武百貨揀
揀食日式西餐
哈!!比呢個拼盤吸引左
晚餐
有迷你焗飯,沙律,炸乜乜(食完都唔知係乜),燉牛肉
大少爺食呢個,仲有個白飯跟既呢
餐有湯,沙律同甜品
我鍾意佢地樣樣細細份,但又多選擇
蛋糕好靚啊
如果東京不快樂 鐵塔亦能快樂 巴黎無快樂
亦能用菲林充實我眼光
我願意 從天邊 找我的海角
即使風景不快樂 旅客亦能快樂 機場無快樂
訂閱: 張貼留言 (Atom)


text:
Apr
12,
2016
(Tuesday)
Jayden 5y11m4w2d
Jaylen 11m4w2d
六年前,冇諗過自己六年後會有兩個仔,
亦冇諗過自己會成為一個全職媽媽,
每次出街都淨係帶BB用品,每日痴咗線咁同仔影相,
更加冇諗過自己會同幾個同學嘅家長做咗朋友,
有好多野都冇諗過...
老實講,
係Jayden未出世之前,我係有諗過將佢俾人湊,
諗住都係放工之後去睇睇佢就返屋企.
點知,到Jayden出咗世之後,
我發現自己比我想像中更加愛佢,
同埋更加唔捨得佢,
真係好唔捨得佢俾人湊,好想成日無時無刻都見住佢.
講真,自從Jayden出咗世之後,
返工時我身邊發生咩事都唔再重要,
重要嘅係我每日只係想準時放工講返屋企陪住佢.
真係好感恩我可以係Jayden歲半嘅時候
轉做part-time RN,
之後再喺偶然嘅情況之下轉做全職媽媽.
(嘻嘻,因為零雙非,所以我唔使再返工.)
真係非常感恩可以做全職媽媽,自己湊番自己嘅小朋友,
同時亦多謝K爸爸之前我嘅決定.
除咗Jayden之外,依家仲有個粒粒,
真係有子萬事足,
好似誇張左少少,哈哈.
兩兄弟相處非常融洽,
Jayden唔呷醋,亦唔好爭寵,非常之鍾意粒粒,
其實亦算十分遷就,係一個非常好嘅哥哥.
呢樣係我萬萬估唔到嘅事!
我真係好鍾意好喜歡依家嘅生活,
暫時諗唔到有咩想大改變,希望係嚟緊嘅日子,
我哋一家人可以開開心心健健康康,
最重要係可以成日都去旅行.


text:
2014年5月21日 雨天/晴天
09:44~10:15 | [和歌山電鐵 - 玩具電車] 和歌山 →貴志
12:25~12:54 | [普通和歌山電鐵] 貴志 → 和歌山
14:14~15:02 | [紀州路快速 ] 和歌山 → 新今宮
15:52~15:54 | [普通]南海本線] 新今宮 →難波
(交通收費及詳細資料請往交通篇
)
酒店:なんばオリエンタルホテル
得到司機嘅幫忙,幾個字後我哋就到達貴志車駅.
車駅外貌係貓貓樣,之前貴志駅只係一個簡陋嘅車駅,近年因為小玉站長而成為和歌山著名景點賺到錢嘅和歌山電鉄就將車駅重修成今日嘅面貌.
車駅旁嘅咖啡館剛啱遇上逢星期三休息日休館,所以就到隔離手信店逛逛.
買吓手信,影吓相,寫吓明信片,吸吓印仔之後都差啲忘記咗回程時間!
本來睇時刻表回程嘅係士多啤利列車,但到達月台時只停咗班普通列車,我哋都已經遲咗入月台,車長已經吹晒銀雞準備開車,當時都唔考慮係咩車種就快快跳入車廂,因為走咗車又要等半個鐘先會有車啊!
成個車廂都無咩人啊!
是日小玉車停駛,見到佢停咗喺車廠裡面,叫做有緣見到佢真身一面啊!
原來輛士多啤利列車都一樣喺車廠裡面,咁哩日咪淨係得玩具列車行使囉!
返到和歌山車駅本想打算先食晏,但商場內好似搵唔到有咩啱食嘅餐廳,但返到難波先食又好似太晏,所以決定去商場地庫嘅超市買嘢食,其實之前同大笨蛋,B女都好鐘意喺超市買嘢食,價錢唔貴又多選擇.
大家都好興奮揀自己想食嘅嘢,一於嚟個「瘋狂購物」.
一輪「瘋狂購物」後就叫三寶喺車駅等我哋,我哋三個去酒店攞返啲行李.無佢哋三個同行,大家步伐都特別快,來回都係用咗三個字就返到車駅同佢哋會合上車返難波嘞!
表妹話好想喺火車食便當好耐,今次終於得賞所願喎!
行程嚟到哩到,我今次旅程主要嘅白濱,和歌山行程就告一段落啦!嚟緊幾日只係滿足未到過關西嘅姨媽同亞姨,跟住嘅地方我同大笨蛋都係舊地重遊咋!
四點前已經順利返到難波,由於表妹第二日就要獨自離隊返港,所以我專登喺返難波時揀搭南海電鐵,可以順道話佢知離開時坐咩車同上車位置.我見議佢坐關西空港Rapi:t,咁就一定無撞板啦!
跟住地圖都可以收埋,全無難度就由難波車駅前往東方難波酒店.
Check in 後照舊三寶留房休息,我哋返到難波就緊係唔會留自己喺房咁傻啦!我之前見到有人到訪過難波八阪神社,神社內有個獅子舞台,佢嘅外型好似一隻獅子咁幾得意,嚟幾次都未去過,所以今次就走訪一下.
以我哋嘅步行速度,由東方難波酒店行過去都要半個鐘呀!點知當我興致勃勃去到時,眼前竟然係一道高高嘅棚架,吓!唔係呀!維修工程進行中…… 我直情想喊出嚟呀!
唉!人算不如天算,咁唯有去shopping啦!
瘋狂購物咗一輪之後,對腳已經唔係自己咁啦!表妹重好有衝力繼續行,大笨蛋同我頂唔住要返酒店抖抖先,之後就帶三寶到心齋橋一帶走走,睇吓第五代固力果先生,佢將會喺心齋橋消失啊!(第六代固力果先生已經喺2014年10月23日重新展視喺戎橋上!)
第五代固力果先生
第六代固力果先生
由於表妹第二日就自己返香港,所以哩餐食豐富啲!其實佢走唔走我都係plan咗去魚心.
魚心比我上兩次嚟嘅時候有好大分別,舖頭啲人對我哋哩啲”中國”籍嘅遊客好冷漠.態度都麻麻. 不過啲食物一樣咁好味!
啲海膽鮮甜都難以用筆墨形容呀!
鵝肝壽司,入口即溶,正!
熟蝦壽司,OK啦!
肥味帶子
拖羅,都係入口即溶,完全唔使咬咖!
賴尿蝦就一般.
哩個表妹話好新鮮,粒粒都卜卜聲.
哩個一蝦兩食,蝦肉好彈口,蝦頭炸都脆脆,好好味呀!
食飽後用緩慢嘅腳步慢慢散步返酒店,表妹繼續佢嘅血拼,我同大笨蛋就宣佈投降,早啲返房瞓吧!橫掂最後兩日都會喺哩頭,到時先再血拼吧 !


text:
入 camp 2 日攞少套衫, 不過時晴時雨帶晒外套雨傘拖鞋洗澡用品個袋都唔細得去邊
4 個同組, 好野!!
等人齊既時候, 最好梗係玩 hamburger 啦
Anson Sir 講解入營需知, 大家都好感恩個 camp 冇取消, 承諾會將所有野濃縮, 2 日玩晒 3 日既野!
今次個 camp 31 人, 就只得呢 3 個女仔
2 號女仔營屋, 一人一間浴室唔駛爭, 爽呀~
小慈次次都揀瞓上格床的
室內射擊訓練
隔左成年唔知弟弟都識唔識射呢?
小慈姿勢正確
射擊比賽
就係要搵呢 D 鋁罐黎射
先黎一張大合照
早餐時間, 小明尋晚嘔所以早退
朝早見佢冇事又送番佢入 camp, 趕得切打野戰
綠色小隊有隱形優勢
小慈發現敵人
射呀! 弟弟話全隊死淨佢一個, 佢被 4 個人圍攻, 最後逼和, 弟弟覺得自己超勁
陽光普照打 war game 完全唔似剛剛打完風, 感恩
時間過得好快, 眨眼就出 camp, 辛苦各位導師
今年既紀念品係大合照一幅, 大家係相後面簽名
P.S. 兩姐弟入左 camp, 我同秋秋就有時間二人世界大吃大喝周圍食好野, 奢侈地食個 lunch buffet 夜晚再去食宵夜 ^^ 飲飽食醉時突然收到導師 Anson 哥哥電話, 話弟弟嘔要即刻接佢返屋企抖抖 @.@ 嚇親我, 本來仲想入離島住一晚, 好在冇 book 諗住玩即慶, 錯有錯著而家要去接仔, 第二朝見佢冇咩野又送番佢入去, 宿營變日營 >v<
世事太多意料之外, 所以人生充滿刺激!


text:
今朝要坐11:30 內陸機返羽田機埸, 然後去横浜住2晚先返香港.因今早有時間, 所以就試吓酒店個早餐, 呢類小型商務酒店早餐只係得麵包, 飯團, 沙律和湯等等, 叫做ok啦, 不過飯團好好味.
Check-out 之後諗住叫酒店幫手call 架的士, 點知個staff自己走出去搵, 又咁啱比佢搵到有架車泊左係附近, 好順利地搬好行李開車出發去機場
坐的士去機埸途中遇到呢個好似話係旅行團必到的景點
大約10分鐘就去到那霸機埸
Check-in 之後就去shop 睇吓有冇限定的Hello Kitty 公仔
最後都揾到隻藍色的, 不過得番一隻, 而在另一間shop 都搵到隻2010年出的菠蘿限定Kitty, 詳細請睇戰利品篇
Domestic Terminal 入閘之前都有御菓子御殿
入閘後有Duty Free Shop
上機位附近仲有個playground比小朋友玩
日本仔唔知同細佬講咩
Bye Bye 沖繩喇, 有機會再嚟
ANA 的禮物
到咗羽田機埸見到架"比卡超"飛機
攞完行李就去買巴士票, 搭巴士原因係佢可以直達酒店
等巴士, 當時冇人
目的地: Pan Pacific Yokohama Bay Hotel Tokyu
架巴士原本都唔係好多人, 到最後只剩番我哋係架車上面


text:
2014年5月29日 星期四
Farewell Mr Kang(゚∀゚)メ King Ludwig Beerhall+洲際
update少少Nicole bb近況先
bb大個佐好多 連我日日對住佢都覺得佢重佐長佐個樣唔同佐
不過仍然係似boy多啲 哈~ 喺街啲人成日問係男定女嚟架
同埋我覺得佢開始識聽人講嘢 扭計要抱鬧佢都識聽
(會即時停佐喊 聽下你講乜先 隔一陣又喊過 哈)
而家大約飲到160-180ml奶 所以都隔耐佐先食 我都可以有多少少時間休息
但間唔中又會食極唔飽咁 兩個鍾又叫食
個胃仍然係淺所以成日都會噴番啲奶出嚟 有時鼻口齊噴好似噴泉仔咁 希望大啲會有改善喇
未戒到夜奶 不過我都唔想咁快戒..因為始終早產b想佢吸收多啲
人地話bb會自己戒夜奶 有啲又話一歲都仲食ing夜奶 OMG....
講住咁多先
寫番老闆farewell先
老闆都走佐大約3個月喇 大老闆成日想改革 乜都想改
我地請老闆去試德國菜
呢間最好味係鹹豬手同腸仔
鹹豬手個皮烤得好脆 咸咸香香最好送酒
腸仔就比較咸同膩 食少少已經飽ed 我地仲要每款打孖上
2014年5月13日 星期二
小Nicole(❁´▽`❁)愛回家
話咁快過佐一個月 啱啱過佐既母親節就係Nicole bb滿月既日子
祝你快高長大 健健康康 快快樂樂
其實都未係好覺得自己做佐媽mi
不過的確係生佐Nicole後先感受到做媽mi真係唔容易
要有無限愛心+心機+耐性先得
之前睇到NOW段片有句slogan
"Thank you for making me a Mother"
好touching 冇人天生識做媽mi
我會同你一齊努力 一齊學習架 小Nicole
由於早佐成個月出世 乜都未準備
喺我住院期間 小俊十分之忙碌攪bb啲嘢
整牀仔 執屋 買日用品等等....係..我地太老定諗住仲有個零月所以好多嘢都未攪
Nicole bb出世頭一日因為血糖太低(早產bb通常都會因為血糖低而低溫)
要瞓暖箱一日 出嚟餵奶包到成隻糉咁
訂閱: 文章 (Atom)


text:
下星期就要返工la
點解呢10個禮拜過得特別快!!
曾經以為我會聽到bb喊我會"火文"過佢
曾經以為我會唔敢掂到佢d便便而唔同佢換片
曾經以為我會爛瞓到聽唔到佢o既喊聲而唔餵奶
曾經以為我會好瀟灑咁送佢比奶奶湊我又可以恢復自由身
點解呢10個禮拜過得特別快!!
曾經以為我會聽到bb喊我會"火文"過佢
曾經以為我會唔敢掂到佢d便便而唔同佢換片
曾經以為我會爛瞓到聽唔到佢o既喊聲而唔餵奶
曾經以為我會好瀟灑咁送佢比奶奶湊我又可以恢復自由身
原來我錯晒
母性果然係天生
雖然我唔算得上好識湊bb
但其實bb一出世,
每個媽媽都好自然地比晒所有o既愛同時間比佢
bb越來越痴我
我就越來越唔捨得佢,
真係一分鐘都唔想離開佢ah!
呀b 呢排少咗玩doo咀, 玩多咗伸舌頭
有時心情好囉...都會doo下o既
心情唔好囉....梗係唔比面地喊
等爸爸媽媽做小丑tum佢la
玩得呀媽多係要付出代價ga!!
呀b, 你o既雙下巴好嚴重ah!
我同tom每人都有只屬自己同bb o既c人時間
餵奶同暗呀b瞓係屬於我
洗白就歸呀tom
一洗頭呀b就會好情深咁望住papa
連呀媽姓乜都唔記得la
港b 4連拍
港b 8連拍
掃風o既樣實在太攪笑la
bb同狗狗係可以和睦相處ga
仲有太多攪笑照
呀b o既每一笑每一喊都係我同tom o既快樂來源
只要你身體健康我地已滿足


text:
PHP
PHP係一種流行嘅開放原始碼程式語言.官方正式名稱係「PHP: Hypertext Preprocessor」嘅遞歸縮寫.
PHP主要用喺伺服器端應用程式同動態網頁上,但係亦都可以用喺命令列上執行,或者係開發獨立嘅圖形使用者介面(GUI).
目錄
發展歷史[編輯]
PHP/FI[編輯]
1994年,格陵蘭籍嘅程式設計師Rasmus Lerdorf開發咗一組Perl腳本,用嚟追蹤佢嘅線上履歷幾時畀人使用到,佢叫呢組腳本做「Personal Home Page Tools」.隨著呢個腳本嘅功能日趨複雜,Lerdorf開始用C語言做一啲功能,例如連接資料庫,簡易嘅動態網頁開發.Lerdorf決定釋出呢組程式嘅原始碼,畀大眾可以修改,並叫呢個程式做PHP/FI(Personal Home Page / Forms Interpreter).隨著PHP 3出現,PHP/FI好快就結束開發.
PHP 3[編輯]
1997年,Tel Aviv公司嘅Zeev Suraski同Andi Gutmans改寫PHP嘅解析引擎PHP/FI,Rasmus Lerdorf亦決定中止PHP/FI嘅開發,並將PHP重新命名做「PHP: Hypertext Preprocessor」.經過9個月嘅測試,喺1998年釋出咗PHP 3.PHP 3最大嘅特色係加入咗延伸函式庫嘅功能,吸引咗好多人投入PHP延伸函式庫嘅開發,豐富咗PHP嘅功能,另外物件導向嘅功能亦喺PHP 3開始出現(不過唔係好完整).1999年兩個人喺以色列成立咗Zend Technologies公司嚟投入PHP嘅開發工作,並且開始製作下一代嘅PHP解析引擎 - Zend引擎.
PHP 4[編輯]
2000年5月22號,以Zend引擎 1.0為解析引擎嘅PHP 4.0 發佈.呢個亦都係PHP開始大受歡迎嘅版本,最新版本係2007年2月發佈嘅PHP 4.4.5版.
PHP 5[編輯]
2004年7月13號,以Zend引擎II為基礎嘅PHP 5.0 發佈,同時亦加入咗好多新特性:[1]
- 更完整嘅物件導向支持:基本上到PHP 5之後PHP先算係比較完整嘅面向對象語言.
- 透過新嘅Zend引擎,提升咗PHP執行嘅速度.
- 對MySQL資料庫有更完整嘅支援.
- 更好嘅XML支援.
- 內建SQLite資料庫(但係喺PHP 5.1取消內建,改用延伸函式庫嘅方式).
- 整合咗SOAP嘅支援.
- 提供例外處理.
- 新嘅資料庫存取介面PDO(PHP Data Objects).
PHP 6[編輯]
PHP 7[編輯]
第一版由PHP Group喺2015年12月3號推出.較PHP 5增強咗性能同功能.
應用[編輯]
PHP主要應用響網頁伺服器,處理使用者嘅輸入嚟產生網頁.但係命令列程式或者圖形使用者介面(GUI)嘅開發都係PHP嘅主要應用範圍.
伺服器端程式語言[編輯]
PHP最初就係設計成伺服器端程式語言,因此呢個亦都係PHP應用得最廣嘅部份.喺呢個領域有好多其他競爭者,例如ASP.NET,ColdFusion,JSP,Perl,Ruby on Rails等等.
喺網絡工業領域,PHP係LAMP架構嘅其中一部分,所謂嘅LAMP係指Linux,Apache,MySQL同PHP所組成嘅網絡環境,提供咗好多安全,可靠嘅網頁應用程式.PHP目前已經係全世界最受歡迎嘅伺服器端程式語言,跨平台嘅特性更令PHP廣為流傳,目前世界上有超過2000萬台伺服器安裝咗PHP[2].
命令列程式[編輯]
PHP亦可以用喺命令列上執行,例如分析紀錄檔,系統管理工作等.呢啲工作過去都係由一啲其他嘅程式語言例如Perl, Python, awk等嚟執行,PHP喺命令列上嘅使用則逐漸增加.
圖形使用者介面(GUI)[編輯]
透過同GUI函式庫GTK+的結合,PHP亦都可以應用喺圖形使用者介面(GUI)嘅開發上,目前嘅應用仲未普遍.
語法[編輯]
PHP嘅語法參考咗Perl,C語言,而且可以整合喺HTML入面,以下係一個簡單嘅Hello World程式:

PHP剖析引擎只剖析 之間嘅程式碼,而不包含喺 之間嘅內容就會直接送出,所以可以用以下嘅方式嚟將PHP程式碼嵌入喺HTML之中:
HTML內容
但是響判斷語句中嘅HTML唔會被直接送出:
<?php
if (false) {
?>
HTML內容
<?php
}
?>
PHP可以用三種註解嘅形式:C同埋C++用嘅「/*...*/」同「//」,同埋Perl嘅「#」.
類型[編輯]
PHP主要有以下四種標量類型:
- 整數(integer)
- 浮點數(float)
- 布林值(boolean)
- 字串(string)
兩種複合類型:
- 陣列(array)
- 物件(object)
兩種特殊類型:
- NULL
- 資源(resource)[3]
變數[編輯]
PHP中嘅變數用「$」跟著變數名稱嚟表示.變數名係區分大細楷嘅.有效嘅變數名以字母或底線開始,後面可以係任意數量嘅字母,數字或者底線.[4]
物件導向[編輯]
PHP從PHP 3開始已經有咗基本嘅物件導向特性,但係直到PHP 5將物件導向部份重新改寫之後,PHP嘅物件導向功能先比較完善.而家PHP可以話係一個有完整物件導向功能嘅語言.
PHP相關資源[編輯]
函式庫[編輯]
- 內文: PHP函式庫列表
內建多樣化嘅函式係PHP主要嘅特點之一,這啲開放程式碼嘅函式提供咗各種唔同嘅功能,例如檔案處理,FTP,字串處理等等.呢啲函式嘅用法同C語言相似(例如printf),呢個亦都係PHP流行原因之一.
除咗內建嘅函數之外,PHP亦都提供咗好多延伸函式庫(extension),好似係各種資料庫連接函式,資料壓縮函式,圖形處理等等.有啲延伸函式庫需要由PECL(PHP Extension Community Library)取得.
原始碼編碼和加速[編輯]
PHP原始碼係可以直接讀取嘅,即使放上伺服器上執行都係一樣.雖然令PHP多咗彈性,但係相對造成安全危機同性能下降嘅問題.
透過PHP編碼器,可以保護PHP嘅原始碼唔會被讀取(對商業軟體嚟講特別有需求),亦都可以提升執行嘅效能.有好多公司或團體開發PHP嘅編碼器,將PHP程式編譯成位元組碼,再透過伺服器上安裝對應嘅程式嚟執行PHP程式.
除咗透過編碼器加速之外,PHP仲可以透過動態嘅快取機制嚟提升速度,加速工具有商業版嘅,例如Zend Platform,亦有開放原始碼嘅加速軟體如eAccelerator,APC,XCache.
樣板引擎[編輯]
樣板引擎令PHP應用程式可以做到邏輯同使用介面上嘅分離.其中一個受歡迎嘅樣板引擎係PHP官方開發嘅Smarty.
PEAR[編輯]
PEAR係PHP Extension and Application Repository嘅縮寫,由Stig S. Bakken喺2000年響PHP開發者會議(PHP Developers' Meeting, PDM)上提出,目的係做出可以重複使用嘅函式庫嚟提供PHP社群使用.到今日PEAR已經包含好多類型嘅函式庫,例如資料庫連接,內容快取,數學計算,電子商務等等.
PECL[編輯]
PECL係PHP Extension Community Library的縮寫,目的係提供PHP社群各種延伸函式庫.PECL喺2003年由PEAR專案分離出嚟,而家已經係一個獨立運作嘅專案.
對PHP嘅批評[編輯]
即使PHP係廣受歡迎嘅程式語言,但係仍然受到好多批評,例如:
- PHP無原生支援Unicode或者多位元字集(例如中文,日文,韓文等需要用兩個或以上ASCII字元嚟表示嘅字集),導致用PHP寫嘅軟體喺國際語言化上遇到相當多嘅困難.
- PHP無名字空間(Namespace)嘅設計,降低咗PHP語言設計上嘅彈性,亦都導致函式名稱過長嘅問題.
- PHP嘅函式命名規則非常混亂,好多函式功能類似,但係用上不同嘅函式名稱同參數順序,例如strpos($haystack, $needle) 同 in_array($needle, $haystack),strcasecmp 和 stristr,導致編寫PHP程式時需要做相當多嘅手冊查詢工作,初學者都往往不知不覺重新編寫已經內建嘅函數,降低咗開發嘅效率.
- PHP嘅魔術引號(magic quotes)功能可以自動處理使用者輸入字串中嘅脫逸字元,有效避免SQL隱碼攻擊(SQL injection),但係因為唔係每個使用者嘅輸入都會寫入去資料庫,處理呢啲唔會寫入資料庫嘅字串就浪費效能.另外唔係每個PHP環境都會開啟魔術引號,設計程式時需要對不同嘅伺服器環境做適應,造成程式設計上嘅麻煩.魔術引號功能預計會喺PHP 6時取消.
- 有啲PHP嘅延伸函式庫唔係執行緒安全(threadsafe),導致PHP安裝響多執行緒嘅伺服器例如Apache 2上會發生唔穩定嘅情況.[5]
未來發展[編輯]
PHP 7目前重更新緊,將會針對PHP 5嘅一啲缺點改進[6],例如:
- 原生Unicode支援
- 移除魔術引號(magic quotes)
- 移除全域變數(register_globals)
- 移除安全模式(safe_mode)
PHP 7好多功能重未定案,仍然討論緊.


text:
呢一日去懷恩浸信會interview,安排左星期五10點15分.呢個時間都幾好,我同晴晴爸請左上晝假帶晴晴去interview
由於晴晴食奶食得慢,而且成程又開左兩次大大,所以最後都係打的去,唔使跳錶
學校近屋企,步行約15-20分鐘;校舍o係住宅商場入面,所以唔係每個課室都有窗.今次係individual interview,初時以為又係好似啟思咁安排左1 log小朋友o係指定既 timeslots 一齊玩完再in,點知上到去,都唔係既,我諗佢真係安排每一個小朋友15分鐘,因為冇人等interview,而且我地上去時見到另一個媽媽抱住小朋友走,應該係in完10點o個轉
上到去,有個靚姐姐開門俾我地,原來係校長!! 由於呢一日係星期五,仲係返學日,晴晴見到好多大過佢既小朋友,淨係係咁望住佢地,又唔出聲咁, 真係好好笑.之後校長帶左我地入左一間好細既班房,晴晴坐中間,我同晴晴爸分別坐o係晴晴既左邊同右邊,今次係校長自己做interviewer,坐晴晴對面.校長俾左幾個遊戲晴晴玩,有認文通工具 (當時先發覺我地冇乜點教晴晴認唔同既車,例如消房車,救護車....),有入形狀,分顏色,晴晴都ok做到,而且都算聽話,所以校長都即刻俾AM Offer晴晴 (面試信已經寫明會即時通知結果,所以一早準備左留位費).
其實最令我印象好既地方係校長既對話,同埋佢自己親自interview,好似以前舊式既幼稚園咁, 校長係會真真正正咁去了解小朋友既情況,集團式既唔會由校長親自主理,全由老師負責.依家佢有埋AM Offer,所以真係一個大水泡.但唔好處既地方,係呢間幼稚園會收好多南亞裔既學生,亦有雙非同新移民;事先聲明,我係唔會歧視佢地,因為晴晴爸同自己都有睇過EDB既學評報告,大部分都係教學方面可以再作改善,呢樣我都覺得冇問題,最令我地需要考慮既,係報告話學校會花較多時間o係南亞裔,雙非同新移民既學生,另本地學童既需要未被兼顧.
其實當晴晴仲係bb既時候,為晴晴搵幼稚園都會prefer愈近屋企愈好,始終唔想咁細個小朋友就要坐咁耐車先返到學,但樓企樓下一間幼稚園都冇 (已經執左笠好幾年),第二近既又係出名commercialize既無學券私校,如果真係要俾錢,希望都搵間口碑好既,所以就算報左in埋都未必會俾晴晴讀 (當然佢地收唔收又係一回事),既然返同區幼稚園都係要坐校車,遠近已經唔太重要 (當然唔會返中西區,雖然中西區有龍校,但真係距離實在係太遠...).當然都要睇返晴晴黎緊之後既表現係點,黎緊幾個星期都仲會有其他學校既 interview,但只會2揀1,所以,留位費係一定要俾,到時再作考慮
同一日亦去左杏花村啟思交留位費,俾埋申請轉上晝班封信,睇下轉唔轉到啦,晴晴爸其實都幾鍾意間學校,俾佢揀懷恩定啟思,佢一定揀啟思
interview schedule updates:
8/11 寶血
9/11 明我 / 玫瑰崗 / 明慧 (揀1間就算)
16/11 衛理堂 / 聖彼得堂
23/11 合一堂 / 上書房 (可能揀上書房in)
30/11 聖瑪加利大
7/12 真光


text:
星期一去接奶奶出院
見到佢嗰一刻都無神無氣咁
仲以為佢嚴重咗添
黠知一見到我同餅餅
即刻龍精虎猛喎
好似開籠雀咁不斷講嘢
真係好想即刻離開醫院
奈何,要交啲費用行去好遠好遠另一坐大廈
咁我就同奶奶一人一邊坐
一句嘢都無講過
一直到餅餅黎到之後
即刻走啦
一出門口
就見到有的士駛埋黎
餅餅仲叫我坐後面同佢亞媽坐喎
佢真係發神經
撥開佢隻手,我坐上車頭
係的士入面
奶奶把聲響亮到我頭痛
送咗奶奶入屋
我同餅餅逗留都無五分鐘就走喇
基本上係厠所位啦
之後我同餅餅去咗 i thai食飯
馬拉盞炒通菜
$45
一叫即有,炒定都熱辣辣上枱,勁
味道偏淡,不過都可以接受
芒果菠蘿椰子沙冰
$30
完全飲唔到有菠蘿椰子味,只係飲到好香濃芒果味
炒胡椒蝦球
$ 82
呢個等咗好耐,熱辣辣上枱,無乜胡椒味,唔知點解食到黑椒味
有8隻蝦架,算好多喇,啲青椒,黃椒,紅椒,洋蔥餅餅食晒
泰式冬陰功湯 $55
唔辣偏酸,可以的話再辣少少就very good喇
隻蝦好大隻呀呀呀呀呀呀呀,又多膏又多肉
香蔥蒜蓉包
,熱辣辣,香噴噴,外脆內軟,正!!!
埋單$260
呢餐好似食咗好少嘢
但感覺飽飽的
係呀,激飽咗嘛
之後去同IQ博士影相喇


text:
尋日阿媽餵完阿B食奶就要同阿婆去飲茶,咁我跟住接手湊阿B,7點幾起身已經週身骨痛唔舒服唔夠5分鐘就嘔番尋晚食過既野,嘔完仲手軟腳軟肌肉酸痛,我叫阿媽抱阿B訓床仔,我就同阿B訓覺,衰豬眼訓但係係張床到扭來扭去,扭左成大半個鐘都唔訓,最後頂唔順叫左娣婦起身陪阿B訓,我就去左訓,到10點幾阿B訓醒,玩左一陣頂唔住就叫醒肥仔湊阿B,佢同阿B係床仔玩左一陣去沖涼,因為一陣要返工,過左一陣阿婆返黎,由於阿婆有好多野做,咁我就叫阿婆去做野,我就拎埋個枕頭訓係地下同阿B玩,一路玩又肚餓又唔舒服,真係難頂.終於等到阿媽返黎有早餐食喇,我食早餐時肥仔就睇住阿B,吃完我打電話比老公同佢講我唔舒服,老公問我要唔要去睇醫生,我話唔駛睇,以我經驗應該係腸胃炎,到大半個鐘我又嘔番個早餐出黎,我真係好肚餓,但係又食唔落野.最後我叫阿婆幫我煲粥,我又去左訓覺.
我訓醒時阿B食緊粥,咁我咪同佢一齊食,食完同佢玩左一陣,佢又扭我就去開奶,但佢又唔食,相間食粥都成大半個鐘,我就叫阿婆同佢訓覺,而我就自己訓,但係衰豬又係唔訓,我就叫阿婆抱去大床同我一齊訓,唔夠5分鐘就訓左.在睡夢中被電話嘈醒,原來係老公打黎,我同佢講睇醫生,因為我試過唔去睇醫生訓左4日床就好返,但我怕冇人湊阿B,等到老公放工睇醫生,我真係腸胃炎,醫生聲到我今朝嘔番尋晚既野就話我腸胃唔好叫我平時唔好咁緊張,唔好成日鑽牛角尖,開左D藥係會幫我吸氣,但食左D便便會黑色既,返到屋企食藥時,原來其中一粒藥都係黑色架喎!
其實我每隔一段時間就會腸胃炎,我都想放鬆,但好難做到,我都唔知點解,呢D係我習慣.娣婦問過我要唔要佢今日放假,我話唔駛,因為娣婦生左阿B之後為照顧阿B請假比以前多,我唔想影響到佢,更何況明天應該冇事lu.
今日醒左骨冇咁痛,但個肚痛,胃,仲有唔知係咪腸痛過尋日,所以我今日都抱唔到阿B,希望明天會好D.


text:
之前响iPad睇倒飯氣劇場呀,老夫子和其他日文漫畫apps.睇落用iPad睇漫畫真係唔錯,跟住睇倒呢篇Apple IPad 漫畫迷的褔音 (含開箱及漫畫測試多圖)實戰文,更加想搵嚟試吓.
不過我發覺佢介紹d apps都要先用pc download再用itunes sync返落iPad,我就係懶,最好可以直接响iPad dl埋.然後發現:
愛搜書的eRead
佢有lite版免費可以裝嚟試吓,不過唔好好似我咁笨,用lite download咗幾十本漫畫,試睇咗幾十頁唔俾再睇,然後發現裝9.99美金版係唔可以升返d書過去o既.(相信JB咗或者得,但而家冇法.)留咗lite版o既書睇唔倒新頁,唯有從新download過,好在每本10Mb鬆d,都好快.質素普通,可能亦因為係舊書.
坦白講呢隻app唔值10蚊,單計function俾0.99係極限.只有書籤,full screen,縮放等,有分類folder但唔算太就手.係繁簡轉換將簡體書變繁體幾開心,(指小說,但會有d簡轉繁之誤,例如睇1Q84,會將照字轉成炤字,well免費仲想點ah.)字體冇得揀,有大小間距同4款背景顏色only.只可以直接响iPad download,唔可以响pc download再入返落去folder.anyway,買兩本漫畫書都差唔多80蚊,算啦.so far算download快,揭頁快o既,愛搜書書量都幾多,我諗要睇成世都睇唔曬,不過礙於中國policy,即使全部老翻書,
都唔會有H漫,BL果d未知有冇,原來兩樣都有,熱門果d龍珠金田一海賊王實齊,係有人話更新得唔快,但對我呢d鍾意攞曬成套書先慢慢磨o既朋友無礙.又,其實响pc睇係完全免費,不過一如其他用家話齋,開機熄機都等兩分鐘,仲要坐定定,好唔方便o者.
而預埋有mood慢慢google 响垃圾中尋寶的話,裝埋免費o既cloud reader.
相信呢個係最多人用,因為免費同聽聞幾好用,support file format比較多,不過未試,暫時懶search,好似可用ComicShelf download.但又見網友話會亂頁之類,仲有好多apps都得,如comic-zeal,ibunkoHD之類.anyway都係果句要响pc搞,要轉吓format咁,有d apps都係要俾錢.唔知幾時有iPad PC 都可dl同edit,書封面有icon,有folder,有一站式download唔駛周圍搵網站兼唔駛轉format,support多國語言,書多update又快o既app呢,if唔太貴相信好多人會買.
ps 啱啱發現掌上書苑仲有1Q84日文版,衛斯理全集,東野圭吾epub攞,可以用ibooks睇,good,但都係要經itunes升,最嘥時間呢part.


text:
多謝膠B 邀請赤口日去佢既屋企HIGH TEA. 辛苦哂你呀, 一個人整咁多款食物, 仲要款款超水準, 質素好過大部份既CAKE SHOP呀.
相片係手機影既, 唔得, 下次一定要拎大機去影, 不能埋沒如此華麗一幕.
多謝你呢!
仙女 喺過去嘅一個星期去咗北海道旅行,今次只係逗留兩個城市札幌同埋登別,大把時間行街shopping非常之盡興.鄉下婆好少係冬天去旅行,因為覺得著好多衫太不方便了.今次選擇冬天去係因為一月初日本有大減價,而且因為311事件成年都冇去過日本,真係餓左好耐啊.
貓王除夕倒數演唱會
欲罷不能
只演一場
尚餘少量門票
撲飛請早
貓王除夕演唱會
呢篇pose其實禾想左巧耐都唔知寫唔寫....怕寫完都矛人有興趣睇呢. 始終blog友對Le Creuset同美食既注意大過貓地巧多...仲要係一d 唔令既貓相
芝士焗龍蝦, 只要有新鮮龍蝦料就100%矛失拖, 唔需要技巧, 又見得人既食物. 今次係人地新廚房煮龍蝦, 有ree哥哥做哂d辛苦野(斬+殺), 相對上小仙巧輕鬆呢.
早前飲食男女專題做"南瓜", 當中介紹過日本一隻有栗子味道既南瓜係極品. 係超市見到, 一定要試下啦, 價位當然比大陸瓜高, 不過又唔係太離譜, 食得過.
無里頭....覺得南瓜一定要TEMPURA佢....唯有買埋TEMPURA粉....同埋蝦 (TEMPURA亦一定要有蝦架....)
yam yam 呢個標題實在起得太貼切了, 相信連兔自己都矛想過會係台北見到14cm cassis小煲, 真係一見傾心, 實在太太太太可愛了, 多謝蛇蛇連跑9轉sogo三城, 拖住2大gipson揹5個14; 9個生果返黎, gipson之位一定要讓比佢啦, 蛇蛇多謝哂你呀
令到呢.....2件cassis令野都係feon幫手集到架, 超級開心呢~~
前陣子piago做日本食品節, 大大條三文魚魚干平到震, 買左半條 (開邊) 既魚干, 請師傅切成6大件. 佢有教點煮架, 不需解凍由freezer直接取出, 魚皮向下以小煎pan中小火煎, 5分鍾左右待魚皮變脆就番身煎另一邊.
好好味, 一d 都唔會過鹹, 魚肉仲好tender, 魚皮又香又脆呢. 伴沙律菜同自家制"菠蘿sauce", yummy!!


text:
今朝又係 9 點起身梳洗 食完早餐就等阿表通知出發喇 為咗就我去馬六甲 小寶特登請假陪我地 超勁感動呀 其實我個心好矛盾架 勁想佢一齊玩 但又唔想阻住人番工嘛 ~
湯粉麵 & 奄列區
呢日藍天白雲 陽光普照 ^^
去到中途就到休息站 去下洗手間咁啦 亦都可以食下嘢抖下咁呢 之後雖然有小小塞車 但感恩架車會郁 唔會停咗唔郁囉 咁樣真係人都顛 ~
沿途藍天白雲 超正
加油站
再出發去馬六甲喇
有小小塞車 不過唔緊要 阿表拎相機出黎玩自拍 我地咁都影咗好多張呢
首先去馬六甲河 (Melaka Riger Cruise ) 好有大澳 feel 加埋藍天白雲 阿表叫我地要即刻影相 因為馬六甲 d 天氣好唔穩定呢 影完再去影荷蘭紅屋廣場 ( Dutch Square ) 再食地道小食 食完都有 d 飽囉 ~
馬六甲河
Cendol - 以為好稀 點知一"北" 都好多料 呢日都幾熱 所以食完呢碗冰 個人好舒服呀 ( 我地坐喺樹下面嘅 小寶話好多雀仔 話可能會有雀屎 之後笑笑口指住地下話有雀屎 因為啱啱有隻雀仔飛過 oh 小寶次次指親嘅嘢都有 d 嚇人呢 @.@ )
Cendol - 呢碗係小寶嘅
Ubi Goreng ( 炸番薯 ) / Pisang Goreng Tanduk ( 炸香蕉 ) - 呢兩塊係炸蕃薯 熱辣辣脆卜卜超熱氣 不過好好味 原來仲有炸香蕉架 不過遮住咗
阿表原本想帶我地去中華茶室食海南雞飯 不過已經 closed 阿表話賣哂就會 closed 但我又唔會失望喎 因為我下次會再黎嘛 ~
諗住再去另一間 去到啱啱截人 咁唯有去古城雞粒飯啦 估唔到都要等 不過係阿表同小寶等囉 阿表叫我地爭取時間咁好天影相喎 話唔係次次都咁好天 佢咁講 我地覺得衰都照做啦 到有位嘅時候阿表就 call 我地 ~
阿表原來叫埋嘢食添喇 仲特登留低 Menu 比我影相 好感動呀 成日記得我講嘅嘢 ~
我 load 相嘅時候 以為真係有個人企咗喺度架 再睇真 d 原來係蔡 san 紙牌
雞粒飯 ( 4 個位 - 20 粒 ) RM6.0 - 我覺得外型非常得意 但唔鍾意 d 口感囉
白雞 ( 1/4 ) RM9.0 - 無咩特別 哈哈 可能我唔識食呀
食完影下相
( 呢餐銀碼係 RM48.20 )
食完諗住一齊行 點知想落雨咁 佢地番去車度攞遮 因為我同小奧無帶遮啊 咁阿表叫我地自己行去影下相 之後我肚唔舒服 好在有洗手間咋 會合之後再影 10 shot 玩到出哂汗 其實每日最大運動量係影 10 shot 囉 wow 影完就落雨呀 好在阿表有兩把後備大遮 唔係就慘咯 ~
The Orangutan House ( 由本地藝術家 Charles Cham 開設的 )
呢日仲未完架 下篇再寫 ^^


text:
全球化步伐加快,語言統一規模擴大,令地方語言文化受到威脅,全球四分之一嘅語言正面臨絶種嘅危機.廣東話雖然未成為全球四分一瀕危語言之一,不過近年中港急劇融合,香港文化明顯「大陸化」,令唔少人開始關心本土文化嘅命運,尤其是教育局暗啞底想令人覺得廣東話係香港「非法定語言」,仲有聯同語常會一齊推廣普教中,搞到今日有七成小學同兩成半中學成為普教中學校,施加行政壓力同改變教育制度威脅廣東話地位,就令唔少人擔心廣東話同香港文化會唔會有朝一日喺哩個世界上消失,要走入大學嘅語言資料館先搵得返.
群情洶湧
咁所以而家香港人對守護香港文化同廣東話,真係可以用群情洶湧嚟形容.除咗有各種監察香港公共空間正(繁)簡體字使用嘅組織之外,亦有人以考據廣東話文化來源來提升香港語言文化嘅歷史價值,更甚嘅,亦有人製作「匪語表」警剔香港人使用「大陸字」,用好多例子證明廣東話有文化過普通話,香港文化高尚過大陸文化嘅證據.為保護廣東話同香港文化嘅生存空間,香港人今次都算係乜嘢法寶都出齊咁濟.
有人可能覺得上面啲方法好激進好唔理性,但係今日香港急劇大陸化嘅環境下,民間用哩啲方法回應,絶對可以理解.之不過,哩啲方法唔少流於神經反射動作式嘅原始回應,只係喺出現一啲「大陸字眼」嘅時候回應,甚至用到「匪語」哩個充滿住對立同敵意嘅字眼去形容大陸文化入面嘅用字,長遠只會加深中港矛盾嘅鴻溝,何況係於全球化環境下,對香港文化復甦未必有直接幫助.
其實香港月光一樣圓
大家要知道,人之所以病,除咗係外來細菌病毒入侵,體質虛弱亦都係主要原因.今日香港文化俾其他文化由多方面侵蝕,其實係久弱成病嘅結果.大家應該發覺,除咗近年香港媒體越來越考慮大陸受眾嘅觀感改變用字外,香港文化界(尤其電影業)為打入中國市場不惜遷就大陸觀眾嘅文化品味,埋沒香港嘅文化色彩,唔單止中港文化交流出現明顯嘅「逆差」,亦削弱咗香港文化出口嘅機會.仲有,香港嘅文學書寫亦都甚少視廣東話入文為正式嘅香港文學創作,廣東話字詞多數只係作為消費香港色彩嘅小點綴,而唔係好似「書面語」咁用來寫成篇文.何況其實香港成個社會環境都係被灌輸一種「香港文化係『低俗』」嘅意識,香港嘅中文教育更加係主動懲罰寫廣東話字嘅學生.所以話,今日香港本土文化不斷沒落,除咗係大陸政府施壓干預,亦都係香港普羅大眾覺得「外國嘅月光特別圓」,覺得外語文化高檔過,有內涵過香港本土文化,所以香港文化好耐都得唔到重視.
不過大家只要留意一下啲流行專欄作家嘅文章,都會發現廣東話入文越來越普遍.書寫粵文,除咗係本土文化對全球化語言統一環境嘅一種在地回應,更重要嘅係透過公開展示粵文書寫,證明廣東話口語入文唔會影響傳訊,亦都可以登堂入室,來重新建立廣東話嘅文化價值,話畀大家知寫廣東話唔係一種禁忌.
本土覺醒 文藝復興
為咗推廣廣東話文化發展能夠遍及全港,港語學作為一個推捍衛同推廣粵語嘅公民組織,認為係時候畀大家認真嘗試同體驗廣東話文學創作.港語學希望粵文書寫提高到文學創作嘅程度,發掘廣東話文化瑰麗高雅之處.來緊六月十六號,佢哋就會舉辦廣東話徵文比賽,規模雖然唔大,不過都邀請咗李婉薇博士,歐陽偉豪博士同著名流行小說作家畢華流老師做比賽評判,亦會有獎金嘉許傑出嘅作品,用實際嘅收穫獎勵實際嘅行動,鼓勵大家對廣東話文學作出新嘅嘗試,為香港本土廣東話文化累積文化價值.
用廣東話寫文章,其實唔難,與其要大家繼續坐喺到等,見到外來文化嘅時候先作出反擊,不如請大家一齊加入行動嘅行列,主動將廣東話入文變成書寫習慣.港語學希望今次比賽,可以成為大家為本土文化復興行出嘅第一步,用實際嘅行動,支持香港本土,支持廣東話,為建設廣東話文化價值同延續廣東話生命力嘅運動之中出一分力.


text:
賴仔就話 : 都隔咗三日啦
拖拖拉拉一輪
係無辦法之下
唯有妥協
上到巴士越諗越唔得
又打電話比賴仔同佢講 : 你問下金龍船,鴻星嗰啲吖
佢話 : 好呀,我再搵下其他吖
去尖沙咀嘅客家好棧吖
OK,book 7:30
我返到屋企安置好個蛋糕先
再跟住慢慢梳洗
再等餅餅返黎沖涼
7:00未夠就出門口喇
上咗的士,過咗三個燈位之後塞到爆炸
原本5-10分鐘嘅車程
變咗半小時有多
車資都多咗一倍
從未試過由我屋企搭的士去尖沙咀要70幾蚊車資
從未試過由我屋企搭的士去尖沙咀要30分鐘車程
終於去到喇,佢地都已經到齊了
見到佢地企係出面
仲咩唔入去呢?
原來登記姐姐比咗我地張枱比人
嘈咗廿分鐘有多
登記姐姐可能忍唔到我地喇
肯叫經理出黎喇
經理一出黎
比我地問到口啞啞
哈哈,最後經理自圓其說 : 啱啱有張枱個客人取消咗,而家比你地先吖
8:00 安然入座
其實登記姐姐都好好禮貌又好好笑容
又肯認錯都值得讚
但佢無理由要我地等囉
唔識變通嘅,唔該拎去再培訓先啦
東江鹽(曾瓦)雞,夠味又嫩,密密食
粟米飯,但一砵飯得幾粒粟米,$10
翡翠炒球,無骨嘅魚我係食嘅,但唔好食呢,雖然無雪味,但好霉囉
竹笙雞絲翅,翅都有幾梳嘅
翡翠蝦仁花枝,切花枝片嗰個人勁好刀功,勁薄 ; 蝦就唔係新鮮蝦喇,不過夠爽都ok啦,甜豆未搣絲,食一條就要搣一次絲,好彩同屋企人食飯咋
欖菜肉崧四季豆,幾好食,唔難食
脆皮炸大腸,夠晒香脆,唯一一碟係食清晒嘅 $62
豉汁蒸頭腩,呢個又說不上好食,不過魚肉都嫩滑
花膠什菜煲,呢個煲真係把鬼
第一,我從未食過咁難食嘅花膠
第二,呢煲嘢有朕腥味
清潤凍糕係檸檬桂花糕,好清新,好好味,成晚最好食係呢個
個蛋糕唔只得個樣,仲好好食添呀
經過上年嘅教訓,今年一定要禮物
如果下次再有機會


text:
Fall其實唔係好長,可以係30分鐘之內就可以KO咗佢,不過若果係要行埋其他部份好似Tall Tree Ciruit同埋 Horseshoe Falls,Lady Barron Falls & Circuit 就要多成個幾兩個鐘先至可以行完~~
我哋淨係行咗1,2同3咋
其實呢個Park可以俾你行一日都得,因為重有一個叫Lake Dobson可以行埋...
亦都可以揸車去睇下都得
Fall,行呢個Russell Fall話就話要10分鐘,但係其實齋行的話我諗唔洗10分鐘就行完,係行去呢個Falls嘅途中,突然見到係Tasmania成日都會出現叫Tasmanis Bettong嘅動物,佢個樣有D似袋鼠,但係size就細好多,動作重要幾快下添喎.一路行都見到唔同嘅植物,當然係佢識我我唔識佢啦,但係佢哋D Size 到真係幾大下架喎…呢個環境有D似熱帶雨林咁 !! 行行下突然見到行我哋前面嘅兩個人鬼鬼鼠鼠咁喎,係到唔知睇咩嘢.咁我哋呢D香港人當然係唔好執輸睇下有咩睇,佢哋兩個人望住附近嘅一條河,攞住部相機唔知想係到影咩嘢喎,雖然未睇到有咩要影,我當然又要準備定部相機隨時睇下有無咩影啦.行到埋去,睇下條河,開頭都唔知有咩睇,再留心D睇下,原來係有一隻鴨嘴獸Platypus係條河到遊緊,重好似發現有人,係到搵緊地方藏身咁!! 用相機影到影唔切呀~~再睇多一陣連影都無埋~~睇完我哋就繼續向呢個 Russell Falls 前進,行到去都有唔少人係到影相,重見到有人用腳架對住條瀑布影相添呀~~~其實今日落下雨都幾好,因為咁條瀑布D水多咗,靚好多,如果係好天可能係會無咁大水添呀~~~正~~不過係呢d環境下都幾難影相,因為d霧水係咁飄埋來,攪到朦查查咁~~


text:
第八天
唔經唔覺就到左旅程最後一日,今日凌晨由檳城坐火車到吉隆坡,下午就要坐飛機返香港,時間都算充足,上午有少少時間仲可以出去吉隆坡市區行下,點可以浪費寶貴既時間呢~
同去程一樣今次都係坐同一款火車同一款車箱,唔同既係今次我係訓上鋪而唔係下鋪;上鋪比起下鋪高度矮少少,坐係床上會撞頭,而且窗口亦都比較細,不過價錢亦都平少少
檳城係中途站,我上車時大部份人已經係車上而且拉好簾訓覺,我上到床都拉埋簾好好地訓一覺啦
火車除左臥鋪亦都有座位選擇,座位睇落唔錯,位與位之間好闊
仲有餐車
未天光五點幾,火車準時到達吉隆坡火車站;咁早落車時間比較尷尬,都唔知做哂好...
出到去先再作打算
太早地鐵都未開門
呢個時間麥當勞就係大家既好朋友,有佢陪住就唔怕天黑啦
火車站除左麥當勞之外就冇其他店鋪開門;麥當勞已經有唔少人係道,唔知佢地係唔係坐通霄呢?
馬來西亞好興自助拎野
咁多時間我就順便係呢道開餐,食既野同香港係一樣
價錢都係差唔多
坐到七點鐘,我都出發啦;首先係火車站呢道放底行李入locker,只係拎相機等等重要野出去就算,出去行一陣懶得拎咁多野
晨早地鐵站人好少,好快就買好飛入閘上車
列車冇駕駛室,可以企係車頭睇風景
坐兩個站,好快就到「Masjid Jamek」落車
吉隆坡塔
有間廟?
佳密清真寺
由地鐵站行大約十分鐘就來到目的地「獨立廣場」
獨立廣場對馬來西亞意義非常重大,1957年8月31日馬來西亞係獨立廣場升起馬來西亞國旗,宣佈脫離英國獨立
獨立廣場之上豎立起一枝近百米高旗杆,可能係世界上最高既旗杆;我只係由遠睇冇行近,已經感覺到旗杆係好高好高,旗杆上國旗亦好大面
獨立廣場旁邊有好靚既英式建築,呢座有過百年歷史既「蘇丹阿都沙默大樓」以前曾經係英國殖民政府行政中心,而家變為最高法院同高等法院,繼續服務馬來西亞
獨立廣場附近全部都係好靚既建築
馬來西亞郵政總局;我去呢個時間係八月尾,接近馬來西亞國慶,所以好多地方都可以見到掛滿馬來西亞國旗
離開獨立廣場,沿馬路行去舊火車站,有google map帶路好易行
大約十分鐘就行到啦;不過行得太近所以影唔到火車站全貌
唔理咁多入去先
見到郵筒就岩晒,放晒啲明信片落去唔洗煩lu;不過琴晚太眼訓所以寫唔到太多明信片,只係寄到幾張咋
睇定火車班次就唔怕一陣冇車坐
唔洗過機就可以行到去月台;火車站1910年已經建成,直到今日依然為大家服務
因為搭火車係要去中間2﹑3號月台,則邊呢個月台係冇用所以可以隨便入去影相
馬來西亞火車係咁既樣
由火車站出來,對面係「馬來西亞鐵道公司行政大樓」,設計一樣都係咁靚
左邊係火車站,右邊係鐵道公司大樓
係馬路對面終於可以見到火車站全貌
由天空影返落黎,風景一定超靚
咁大陣像唔知係唔係拍戲呢?
火車站旁邊就係馬來西亞最大,亦都係東南亞地區最大既清真寺--「國家清真寺」
離遠都可以見到清真寺73米高尖塔
清真寺係指定時間對外開放,我九點準時來到可以入去參觀
如果係女士,或者著短褲唔符合服飾要求,就需要額多著多件長袍先可以進入,我著長褲所以冇問題,簡單登記個名就可以直接入去
一入到來都覺得呢道真係好大
清真寺祈禱大廳
呢道係清真寺最重要既地方之一,普通遊客係唔可以入去
祈禱廳又高又大,入面可以同時容納八千人祈禱,所有重大既宗教儀式都會係呢道舉行
除左祈禱廳,清真寺仲有好多唔同設施,好似貴賓室,圖書館﹑誦經堂等等,佔地5.5公頃既清真寺設施好完善,不過遊客就冇機會見到啦
出面廣場都好大
所有人進入清真寺室內地方都唔可以著鞋
尖塔
清真寺其他地方
WIFI都有
祈禱廳上藍色屋企就好似一把大雨傘,十八條放射星芒(屋簷)就代表馬來西亞全國十三個州同伊斯蘭教五大戒律
遊覽完清真寺就回程返火車站
幾分鐘就行到
首先要過天橋到中間月台買飛入閘,不過呢部售票機好似壞壞地用唔到
售票機用唔到都可以係旁邊售票處買到飛
由舊火車站坐去中央車站,一個站路程只係一蚊,超價
話咁快火車就到,不過呢部火車都有唔少玻璃係爆左冇人維修
火車車箱同地鐵車箱差唔多
一個站話咁快就返到中央車站
拎返背囊同一大袋豆沙餅就坐車去機場
買機票時順便買埋車飛,今次都係坐Skybus
坐車時旁邊一位來自印尼既大哥同我傾計,傾傾下就去到機場啦
襯最後機會係超級市場買返啲馬來西亞特產
呢道都有美心月餅,不過比香港賣得貴
一條豆沙餅賣RM2.2,比檳城貴
出發前已經係網上簡好機位,又print好登機證,不過見有時間都係去左排除,拎張正式登機證上機
由大堂行去登機橋距離比較遠,所以我決定入去先,成日都好怕多人排隊會趕唔到飛機
望唔到盡頭既走廊
沿途可以睇到飛機
機場所有設施都又新又靚,而且因為太新好多地方仲裝修緊呢
本來諗住入到來先食野,不過入面冇咩選擇,只係見到三間餐廳咋,早之食左野先入來啦;左邊係快餐店,中間係BAR,右邊係麥當勞,究竟食邊間好呢?
BAR就一定唔會揀啦,麥當勞已經食過唔食lu,所以就食呢間唔識既快餐店
呢道食物同麥當勞差唔多,不過更好食
原本一直都唔知呢間係咩餐廳,直到前幾日有朋友講起去機場食「大力水手炸雞」,仲send相比我睇,我先知道呢間就係大名鼎鼎既大力水手炸雞,香港唯一一間分店就係機場禁區之內,唔怪得我唔識啦;香港個間賣得比較貴,馬來西亞就平好多,呢餐只係RM11.9咋
食到差唔多時間,就落一層去登機橋,呢個時候先要進行保安檢查;原來呢層都有一間餐廳
行去差唔多最尾既P19
入面都有兩間食店
今次乘坐AirAsia航班,好多人已經到左準備上機啦
上去
機倉睇落唔錯,因為我想睇風景,所以揀左機倉後排窗口位;AirAsia收費唔貴,無論係揀位以及膳食服務等等收費都比我搭過既其他廉價航空公司平好多
兩點鐘起飛,向香港出發
飛機飛行途中,機長開咪廣播話比大家知我地已經飛離馬來西亞陸地
機長仲介紹下面既Pulau Perhentian島,見到島上有咁靚既沙灘,仲有藍藍既大海,係島上渡假一定好正
飛過越南
開始日落
望到咁多小島,代表好快就返到屋企啦
5:35分降落香港國際機場,八日新加坡﹑馬來西亞之旅正式結束
坐車回家路上,又再遇到金黃色日落美景,好開心全個旅程都係快樂之中渡過
以前冇咩機會坐飛機出國旅行,就算計埋今次新加坡﹑馬來西亞兩個地方,我去過既國家真係一隻手數得晒,不過今次之後數目已經有一倍増幅,係唔係好多呢?哈哈^^全個旅程除左短時間係吉隆坡,大部份時間都得到朋友照顧,無論食﹑住﹑行等等所有野都唔需要我費心,我只要帶個人出發就得啦,好耐都未試過去一個咁懶咁輕鬆既旅程呢,好多謝大家帶比我呢個咁好玩咁開心既旅程,多謝^^


text:
話 說 有 日 我 睇 Berkshire Hathaway 2014 年 50 週 年 嘅 年 報 , 睇 下 Warren Buffet 畢 菲 特 有 冇 咩 投 資 大 法 可 以 學 下 啦 . 呀 ! 年 報 第 19頁 叫 我 去 睇 下 John C. Bogle 寫 嘅 The little book of Common Sense Investing. 我 二 話 不 說 , 立 即 去 Amazon 買 本 Kindle 版 黎 睇 啦 . 嘩 , 果 然 有 啲 料 到 , 學 倒 啲 野 . The little book 系 列 嘅 書 係 由 John Wiley & Sons 出 嘅 , 都 算 係 信 得 過 嘅 出 版 社 , 我 大 大 話 話 都 睇 左 10 本 The little book. 呢 個 系 列 嘅 書 勝 在 簡 單 易 明 又 言 之 有 物 , 大 家 花 一 兩 個 週 末 就 可 以 衝 完 一 本 , 痛 快 利 落 .
咁 呢 本 書 有 咩 料 到 呢 ?
先 介 紹 一 下 作 者 . Bogle 在 Wellington Management Company 的 委 托 下 , 創 辦 咗 The Vanguard Group, 自 1976年 起 , 提 供 全 球 第 一 個 指 數 基 金 , 利 用 超 低 嘅 管 理 費 , 追 隨 大 市 嘅 回 報 . 基 金 在 創 辦 時 , 原 本 想 籌 1億 5千 萬 開 波 , 點 知 只 有 1 千 1 百 萬 嘅 認 講 額 , 原 本 Wellington 啲 老 細 諗 住 摺 埋 佢 算 數 , 響 Bogle 嘅 堅 持 下 都 總 算 繼 續 落 去 . 時 至 今 日 , 間 公 司 竟 然 成 為 全 球 最 大 嘅 互 惠 基 金 管 理 公 司 及 世 界 第 二 大 嘅 交 易 所 買 賣 基 金 .
作 者 就 係 寫 咗 呢 本 書 , 利 用 一 啲 “Common Sense” 解 釋 點 解 我 地 要 利 用 低 管 理 費 嘅 指 數 基 金 投 資 . 吓 ! 咁 埋 即 係 俾 錢 買 佢 本 書 , 然 後 等 佢 sell 我 買 佢 啲 產 品 ? 我 賣 咗 咁 多 年 保 險 , 幾 時 有 話 要 收 客 人 錢 然 後 先 至 推 介 吓 有 咩 保 險 好 買 ? 梗 係 要 好 付 出 咁 , 提 供 免 費 嘅 consultation 先 啦 . 不 過 , 既 然 呀 畢 菲 特 介 紹 到 咯 , 點 都 要 睇 吓 嘅 .
好 , 咁 而 家 就 由 cynical mode 轉 去 study mode 啦 .
要 解 釋 點 解 要 買 指 數 基 金 , 即 係 解 釋 緊 點 解 唔 買 其 他 嘅 基 金 啦 . 呢 個 行 為 , 郁 緊 好 多 利 益 集 團 , 有 好 多 人 唔 想 你 成 功 , 要 有 好 強 大 意 志 力 先 至 會 有 成 績 . Bogle 羅 列 咗 七 十 年 代 就 有 嘅 幾 百 隻 基 金 , 睇 下 邊 幾 隻 到 而 家 可 以 跑 贏 大 市 , 結 果 就 係 只 得 寥 寥 無 幾 . 一 般 投 資 者 , 要 喺 幾 百 隻 基 金 裏 面 揀 到 呢 幾 隻 基 金 , 真 係 唔 容 易 . 而 果 幾 隻 跑 贏 大 市 嘅 基 金 , 就 算 俾 你 揀 到 , 你 都 未 必 有 著 數 , 詳 細 分 析 你 就 自 己 慢 慢 睇 本 書 啦 我 唔 係 度 多 講 .
美 國 嘅 基 金 絕 大 部 分 都 跑 輸 大 市 , ( 唔 單 只 美 國 啦 , 相 信 其 他 市 場 嘅 情 況 都 會 一 樣 , 唔 信 你 睇 下 啲 Fund Factsheet, 隻 Fund 都 成 日 跑 輸 個 benchmark) 點 解 ? Bogle 就 用 咗 啲 Common Sense 解 釋 呢 個 現 象 . 如 果 佢 啲 解 釋 係 合 理 嘅 , 而 呢 啲 因 素 一 直 都 係 存 在 嘅 , 咁 係 未 來 既 日 子 , 我 哋 就 可 以 疊 埋 心 水 , 買 標 普 500指 數 基 金 .
點 解 唔 買 其 他 市 場 嘅 指 數 基 金 ? 因 為 我 睇 親 有 說 服 力 嘅 投 資 書 都 係 講 美 股 嘅 , 而 美 國 嘅 大 市 回 報 一 啲 都 唔 失 禮 . 係 我 睇 A Random Walk Down Wall Street: The Time-Tested Strategy for Successful Investing (Eleventh Edition)嘅 時 係 就 學 到 , 自 1945年 以 來 , 只 要 肯 長 期 投 資 標 普 500指 數 基 金 , 有 啲 年 份 賺 , 有 時 蝕 , 但 是 , 長 時 間 嘅 平 均 回 報 會 接 近 每 年 10%, 即 是 說 , 每 七 年 半 就 可 以 翻 一 翻 . 唔 使 成 日 實 個 市 , 出 出 入 入 , 就 可 以 有 呢 知 成 績 , 都 唔 錯 架 啦 .
之 但 係 , 以 前 發 生 左 嘅 事 , 將 來 未 必 會 發 生 架 . Bogle 就 響 本 書 度 , 解 釋 左 點 解 美 股 個 歷 史 回 報 會 如 此 . 同 樣 , 如 果 呢 啲 因 素 將 來 都 係 存 在 , 我 地 亦 都 可 以 有 呢 個 預 期 呀 !
香 港 嘅 打 工 仔 絕 大 部 分 都 要 被 迫 供 MPF, 無 啦 啦 要 自 己 揀 基 金 , 簡 直 係 強 人 所 難 . 睇 完 呢 本 書 , 都 會 有 翻 啲 揸 拿 . 睇 完 呢 本 書 後 , 我 地 知 道 投 資 指 數 基 金 嘅 成 績 一 啲 都 唔 會 差 , 打 工 仔 們 一 齊 揀 低 收 費 嘅 指 數 基 金 , 令 到 高 收 費 基 金 冇 生 意 做 , 被 迫 推 出 低 收 費 嘅 指 數 基 金 , 原 本 賣 緊 嘅 要 再 減 多 啲 , 觸 發 MPF 管 理 費 嘅 Price War, 咁 打 工 仔 們 就 唔 使 俾 人 斬 到 一 頸 血 啦 .
我 記 得 十 年 八 年 前 , 香 港 啲 電 油 公 司 , 成 日 一 齊 加 價 , 一 齊 減 價 , 毫 無 競 爭 可 言 , 於 是 呢 , 石 油 價 格 一 升 , 快 快 趣 加 電 油 價 , 但 係 石 油 價 跌 呢 , 減 價 就 慢 慢 黎 . 後 來 , 有 個 人 提 議 一 齊 唔 去 某 一 間 公 司 入 油 , 迫 其 中 一 間 減 價 , 咁 就 可 以 破 壞 佢 地 個 cartel.
大 家 不 仿 諗 下 !


text:
2015年5月31日 星期日
華欣HEA 爆之旅-DAY 2-走到華欣了!
一早起身,當然係唔會錯過去PULLMAN既特大泳池同埋自助餐.因為睇BLOG好多人都有推介.我地9點幾就起左身去食早餐了,其實有好多選擇,就算連包既種類,方包都有好多款,又有WAFFLE 牛角包等等,咖啡都有好多唔同款,中式又有各樣即蒸既點心同埋粥炒麪飯,亦都有即整既粉麪,沙律吧都有成台的新鮮菜類,同埋各種果汁,不過我就無影哂了,比幾張我地影左既相大家睇.食食下仲有WAITER 送出左一人一個既即製新鮮出爐牛角包,非常之香脆.個OMELETTE仲有好多芝士同埋蕃茄,好好食.
食完我地就決定有一個小時係曬太陽同埋游早水(當然我有好努力咁游左10-12個來回)
梳洗完換好衫食完野,就整理行李出發去華欣了.今次我地無BOOK車,只係決定係酒店出返去BTS VICTORY MONUMENT (N3)EXIT 2出口個一面的CENTURY THE MOVIE PLAZA坐MINI BUS.因為我地得2個人,對於去華欣中途的景點完全無興趣,加上如果我地唔去景點都要THB 2500 (二個人),又無人一起去(我個人認為如果四個人包架車去華欣係OK,不過如果只得二個人就有一點點貴,不過事實係比較舒服),去到MINI VAN 站,買票再上車就立即出發了,又因為我地有行李,所以為我地二個大行李買多左一張票(即係THB 180X3=540THB )就出發了.車程好長,好眼訓同埋好迫.(對唔住各位,因為個日太多車唔太方便影唔到車站的相,不過一出BTS就到有好多賣票COUNTER).但如果唔想迫黎迫去的話我個人都會建議去機場坐華欣的巴士,3-4個小時會到達,相對無咁迫同埋比較坐得舒服.不過要就返巴士既出發時間同埋要係網上面買定.(WEBSITE:http://www.airporthuahinbus.com/)價格都係THB 300左右,大家可以去條LINK入返相關的資料.坐左幾個鐘,終於都到左LET"S SEA HOTEL,當然立即CHECK IN同埋睇下個運河式SWIMMING POOL.白色的樓層(我地住下層可以一開門就游水)仲有個小露台
當然立即來個下水禮
無咩人係個泳池度,非常之好.
玩完泳池,又到左食飯的時候,去左食海鮮CHAY
我地平日去,個位置係望海食,無咩人,好快有位,當然大家如果星期六日去,多人最多訂定位.
叫左生蝦,粉絲煲,炸蝦餅,焗元貝,避風塘琵琶蝦(小),甜酸尤魚,炒菜同埋個椰青SHAKE加一支啤酒.全部食清光(我地無叫飯類,所以只係食海鮮全部清得完)
我上次係鬼嫁個BLOG DL左呢一張卡片,如果大家需要都可以比司機/酒店睇叫佢地幫你地手
夜市係可以由食海鮮個度行十分鐘左右行到去,不過都幾熱
完左之後去左行NIGHT MARKET,買下衫褲,同埋買甜品返酒店食(仲有宵夜)個度有好多小攤可以買下手信,有間食BANANA PANCAKE,我地二晚都叫左,超好食.仲有個手作夜市仔可以整皮的製品有自己個名.都幾岩年輕人行.不過太熱了我無點影相
訂閱: 張貼留言 (Atom)


text:
2010年1月13日 星期三
雪國漫遊 Day 5 2010-01-13
梳洗後就去專爲本陣客人而設嘅房間食早餐, 早餐已經預早一盤盤預備好,我哋坐定就食得.早餐雖然尚算豐富, 但日式早餐真係唔係幾食得慣.食飽就去浸多轉溫泉, 由於天氣真係好凍,好可惜我同洛洛只係浸咗內湯, 無出去浸露天混浴浸完內湯就返房執抬,而男仕們就去浸露天混浴, 好快佢哋就浸完番嚟,執好晒嘢就check out走嘞.雪越落越大,大到連大人行路都好論盡, 幾經辛苦先將d行李同洛洛洛搬上車,清理好車上積雪就出發. 由於天氣關係,取消咗原定去妙乃湯,蟹場等浸日歸嘅行程. 事後先知原來呢幾日係秋田近年內降雪量最多嘅日子.
離開秋天乳頭溫泉鄉,我哋向住青森進發.下一站係八戶, 一路北上積雪就一路增厚,好彩風雪唔太大, 點零鐘我哋就到咗八戶市場,諗住先去市場兜個圈先決定食乜, 點知今日係定休日,唯有去市場外嘅餐廳食午飯.
食完幾好味嘅丼飯之後就無其他行程,見時間尚早, 就攞本旅遊書出嚟研究吓,最後決定去蕪島神社行吓. 有個小插曲係話說我哋響停車場攞車時架車車呔啜住咗, 點都開唔到車, 正當唔知點算時有位男仕幫我哋推車並示意我哋踩油, 我哋都有一齊落車推車,最後都好彩開到車, 傾番原來嗰位男仕係香港人, 自己一個人嚟八戶玩,估唔到响呢個小市鎮都會撞見香港人.
蕪島响八戶市內,揸車好快就到.神社位於海邊嘅小山丘, 好大風好涷,姑媽決定同洛洛留响車度,我哋就上神社行吓映吓相. 神社好細,好快就行完,趁未夠鐘食飯我哋去咗附近嘅西松屋入貨, 再揸車去酒店check in.今晚住 Super Hotel,房比 Comfort Hotel仲要細,但有上格床可以放嘢.安頓好就出去食飯啦.
入夜嘅八戶市好靜,未夠八點d舖頭已經不錄續收舖, 到屋台橫丁行咗個圈,d食店又毫不吸引, 最後响商店街搵到間連鎖日式快餐店食咗烏冬同炸雞飯做晚餐, 好彩味道都唔錯,食飽就番酒店休息嘞.
(Day5 完 )
張貼者: jacqueline 於 上午7:22
標籤: 2010 雪國漫遊
訂閱: 張貼留言 (Atom)


text:
沖縄美ら海水族館 à 熱帶夢幻園 (熱帯ドリームセンター) à Lunch @海人料理海邦丸 @海の駅 à今帰仁城跡(其他網 (1) (2)) à 奧武島 (其他網 (1) ) à 屋我地島 à 古宇利島 (其他網 (1) ) à Jusco 名護店 à Dinner @ Jusco 名護店
住宿 : SuperHotel Okinawa Nago
今日嘅行程主要係去沖繩好出名嘅水族館沖縄美ら海水族館,呢個水族館係號稱全亞洲最大嘅水族館.不過係出發出梗係要食返個早餐先啦,呢間酒店都係包早餐任食嘅,佢嘅網頁就緊Show咗幾個麵包,寫住健康早餐,我開頭以為咁嘅價錢,都應該同東橫 Inn差唔多啦 ! 所以都無咩寄望,只要食得飽就得喇~~~~點只簡直就係意想不到呀~~~咁嘅價錢多有得小型自助餐,重要唔係差個喎 ! 只可以用一個字來形容~~~正 ! 食完個美味嘅早餐之後就出發去沖縄美ら海水族館,由酒店去呢個水族館只係需要30分鐘到就到達,但係去水族館之前係要係Lawson 或者FamilyMart到買水族館嘅入場卷,因為係呢D地方買有10% Off,於是就係去嘅沿途留意下,但係其實好多間到有得買,重要係有成年先到期,最後都係係Lawson 到買咗.沿途去到係行條58國道,D車依然係開得好慢,不過都有一D開幾快下 ! 話咁快就去到嘅水族館喇,重要都有唔少嘅人,重見到D日本學生,同埋D日本人嘅旅行團.未開始行到已經覺得好熱,今日嘅天氣都幾曬下添呀 ! 第一個景點就係去睇個水族館,呢個水族館係要收費嘅,好在先前係 Lawson 到已經買咗D入場卷,一入到去~~嘩~~都幾多人喎 ! 個水族館其實係一路行一路睇,有D似泰國嘅水族館,行行下就見到一個好大嘅尉藍色嘅大銀幕係眼前,好靚啊 ! 呢個大銀幕我諗係有去沖繩嘅人都會去 ! 重有就係好多魚係入面,有幾條幾大嘅魔鬼魚同埋鯨鯊係到遊來遊去,好正嘅呢 ! 係個水族館逗留咗大約個幾鐘,之後就行去睇第二樣嘢,本來想搭佢哋D電車,但係又係要行去個熱帶夢幻園.係行去嘅途中見到有個海龜同埋海牛館,又去睇一睇…點知個海龜閂咗門,無得睇,個海牛館入面就有幾隻海牛係入面,動作好慢咁係到游緊水.不過入面好涼,係到 Hae 咗一陣,行出去見到有個沙灘仔到幾靚下.睇完之後就繼續前進去熱帶夢幻園,經過一個叫海洋文化館嘅地方,一眼睇埋去就係講D沖繩捕魚嘅資料,原來又係要俾入場費,因為我哋對呢D嘢無咁大興趣,所以我哋就無去到啦 ! 繼續行去個熱帶夢幻園,睇幅地圖要行好遠咁,不過原來行一陣就到 ! 呢個景點係要買入場門票架,不過如果去沖縄美ら海水族館的話呢,就可以用半價買入場卷 ! 呢個熱帶夢幻園入面其實係種咗好多熱帶植物係到,其實應該可以講系一個好大嘅溫室.裡面有好多唔同種類嘅蘭花同埋其他嘅熱帶植物,係呢個熱帶夢幻園入面重有一個好似巴比倫塔嘅塔係到,外形睇落去都幾靚仔.但係行呢個熱帶夢幻園都會幾熱下,唔知係唔係因為係溫室嘅關係呢,入面無咩風 ! 行到去個塔到以為要行上去添,就咁睇落去起碼到有成七,八層樓咁高,行上去都幾係嘢 ! 不過原來係有升降機搭~~~上到去好舒服,因為好大風好正 ! 重可以睇晒成個公園添呀 ! 睇完呢個熱帶夢幻園之後就睇原想睇嘅嘢啦,見時間差不多就走人去揾地方食 Lunch 喇 ! 因為揸車入去呢個沖縄美ら海水族館途經一個叫海の駅嘅地方,可能會有嘢食,所以就揸去睇睇喇 ! 係呢個海の駅入面有個買D手信同埋一間食店,不過見到佢入面應該重有一間食店係二樓吧,但係就閂咗門.咁我哋就去唯一一間嘅食店喇,呢間食店叫海人料理海邦丸,去到我哋都係叫咗個 Set ,味道都唔錯.食完個Lunch 就去另外一個景點今帰仁城跡,但係係去嘅途中都有D雨落緊,個個偉大嘅 GPS 又傻咗,又帶咗我哋唔知去咗邊到 ! 不過都去到附近,唯有自己睇路去啦,呢個今帰仁城跡係一個以前有權有勢嘅人住嘅地方,睇返D資料,個面積其實都幾大,但係現在就只係得返幾幅牆同埋一D柱位係地下到.成個城跡依住個山來起,附近重有一條河流添呀.之後我哋就去睇下一個島叫做古宇利島,不過去呢個島係要經過另外兩個島,一個叫屋我地島而另外一個就叫奧武島,點解要去呢幾個島,因為有幾條橋駁住先去到呢幾個島囉 ! 去到第一個奧武島嘅時候,個偉大嘅 GPS 話我哋係個海到行緊,D資料真係唔係好 Update ! 去到個古宇利島有個沙灘,嘩~~~D水非常之清 ! 如果有藍天白雲就正啦~~~可惜今日嘅天氣都係密雲多.睇完呢個,我哋就返酒店附近兜下睇下呢個名護市附近有D咩嘢睇.去到酒店附近又發現咗個叫琉球窯嘅地方,見D旅遊指南都有介紹,係一D教人整玻璃嘅體驗地方~~~Not my cup of tea la…於是我哋又繼續周圍兜啦 ! 跟住我哋就返酒店到 Hae 返一陣,然後再出來揾地方食晚餐.休息咗一陣,我哋又出發,又四圍兜下睇下有無D好嘢食,兜兜下又見到一間藥房,於是又入去睇睇啦,見到D防曬有特價於是就買返D返香港喇.跟住兜來兜去都好似無咩嘢食咁,於是我哋就去間 Jusco 附近睇下有無嘢食,最後揀咗間食沖繩料理嘅攪掂個晚餐,個料理同其他嘅差不多…不過唔知點解沖繩D Set 唔包嘢飲嘅 ! 食完晚餐係 Jusco 行一陣,見到呢到都有為四川地震籌款鎮災,真係熱心嘅呢 ! 之後就返酒店休息喇~~~~今日又洗多一次衫之後先訓覺 !


text:
食完韓餐就行去Rockefeller Center,每年都係呢棵掛滿燈飾o既聖誕樹
附近o既燈飾,其實年年如是,至在o黎熱鬧吓
望到隔離街Saks Fifth Avenue 個燈飾佈置,會按時間隨音樂閃動
每年呢度都有放Swarovski 水晶星星,每年佢哋會設計一個新款o既星星
原來我哋上次o黎睇呢棵聖誕樹係十年前,點解咁肯定,因為當年我哋係呢度買咗當年出嗰款水晶星星,後來比Charco仔整爛咗
我哋都買咗今年出o既水晶星星
睇完呢邊,兜去Saks Fifth Avenue 睇嗰個音樂閃動燈飾
呢條片就比較長,但就係全個show
睇完就行返去搭subway,經過中央圖書館
經過Lord and Taylor,佢哋啲裝飾都好靚
終於都行完,返到屋企都成12點,阿姐男朋友仔仲住得遠啲,12點半至返到屋企
呢個係我今年o既聖誕禮物
話晒標題係“間中去覓食”,當然要繼續講食
其實我同阿姐成日撇甩仔仔爸去街街,有時星期日我哋兩母女會去茶餐廳食早餐,次次都係食呢兩個餐,我就炸菜肉絲米粉,阿姐就雪菜肉絲米粉,有時就加多個西多士
因為仔仔爸唔鍾意食甜食,所以我同姐出街見到甜品都會去試吓,見唐人街咖啡店有花茶,又走去high過tea
又見唐人街開咗間西式麵包店,又試佢啲甜品
尋日同阿姐去行Broadway,特登行埋上St. Mark食甜品,之前見過呢間,原本打算約埋啲表妹先o黎試,不過忍唔住,我兩母女試咗先
呢個係節日限量,啱啱做埋尋日,所以一定要試,但我覺得呢個太甜
呢餐阿姐比錢,阿姐真係乖
食完甜品行番屋企時,阿姐又話唐人街開咗間新店,我又話要試
左邊係甜的, 右邊係咸的,攞番屋企至食
呢個啱啱阿姐晏就同個Best friend去Happy Hour,之後特登去“Dough Doughuts”度買,話呢間好出名喎,佢最想試榛子朱古力味,不過買唔到
不過仲未食,因為就o黎食晚飯,右邊嗰兩個買比男朋友仔屋企,佢話要成$3 一個,好貴呢,不過又好鬼大個嗰喎,食完一個都飽晒啦
死啦,聖誕前阿姐又係男朋友仔屋企,佢阿娘整咗幾盒蛋糕返o黎,係雪櫃都仲未食呀,雖然男朋友仔家係波蘭人,但整啲甜品都唔算太甜
右邊嗰三盒,今個新年真係肥屎了


text:
2014年9月6日 星期六
2014 日本之旅 DAY 10 @ 大阪- 男仕風度大倒退
2014年5月12日~星期一,大阪天氣
回程返香港哩日份外緊張,因為實在係第一次搭咁早機返香港
08:55啟程返香港,所以未夠5點就要起身
外面都未天光
哩日天氣預報話大阪稍後可能落雨,好運嘅白伽煎又逃過一場雨
咁早就CHECK OUT,當然酒店係未準備好早餐啦,哩朝早都準備出機場先食早餐
不過都預左哩個咖啡布丁做甜品早餐
離開酒店時天就光晒,不過街上都無乜人
哩朝早發生一件小小騰雞事
話說前一日已經响NAMBO CITY探左路,07:00之前要用2F中央改札口
不過當白伽煎去返之前嘅入口,全部都鎖上,仲未開門喎
死火啦,咁點算?飛機唔等人,電車都唔等人架喎
條街又無乜人,問邊個呢?
(以下係前一日影嘅相)
無計可施之下,拖埋行李向前行,高島屋停車場出口有兩個保安員
白伽煎唯有問佢地,佢地都唔太清楚,只係指白伽煎去正門睇下
正門入口開左,好彩,都無問錯人,原來咁早只開放正門
05:43黎到,可以搭06:02嘅空港急行車
黎到等電車,先叫做鬆一口氣,應該會無誤喇卦!
07:03就去到第二客運大樓,趁人唔多,做左CHECK IN先
"落土"規定寄艙行李不能過20KG
哩次白伽煎19.3KG,蝕左少少俾佢添,哈~哈!
其實白伽煎帶備小型手提磅都相當準,執行李時大約都計到係哩個重量
跟住先去醫肚,食早餐
注文左洋朝食,盛惠900日元
哩個早餐都相當豐富,哩個份量足夠包埋半個午餐
食完早餐入禁區,完成出境手續,就作最後衝次
薯條三兄弟係北海道區域食品,响大和其他地方只限機場禁區出售
咁珍貴就只限一人買兩盒(上年仲只限一人一盒)
哩個早輪响"拮豬腦"見過有得賣,但價錢被炒高3倍,唔知有無人會買呢?
禁區賣嘅日版JAGABEE,盛惠300日元,哩個價錢就同香港同價
神戶嘅暢銷手信,响機場禁區有售,每盒850日元
返香港見到團購,係雙倍價錢
哩個草莓朱古力同"陸巴停"嘅差唔多,不過白朱古力+乾燥草莓本來係偏甜
不過神戶哩個其中一款就再封左一層酸草莓粉,咁就可以減甜,而且賣相再名責啲
買手信時,遇見一對20幾歲嘅港男女,女嘅想用埋手上餘下嘅日元,所以想買啲手信
但男嘅就樣樣都話香港都有啦,買乜啫,返香港買啦!
女嘅無癮,但都無奈接受
真係唔知旅行嘅錢係AA制?還是由男方俾錢女方洗?
如果係AA制,為乜年輕港女們用自己嘅錢都要受制於男人
而嗰個男人仲要係其貌不揚,完全唔似係高質素有條件嘅男人?
男人講到香港乜都買到,乜都唔好買
咁佢返到香港一定會捨得買返俾女朋友,即使係香港買貴過日本買
如果係得把口講話返香港買,但返到香港就唔會買嘅男人
咁嘅男人就執到都唔好恨,癈話連篇,癈男一個
白伽煎就覺得宜家時下啲港女為求有一男,完全無左自己嘅尊嚴,都放棄被人尊重嘅權利
自己都唔愛自己,咁如何揾到個真心愛自己嘅人?
年紀尚輕嘅港女們未身經百戰,所以未能悟出哩個道理,可能要自殘過先會醒悟
白伽煎哩啲咁獨立嘅70後港女,完全享受自給自足,有話事權
所以買左一大籃手信,買完之後先發現原來已經登緊機,買到不知時間
仲要係尾10位上機嘅乘客,攞住件手提行李,仲有兩大袋手信
其實都幾狼狽,前面有個中年大和男人目露異光
眼神好似响度問:乜香港無得食咩?做乜買咁多?
白伽煎用好吋嘅眼神回答佢:你地黎香港掃名牌時咪一樣係咁,乜大和無名牌專門店咩?
因為遲左上機,放行李嘅貯物柜都塞爆左,唯有行到後10行先揾到個吉位安放兩袋機場手信
到落機時白伽煎去攞返兩袋手信,因為唔夠高,哩啲紙袋質地又滑手
搞左一陣都攞唔返兩袋手信
附近只有睇嘅大和男人,而無人出手幫忙一下
唔通坐廉航嘅人真係CHEAP啲,完全可以無風度?
哩幾年响大和自由行,對大和男人都改觀左,佢地都會對陌生人表現有風度
不過哩次嘅經歷又令白伽煎覺得"風度大倒退"
行程最後一影:一拖四返到香港,完全係大豐收之旅
大行李19.3KG,手提行李係10.4KG,仲有兩大袋機場手信
暫別大和
10月响青森再見
2014年9月5日 星期五
2014 日本之旅 DAY 9 @ 大阪- 夏滋咩爹: 拾下~拾下
2014年5月11日~星期日,大阪天氣
哩日係行程尾二日,明早超早機返香港,所以哩日係行程中最後一日自由活動
因為翌日係超早機返香港,所以訂左難波嘅東橫INN
貪佢有直車出機場,唔洗轉車/轉線
哩朝早第一件事就係搬酒店
未試過响大阪搭咁早嘅飛機,為免到時有乜意外
所以响酒店CHECK IN左之後,第一個活動係為明早出機場而探路
心中首選係坐南海電鐵,仲有另一個選擇係坐巴士出機場
預計坐06:20嘅南海電鐵出機場,黎到NAMBO CITY先見到唔係個個入口都會一早開門
睇指示早於07:00,係要使用2F中央改札口
探完路心安之後,就開始最後一日嘅活動,繼續買未買完嘅野
前一日發生左一件氣頂事:
白伽煎由出門前已經通知各方友好,如果有野要代買,請早揚聲
點知真係有啲唔識撈嘅人會响行程返到大阪,白伽煎要四圍撲去買野之時
晚上收到友人嘅WHATSAPP,話想托買把傘
要指定顏色,唔要花邊,唔要士的頭,小巧+輕身,大約3000日元或以下
收到訊息後白伽煎心諗:唔係嘛,咁多日都唔講,宜家先講,哩樣野要花時間去睇去揀
宜家唔係去藥局度買指定藥品喎!
之前白伽煎行程仲好悠閒時又唔講,如果早講,應該响之前嘅行程已經買到啦!
哩日仲要係母親節,全街都係人呀!
氣頂還氣頂,如果睇得中就買啦!
雖然友人講左話:唔一定要買到,咁啱有先買啦!
白伽煎就諗:咁無所謂咁就連講都唔好講啦!
講左而白伽煎選擇唔買,咁就係白伽煎嘅問題>拒絕幫忙
哩啲人雖然唔識撈,但識得交波俾人>推卸責任係強項
行行下見到哩幢大廈,外表無乜特別
最特別係租住者要係養貓之人,否則不合資格
如果白伽煎係貓或者狗,都恨不得可以响大和生活
哩朝再去黑門市場再買野,事實上黑門市場嘅貨品,真係平通大阪咁滯
連龍角散都係哩度最平
跟住就係午餐時間,返難波
哩日嘅食店都係一早就揀好,地點都算易揾,而且路口都有好多指示
轉入巷仔
就係哩間:一人一鍋,有埋英語介紹
雖然哩日係母親節,但係應該無惠及哩啲小店
白伽煎係第一次响大和食店食火鍋單人入座,被安排坐响前枱
哩間店都預左做遊客生意,所以有英文指示及餐牌
白伽煎揀左個特選牛+豬,盛惠1850日元
白伽煎真係唔知如何開始,係咪要等埋啲肉先呢?但煲水滾緊喎?!
老闆見白伽煎唔動手,先講可以先食蔬菜
左邊係豬肉,右邊係牛肉
港式火鍋嘅湯底已經有味,大和嘅火鍋只係清水湯底
味道只係靠沾上醬汁
最後仲有個拉面,老闆話係最後先入鍋,仲放左一碗仔醬汁指明係拉面汁
到白伽煎煮好拉面時,老闆行開左,咁白伽煎就當係煮即食面咁,將個醬汁倒入鍋內
食入口係好淡味
老闆見白伽煎食拉面為乜無左碗醬汁,就估到白伽煎將醬汁倒左入鍋
親切嘅老闆即刻送上另一碗拉面汁,其實係將煮好嘅拉面沾上醬汁先食
哈~哈!大鄉里左添!
老闆問白伽煎如何揾哩間食店?
白伽煎答:响網上揾嘅!
老闆突然眼神閃動咁問:响香港嘅網站揾到?
白伽煎答:唔係,係日本網站揾到
老闆又問白伽煎係咪寫旅遊文章嘅人?如果係,可以幫助介紹一下
白伽煎回應一句:任せてください!(包响我身上)
老闆笑了,可能佢估唔到低級程度日語嘅白伽煎識得講哩句!
老闆隨即又派咭片
白伽煎响網上揾食店時,哩間食店評分都不俗,有3.5分(滿分係5)
食材新鮮,去到難波時不妨一試,總好過餐餐係拉面,回轉壽司
一人鍋しゃぶしゃぶ専門店:http://shabuchin-namba.com/
哩次白伽煎感受到大城市食店,同小城市食店嘅分別
就咁睇都仲係小城市前舖後居嘅生活係比較輕鬆
食完午餐開始SHOPPING,自從上年响心齋橋發現哩間DAISO後
黎到大阪只需行哩間就夠,貨存多,款式又新
哩日响心齋橋最後衝次買晒要買嘅野後,先返酒店執一執行李先知仲有無條件再買
撲左一個下午,全個人都散晒,係時間返酒店小休一會
經過一小時摶鬥後,全部戰利品好整齊咁揾到居所,而且仲有行李仲未過20KG
有本錢再買啲,擄拐返香港
最後仲有啲時間,離開酒店再度衝次,之前幫唔到友人睇啱傘
咁去左難波0101商場(白伽煎都係第一次行哩個商場)
皇天不負有心人,終於揀到一把合友人心意嘅傘
跟住就可以輕輕鬆鬆逛街,哩次要去美國村嗰邊嘅FLYING TIGER
哩間係雜貨店,價錢實惠,而且仲有啲創意設計
店內入面有好多商品好值得影,不過怕俾人鬧,只能偷影左幾張
絕對要讚係哩把小童傘,只係400日元,必定要買啦!
其實之前响大和睇電視都見到籐木直人+仲間由紀惠參加綜藝節目介紹過
當時已經存放响後備購物清單中
估到都哩個花塔頂打開後會變成一個后冠,哩把傘真係人見人讚
哩日响心齋橋難得好少聽到廣東話,因為水楔不通,啲大和家庭拉晒啲媽咪出街慶祝
唔少係三代同堂嘅家人
哩晚一早預左响超市作最後一轉入貨,晚餐都响超市解決
但就優待自己可以响百貨公司買一件靚蛋糕
入到百貨公司洋菓子部,又係全店都係母親節氣氛,檔檔都有排大隊嘅人龍
行晒全場都無"一見鐘情"嘅心水,最後白伽煎買左哩件
果然因為唔係直覺嘅一見鐘情,哩件只係麻麻地咋
晚餐係魚生+蔬菜
食飽飽就好好點算埋所有野,明早未天光要起身出機場
訂閱: 文章 (Atom)


text:
第十一天
前一個晚上終於買好左機票,明天可以返屋企啦^^今日仲有一日時間係重慶,雖然少就少左D,不過唔緊要,原本都冇諗過去重慶,對重慶冇任何特別期望,今次來到算見識過重慶已經好滿足啦^^今日仲有一日時間要好好珍惜,去一個重慶我最有興趣既地方--磁器口古鎮
明天好早就要離開重慶,今日要爭取時間早D出去玩啦,一早就去KFC食早餐
而家KFC好似比以前貴左好多,記得對上一次係KFC食早餐,一碗粥+豆漿先係¥6,今次見已經係¥9,貴左50%咁多!唔知係唔係唔同地區唔同價錢呢?
唔小心係塊鏡影到旁邊既重慶美女tim,sorry
食飽就要行去地鐵站,坐車去磁器口古鎮;重慶係一個大城市,有好多高樓大廈
地鐵站旁邊除左好多高樓大廈之外,仲有好多依山而建既舊樓,估唔到係市中心都仲有咁多舊式建築
地鐵站口仲有好多人擺地攤,主要係賣寵物;另外就係好多人放部電腦係道幫人下載野,咁都可以做生意?
坐輕軌一號線去磁器口,不過當時磁器口站仲未起好,只可以坐到去總站沙坪壩落車(磁器口站好似已經通左車啦)
一號線係真既地鐵,唔係單軌列車
出左沙坪壩站就有好多巴士去磁器口,不過唔洗心急既,先係巴士站旁邊食少少野
坐巴士由呢道去磁器口,大約20分鐘就到,都算方便
落左車就可以見到磁器口古鎮啦
「磁器口古鎮原名叫「白岩場」,因白岩寺而得名.明朝建文帝朱允炆被其四叔朱棣篡位後,逃出皇宮流落巴蜀時,曾在白岩山上的寶輪寺隱匿達四,五年之久.因此,後來世人將寶輪寺易名龍隱寺,所在白岩場也改稱龍隱鎮.清朝時候龍隱鎮一帶陶瓷業的發展,瓷器在很長一段時間裡成為龍隱鎮的主要產業,盛極一時.後來就將龍隱鎮改名為「瓷器口」.因瓷,磁同音,鎮名被訛傳為「磁器口」,並從此叫「磁器口」.」
嘩…呢道真係多人到爆,入口條路已經窄,要迫過好多人先入到去
呢道都有雪梨茶,黃龍溪古鎮都有好多
入到去向右轉就係磁器口古鎮大街,一樣係人山人海,呢道真係好受歡迎
呢位大叔係道整咩呢?
佢又整咩呢?原來係整酸辣粉,真係估唔到
古鎮有好多唔同既特色小食,好多人賣呢種糖,整得好靚丫!以前係南京曾經食過,睇落係好得意架,不過全舊都係糖好甜
龍鬚糖唔係香港先有既咩?去到咁遠既地方都可以食到,5蚊盒好抵
又有酸梅湯
呢個係咩黎既呢?原來食煮緊薑糖!
呢個印度人個個去都影佢,我都要學下大家影一影先
而家就好似置身於古代之中(古代冇咁多人掛?)
突然發現呢個地方好多人排隊,有咩好野呢?
原來係磁器口古鎮最出名既陳麻花,未到磁器口都聽過陳麻花呢個大名;陳麻花有10個唔同口味:原味,黑芝麻,椒鹽,黑米,玉米,冰糖糯米,麻辣,海苔,巧克力,蜂蜜,咁多選擇唔怪得咁受人歡迎
行前少少又有另一間陳麻花,又係有好多人排隊,但就冇之前個間咁多,唔通呢間係假?定兩間都係真既呢?
試食過味道都唔錯,不過就唔買啦,拎到返屋企變林晒就未必好食lu
磁器口古鎮大街景色,呢道既建築風格感覺上同其他古鎮好唔同,但我又講唔出有D咩唔同,唔知大家係唔係都有呢種感覺?
行到去大街盡頭就係嘉陵江江邊,即係當年磁器口最重要既地方,而家碼頭冇左昔日繁忙既景象,但風景依然咁靚
嘉陵江
碼頭上冇搬貨既工人,都冇好多上船既乘客,有係就係好多食店同大量食客,而家既碼頭仲係碼頭?
呢道都有好多人放風箏,重慶人好似都好喜歡風箏?
如果覺得磁器口太多人﹑太商業化,只要係碼頭旁邊隨意轉入一條小巷,眼前既感覺即刻180度轉變;後面係熙來攘往既大街,前面係真正古色古香既民居,呢到見到既絕大多數都唔係遊客,而係住係磁器口既居民,建築更加有種原始味道,比起出面既大街我覺得呢道更加可以令人認識磁器口呢個古鎮
係小巷入面行下買下野,同當地人傾下計,不知不覺又返到出大街,好快又出到去大街既入口;之前我係向右轉,今次就去左邊既地方,雖然都係位於同一條大街之上,但一左一右係兩個完全唔同既環境;右邊係一條繁華既商業 街,左邊係一個好少遊客到既地方,呢道冇咩鋪頭,冇咩遊人,見到既係好多老人家坐係自己屋企門口,或者成班聚集傾計;有時都唔係好明,只係轉左轉右就有咁大既分別?大家寧願去同人迫,都唔去認識一下真正既古鎮,諗諗下都覺得奇怪(都係唔好話人我都係其中一個)
老麻炒手?第一次聽呢個名唔知係咩呢?
又係好多串燒丫
有好靚既綿花糖,呢樣香港應該仲未有?
仲有可愛既小貓
天開始黑,差唔多要離開古鎮啦;見到有得畫名咁得意又試下先,順便同呢個書法家傾下計,佢好羨慕香港有咁好既天氣,話重慶經常大霧,好難先可以見到太陽,仲問我點解要去重慶呢個鬼地方?(我點答好呢?)見議我去青島海南島會靚好多;去左成都重慶咁多日,又真係未正式見過太陽
天都黑晒啦真係要離開磁器口lu,係古鎮對出一間便利店竟然發現維他菊花茶,仲要係香港製造既香港版本,究竟係點運到去咁遠?即刻買返支飲下先,由味道推測呢枝應該係真野
坐巴士返到沙坪壩地鐵站,沙坪壩站對上係三峽廣場,又係一條好多人既步行街,我對步行街冇興趣唔行lu
坐地鐵返去解放碑,正常係好似去程咁坐一號線就可以返到去,但我想睇下風景所以專登兜二號線,睇下重慶夜景都唔錯
二號線沿嘉陵江邊行,可以望到對岸風景
又返到去解放碑啦
琴日食小籠包食上癮,又去返食小籠包,真係好好食
再試下重慶特產山城小湯圓,甜甜地好好食(其實即係豆沙湯圓)
去到重慶就緊係要食正宗重慶酸辣粉,呢間李純恩都鐘意食架
未食已經知道會好辣所以叫小辣比較穩陣,不過都係低估左小辣既威力,都係一樣辣到噴火,不過比起香港既酸辣粉呢個好食好多,仲辣得好過癮!
食飽係解放碑隨意影下相,已經好夜啦都仲係咁多人
明天終於可以返香港啦,好野


text:
我們的杯:)
真係有咁岩嘛?尋晚唔小心打爛左MAMI隻杯杯而家就有機會親手造返一隻比MAMI了MAMI ﹠ BAPA,再約埋LITTLE MAMA,出發去灣仔畫杯小燑今日好乖呀,有一刻,哈哈!見到MAMI 咁攰話要自己行不過最終都係抱到我身水身汗呢,衰豬!!!!趕到氣都咳,好急咁食左少少麵,BAPA又好趕咁黎到呼~上堂喇呢到比想像中細好好好好多BAPA 決定畫杯,MAMI 就同小燑畫碟隻碟上面既公仔全部都係小燑提議畫咖都有幫手油顏色呢:)咦~BAPA 好比心機係到畫咩呢???MAMI 睇唔出但豬米燑竟然知道呢~有MEOW,有SHEEP,同埋豬米燑哈哈,小燑想像力真豐富LITTLE MAMA 係到畫﹣﹣﹣﹣﹣﹣燈膽,哈哈哈畫完仲要等佢焗,BAPA 突然發現有本書教摺RABBIT 呀!
蠢豬BAPA仲摺到WOO,話要摺好多好多隻中秋節玩
MAMI 話要1萬隻,貪心!!
返到屋企都11點了,
小燑仲叫醒公公睇杯話係自己畫WOO
無你收,公公又真係陪你傻唔訓覺睇杯??
食飽飯~沖完涼,BAPA 仲要返工????
辛苦BAPA 了!!謝謝BAPA 陪我地去畫畫~
你要努力呀
我地大家都要努力呀!
加油加油~


text:
Friday, October 12, 2007
My Lovely Son - Nic Nic
首先,因為開左nic house,所以少左時間同個仔玩係真事,為左盡一下我地為狗父母既責任,係得到爸爸approval底下,我買左好多玩具比nic nic反,第一次買個d,三件玩具,第二日得返一件可以繼續反,一個爛到唔可以再要,一件要等我修補,一件其實本身係響既,宜家比佢反到唔響,於是乎再接再厲,再去第二間pet shop買玩具,呢次呢d襟反好多,至少反左半個月有多,都未有事,幾good呀
中秋節時,我地又帶左nic豬去買月餅,仲發生左「差d拉死亞媽」事件,話說去拎月餅間pet shop係個shopping mall度,係要上扶手電梯既,大鄉里nic nic當然係驚到唔行啦,吸住個地,死都唔上,第一條佢都係吸左個地一陣就成功比我拉到上去,到上第二條,佢吸得好實,死都唔上,因為我又白痴,我一隻腳上左電梯,另一隻腳又唔係喎,咁隻死仔又唔行,就係咁,我差d扑死,不過我既反應係情願掉底個手袋,跟住企返成個人係電梯再死拉nic nic上去,最終總算有驚冇險,成功去到pet shop,好似亞笨與亞占咁,真係唔得死呀
都係唔講咁多,睇相好過啦~~~~
第一次買既玩具,有兩件係玩完即棄,好唔環保呀
第二次買既,今次就抵玩好多,玩左半個幾月都唔厭,又冇爛,good呀
幸福Nic的所有仲可以玩既新玩具
見到野食既傻樣,其實佢係做緊"叫我"既comment
最正經就係呢張相
1. 飛虎Nic(因為同佢上左狗帶搞好耐都未同佢落街,佢開始做出詭異行為,哈哈)
2. 亞媽瘀爆事件
2 comments:
- 心心 said...
-
nic nic 真係好驚搭扶手電梯啊,死抓實個地個樣好攪笑~^^
- October 15, 2007 10:22 AM
- Nic Nic said...
-
佢傻架嘛,所有佢未見過既事物,佢都會好驚架
- October 15, 2007 2:15 PM


text:
2016年4月26日星期二
素烤鴨沙律
近排其實無乜動力做嘢,乜都唔想做,連瞓都唔想瞓.但唔煮又無得食,尤其係夜返嘅時候,隔夜餸就變得好珍貴,唔使煮,翻熱就即刻可以食,所以習慣咗一餐煮埋兩餐食,幾唔想整都係要整!
好彩天氣開始熱,買啲生果蔬菜整沙律都可以,只需要洗洗切切,唔使開火煮食已經慳番唔少功夫,連鑊同煲都唔使洗!整緊蔬果嘅同時,放件素烤鴨入焗爐焗到個面脆卜卜,之後再灑上焗香咗嘅花生同椰絲,攪掂,好好醜醜又一餐!
2016年4月24日星期日
橙汁蜂蜜雪芳蛋糕 Orange Honey Chiffon Cake
幾個禮拜前上網睇 HKTV 一個清談節目,節目臨完結之前,主持人劉玉翠介紹咗嘉賓周家怡睇一本書,書名係《愛他也要愛自己》,周家怡當堂即刻喊哂,眼淚完全不受控制.係咪我其實都要搵下呢個世界會唔會有本書叫做《對人好也要對自己好》呢!?睇完之後可能就唔會再俾你哋話我要學識對自己好啲,要錫自己多啲,唔好淨係顧住人感受,我諗我依家會更加清楚知道,當年媽咪話我「只會窮自己而唔會窮人哋」呢句說話嘅真正含意!
無工開,無嘢好做,就自自然然會諗好多嘢,的確,教緊學生,做緊家務,上緊網時係完全無機會俾自己去諗嘢.好啦,就學你哋咁講,得閒就整吓嘢食,唔好俾自己個腦咁 "得閒"!
有日無聊拎起本《我愛和風洋菓子》嚟睇,見到個橘子蜂蜜戚風蛋糕食譜,咁啱早兩日十五又將供過佛嘅橙換咗落嚟,咁就索性整呢個蛋糕啦!橘子蜂蜜我就無喇,只係用老竇拎番嚟嘅蜂蜜,係佢個農場 friend 自家出品,同埋部份低筋麵粉我都用咗全麥麵粉代替.
2016年4月22日星期五
警署
仲以為呢世人都唔會有可能踏足警署㖭!又唔係俾差佬盤,又唔係領好市民獎,仲要唔見錢,真係越窮就越見鬼,帶埋錢打工!!
2016年3月26日星期六
肉桂橙朱古力鬆餅 Cinnamon & Orange Chocolate Muffin
2016年3月20日星期日
一料兩食
之前真係勁潮濕,乾嘅衫掛喺度都變到又濕又軟身,牆身似俾人潑完水,地下又好似倒瀉水咁,仲濕到爆燈㖭呀!"爆燈" 唔係純粹加重語氣嘅比喻,而係真係濕到燈膽都爆埋,應該係因為濕氣太重而短路,一撳燈掣就即刻 "pop" 一聲燒咗個膽喇!!
今日又整普羅旺斯燴雜菜 (ratatouille),仲特登留起咗少少雜菜嚟整咗個 open sandwich 㖭!
2016年3月18日星期五
韓國石鍋飯 Dolsot Bibimbap (돌솥 비빔밥)
2016年3月9日星期三
素蘿蔔糕
呢兩年過年 Ernest 媽咪都有送我蘿蔔糕,所以我自己都懶得整.
大年初一去老表家團拜,表姐特別整咗個素蘿蔔糕俾我同大表嫂食,真係食過番噚味,其他食肉人都爭住要食!趁依家都仲買到靚蘿蔔,等我都自己整吓先!
其實都知道唔用臘味整的話,應該要大大多加調味料,但因為我一向食得清淡,而且又怕榨菜會好鹹,所以都唔敢大刀闊斧咁落調味,結果係唔係好夠味囉!不過咁有咁好,反而食得出蘿蔔嘅清甜,係食咗幾廿年蘿蔔糕以來從未有過嘅滋味,始終不時不食係智慧,冬天白蘿蔔當造特別清甜好食!
2016年3月6日星期日
烤焗茄子 Aubergine al Forno
Facebook add 咗 Jamie Oliver 個專頁,原來佢都整好多 vegetarian recipes.呢個 Aubergine al forno 食譜一睇就已經覺得好吸引,而且材料又好簡單,不過有少部份食材我手上無,所以改用其他材料代替.
整呢個烤焗茄子唔單只簡單,又唔使開鑊,最啱好夜先放工返到屋企時整,唔怕炒鑊聲音嘈到隔離上下左右.最正係灑面啲麵包糠料,有香又脆!
2016年2月15日星期一
健脾番茄小米粥
如果頭腦清晰兼無老人癡呆的話,咁你都應該會知道我家有個習慣,就係人日唔知點解會煲粥煎糕食!?雖然唔多明白點解會咁做,但我依舊年年照做,因為想將媽咪所做嘅嘢一路 keep 落去.
呢個粥係之前睇電視嚴浩導演其中一條方,係一個健脾開胃養生粥,當時我只係抄低咗材料,無記低點整,所以我都係純粹用自己個方法去煲咋!導演條方原本係有落到瘦肉,但我就無喇,只係用香菇粉提味,我仲加埋原片燕麥一齊煲㖭.
2016年2月14日星期日
泡菜蘿蔔海帶湯
早幾日煮咗個韓式泡菜湯,因為新正頭買餸唔方便,所以最好就係用啲屋企本身已有儲備嘅食材,加上依家買菜貴都阿媽都唔認得,買白蘿蔔就最啱,又平又合時,正所謂冬食蘿蔔夏食薑,中醫角度天冷食白蘿蔔對健康有益㖭!加幾隻韓國生蠔,夠哂美味喇!!
原本一心係買豆腐整嘅,不過初三嗰日街市好多檔口都未開,而且我教完琴都已經夜,有開檔嘅豆腐檔都已經買哂,咁就唯有改用初一煮南乳齋用剩嗰棵津菜代替啦!
訂閱: 文章 (Atom)


text:
我好多時都同人講,去「Pizza Hut」食意粉唔食 pizza;去「Spaghetti House」就唔食意粉食 pizza,呢個係我真實感覺,唔係講笑㗎,不過已經 N 世無去呢兩間食肆,依家仲係咪咁情況就唔知喇!!我啱啱去完「IKEA」入貨,不過就完全唔係買傢俬傢具囉,居然全部都係食嘢! :P
前兩日喺 Facebook 度見到素友話去「IKEA」買 marzipan,仲要係做緊特價,$15 減到 $10 ,超抵呀,喺烘焙店買都唔平㗎.咁啱睇完本新 catalogue 都有嘢想睇睇實物係點,又咁啱禮拜五去銅鑼灣教琴喎,於是收工之後就走去咗兜個圈喇.
如果唔係要去睇我想買嘅傢具實物的話,查實
直接走去食品部買完就可以走人!
呢樽芥末醬已經係買第三樽喇,我自己就覺得唔錯,無英式
芥辣咁 "啃",又唔會好似 Dijon 咁淡,味道啱啱好,最
重要係 vegan 兼 organic,食齋日子都食得呀!
主角 marzipan,遲啲整完糕餅之後再同大家分享報告一下.
去開食品部,順便又買包咖啡試試,之前買過包深度
烘焙嘅咖啡豆,帶點果酸味,唔係我杯茶,
今次就試吓呢隻中度烘焙,不過可惜
只係得咖啡粉,無咖啡豆.
呢個打泡器雖然係喺家品部買,但其實咪又係同食物有關,哈哈!
盛惠 $9.9,仲抵過去 「AEON Living Plaza」買呀!! :D


text:
Monday, February 07, 2011
某一日
近排心情唔多好,唔知係d藥影響我,定係我d情緒控制緊我,總之我宜家係成日都處於不安既狀態,我都唔知點先可以令自己開心d,終於尋晚又喊左出黎喇.我真係覺得好冇助,連黎緊我應該揀邊隻藥都唔知,姑娘就同我講貴藥side effect會少d,方便d,不過michelle又話兩隻藥其實差不多,我自己上網睇,又話貴藥個效果會好d,真係唔知點揀,老公安慰我話星期六一齊問清楚,如果分別只係方便d,同埋side effect少d,佢覺得打pat pat好d喎,因為佢話去診所訓係度比人打就得,唔駛自己打咁驚呀嘛,今次我又覺得佢講得幾啱喎.而我就好怕揀錯左會影響個效果,又唔知會唔會谷唔夠卵子喎,咁我又覺得比多8-10k黎打個10-12日針又真係好貴,如果分別唔大,呢d錢可以慳返啦.貴野又唔一定係好野,真係好煩呀! 呢一刻個心係唔安落度連知道老公會同我慶祝情人節都話唔駛,連生日都話唔駛慶祝,好明顯呢個唔係我黎囉,我明明由細到大都好鐘意2月架嘛,點解呢個2月要令我咁苦惱呀?我成日都係度數日子,數時間,想快d放胎,我知道放左胎之後個14日會更難過,因為要等結果,又會好不奇然留意自己身體變化,會係另一個煩惱. 順提一帶,噴鼻藥真係令到我成日個肚都扯扯下,又好攰好眼訓,真係好難想像到打針個stage個時,我會唔會一返工就要訓覺架?
No comments:
Subscribe to: Post Comments (Atom)


text:
其實佢既price我覺得係偏貴少少,但都算可以接受,不過佢最大既問題係唔會提供AI file,只會俾jpeg file,而因為有die cut既printing就一定要用AI file,即係話俾完design fee之後要再額外俾錢係埋Love Bird度做printing (佢既printing fee都收得好貴),呢個情況對於我既case就有少少尷尬.因為我既backdrop同photo area都需要logo,無理由明明Sans Deco package包左既野我仲要extra用咁多錢 (logo design本身唔岩心水逼住再搵人設計就冇辦法啦),所以一開始都已經同Ayuko講清楚我個情況,雖然最終佢都話因為copyright問題唔肯俾個AI file,但佢都應承可以俾個夠晒大既jpeg我做printing,都算解決左我既問題~ 以下係佢以往既design:
好鍾意呢個框,清得黎又有野睇~ / 呢個style modern又trendy~
呢個框都好特別~ / 加左深色之後好出色~
好似真係會閃閃發光咁~ / 好rainbow既design,而且新人名又係R同K~
而我地既第一個draft好準時咁係俾錢後岩岩2星期收到:
第一眼見到個logo,雖然覺得冇佢設計俾其他人個d咁順眼,但都同我地要求既野好接近,至少顏色,線條,感覺都係我想要既野,特別係隻蝴蝶結,好靚好立體.不過就覺得蝴蝶結太過搶眼,反而我地個名就好似好暗淡咁,而且旁邊兩塊樹葉狀物體好似好奇怪,鑽石又多左少少,唔知你地有冇咁既感覺呢?而且其實我想個logo有框的,好似grand d咁,但礙於金殿個backdrop唔高,俾錢設計前Ayuko話佢可以設計個扁長型既框同logo就冇問題,但結果第一個draft又冇框喎,於是就想加返個框.
就係我feedback完之後,發現其實Ayuko以往既design好多時都會用蝴蝶/相思雀呢兩個原素,唔知係client要求定佢最拿手,於是我就叫佢suggest下會唔會改用蝴蝶好過蝴蝶結.結果隔多一個月就收到第二個draft:
今次呢個draft就令我有d失望,有種不倫不類既感覺,我講既野佢真係同我搬晒落去,不過好似唔夠美感…至少個框真係唔岩我地用,太高身了,而且又見到旁邊個兩塊樹葉狀物體,都話左唔要架啦…而R同K之間好似整左個W字定Y字出黎咁…兩隻蝴蝶你有你飛我有我飛咁,完全冇交流…
唉…究竟係咩問題令designer做唔到佢以前做到既野俾我…係我要求太高?係我表達得唔好?真係好苦腦…而且Love Bird既quotation講明只會免費revise兩次,即係下一次幅圖已經係我既最後機會,如果唔係又要加錢…


text:
我地一早決定唔擺酒, 唔換晚裝, 其實我唔明點解結婚要著晚裝…^^"
老公唔鍾意去飲D新娘成日轉妝換衫唔見人, 我地都prefer多d時間同賓客見面影相傾偈, 只著褂同婚紗.
上網睇過d款, 睇下自己鍾意d咩婚紗
開頭鍾意絹呀, 色丁呢d心儀婚紗款式,之後發現雪紡,輕紗又唔錯飄逸婚紗;然後發現成件lace都好靚lace wg,高腰大肚婚紗,輕盈下擺都係心水款色 :p
mee-wedding
呢次係我第一次試婚紗, 其實冇叮一聲既感覺, 第一次見倒自己著婚紗都冇咩震撼:p
試左2件wg1件eg, 最後買左1wg1eg…實在太抵…
不過老公見倒呢件婚紗好似唔係咁鍾意, 佢話「你鍾意呢d款既咩? 你之前睇o個d唔係咁格」
其實我對呢件婚紗冇the one既感覺, 只係覺得好方便, 又輕又唔阻地方, 都幾特別, 最重要係平, 買左先…:p 不過呢件勁細…又短又窄…我到影相o個時(11月)都未拉得埋拉鏈> _< 仲要第二日再去拎…
mee既工作人員第一次俾我既感覺都ok, 幫忙試初o個位唔錯, 另外有位化妝師都ok, 我地搞左好耐, 阻住佢收工都冇野, 不過到改衫o個陣呢, 我遲左幾個字上去, 因為o係樓下搵唔倒, 佢打黎催我: 「你未黎過既咩?」 黎過都可以搵唔倒呀…我感覺就麻麻…最後因為有另一個booking叫我第二日再黎.
其實佢唔係話好寸既, 之後得閒d都有問我影相既野, 不過感覺就唔係話好好服務o個種, 可以話有d藝術家脾氣啦=.=, 服務我俾
因為朋友o係度租衫, 原本開倉買衫之後要一個月內改, 佢都俾我延期到影相o個個月, 即3個月後, 呢樣幾好, 有
至於件婚紗呢, 上面有好多條絹帶, 第一次外影已經成日踩倒, 最後直頭甩左…
不過整體上, 影左3次相都算完成任務, 如果唔係佢咁輕我都帶唔倒去布達佩斯, 總算幾襯草地同我清簡既髮型.


text:
2009年3月19日 星期四
生日遊日記 Day5 - 輕井沢 2009-03-19
噚晚好好瞓,今朝瞓醒梳洗後就去食早餐,早餐係自助形式,選擇都幾多.食飽之後出發,今朝我哋去秋間梅林賞梅,途經有d地方好靚,我哋都有落車映吓相.
終於去到目的地秋間梅林喇,梅林正係滿開,好靚,仲有陣清香.同櫻花好唔同,梅樹生得比較矮,可以好近距離接觸d花,映相出嚟效果好好.梅林面積好 大,可以俾我哋响梅樹之間散步,感覺好舒服.行完映完相好口渴,我哋去咗梅林外d小攤檔買飲品,見到有梅酒賣,試飲咗d又ok喎,買咗支返香港飲.
係時候食午餐,我哋揸車返酒店附近嘅 outlet 食飯,今餐食炸豬 扒,普普通通啦,食完飯就响outlet 行街,outlet 好大,大到連人工湖都有,我哋行到閂門都行唔曬所有舖頭,但都買咗好多嘢.shopping 完就去超市買
嘢今晚食.
返到酒店放底d嘢,見時間尚早我哋就去浸溫泉.溫泉入浴卷係免費附送,講真嗰句無乜期望,但又估唔到個溫泉又幾 ok喎,洛洛浸溫泉都浸得好開心,我仲同佢响露天溫泉一邊浸一邊數星星 .浸完溫泉就返房打邊爐,食飽就執好行李就瞓覺喇.
張貼者: jacqueline 於 上午1:11 沒有留言:
2009年3月18日 星期三
生日遊日記 Day4 - 東京→輕井沢 2009-03-18
今日好早起身,梳洗食早餐等埋姑媽姑丈就出發去上野.姑媽姑丈話想睇吓櫻花,所以我哋去上野公園碰吓運氣,洛洛就最開心,因為可以四圍走.雖然未到花期,不過有部份櫻花都開咗,仲開得幾靚!
我哋映吓相就離開上野公園,去アメ橫行街,行咗一陣就食 lunch,今餐食刺身飯,不過唔多新鮮,d海膽仲有陣異味,食到我有d反胃!食完就先去ニ木の果子掃零食手信,再行去日產上野 outlet 攞車.行咗好耐先到,辦完手續攞咗車就揸車返酒店,架車係 Lefesta ,行咗過萬公里,都頗殘舊,連 CD 盤都無.跟住 GPS 兜咗一陣先番到酒店,攞曬d行埋上車就出發去輕井沢嘞!
初初以為由東京去輕井沢好快,點知原來要成三個幾鐘.中途响驛站食吓嘢休息咗一陣再起行,下午5點先到酒店.酒店面積好大,設施仲包括滑雪 場,golf 場同 factory outlet 等等,我哋呢兩晚住 cottage , check in 咗仲要坐 suttle bus 去我哋嘅 cottage.Cottage 响滑雪場隔離,外表唔太新淨但裏面都好正,有兩間房連廳,無冷氣但有暖氣設備,地板仲鋪咗暖管,踩上去暖笠笠嘅,成間 cottage 俾我哋感覺好好,好舒服.
放好行李再 call suttle bus 去攞車,揸車出去超市行吓兼買嘢今晚打邊爐.我哋買咗d豬肉,菜,刺身等,d嘢多到食唔曬,食飽就覺覺啦!
張貼者: jacqueline 於 上午1:03 沒有留言:
2009年3月17日 星期二
生日遊日記 Day 3 - 東京 2009-03-17
今朝早d起身,換完衫食完早餐又出發.
今曰去涉谷同原宿行街,行咗一陣百貨公司想食 lunch,就一家三口去番車站附近食壽司.壽司店 12 點鬆d已經排曬長龍,好彩我哋未係好肚餓啫,排咗半個鐘輪到我哋有得喇,我哋每人叫咗個特上壽司 set ,個 set 包括有蟹膏味噌沙律,茶碗蒸,15件特上壽司同甜品.見到貼住今日伊勢海老一隻賣 2仟6百幾円就叫咗一隻,個 waiter 姐姐好鬼開心.死嘞!唔係搞錯 100g 2 仟幾円係咪呀,唔理喇,食咗先算!先上咗蟹膏味噌沙律同茶碗蒸,蟹膏味噌沙律好鮮甜,而茶碗蒸就分咗俾洛洛食,洛洛食到好滋味!
上主菜喇,唔只我哋,連其他顧客都睇到 O曬咀,原來咁大盆,d刺身好多,起碼有20片,刺身好鮮味,肉質彈牙爽口,好好味!食完已經飽咗一半.其實見到隻海老個頭仲有好多膏,條尾仲有好多肉, 但係就食唔到,好嘥!之後再上壽司 set,15 件壽司都好新鮮好靚,食完飽到嘔,點之仲有嘢上,原來係頭先隻伊勢海老剩低嘅頭同尾煮嘅湯,一d都唔浪費,雖然已經好飽,但見到咁正,死都要飲埋佢,湯好 鮮甜,但實在太大碗,最後都飲唔曬.食飽埋單走人,結果隻伊勢海老真係賣2仟6百幾円咋!真係低到嘔!
食飽做 shopping 運動,由涉谷行去原宿,收獲唔錯,最緊要係點買都平過 i.t..行到6點幾係時侯返酒店 join 埋早幾日到埗嘅姑媽姑丈,一齊去食晚飯.
今餐去蟹道樂食蟹,每人叫咗個定食,都幾好味,尤其個燒蟹脚認真唔錯.今餐又係食到超飽,食完行返酒店,由於聽朝要早起,執好行李沖完涼就休息嘞!
張貼者: jacqueline 於 下午4:16 沒有留言:
訂閱: 文章 (Atom)


text:
今日我又約左11點去尖沙咀做Facial,我見阿媽又放假,而阿B又不用上學,所以就提意今朝去飲茶,然後阿媽和阿B陪我去做Facial,再去行街,食野.阿媽見我話去飲茶,所以就約埋阿嫂個阿媽一齊飲茶.
姻伯母和阿嫂個3哥已搵定位,傾下又食下大約半小時後阿嫂3哥要上班去,我諗住請大家飲茶,可是在我地要離開15分鐘前阿嫂2哥放假又來飲茶,大家都掙點心卡攪到好嘈,所以今次冇緣請飲茶,唯有留待下次,真係唔好意思.我,阿媽和阿B去搭港鐵,而老豆就自己回家.
我做Facial時,阿媽和阿B坐係梳化等,我book既時間係最早不會有客來,D阿太緊要晏晝先出動架喇!咁樣阿B就係外面跑圈和玩,但沒有一個職員撩阿B玩.
我地又坐港鐵落旺角,阿媽見去旺角就試下即時book做針灸,碰巧大伯娘又book左,所以要等大伯娘做完先到阿媽,咁樣我地就落左太子行一陣先食lunch.
我地入左始創行,天氣太熱阿媽唔想外出吃,問阿B想食飯飯?麵麵?佢話飯飯.我知阿媽鍾意食〝Pizza Hut〞蒜蓉包,又有飯吃,所以就去左地庫〝Pizza Hut〞.
我揀左個〝WOW~2人常餐〞,野都未吃阿B就痾左臭,但味道都係麻麻地,另外再加多2樣小吃,更加唔好吃又唔抵,結帳後等找錢,雖然係幾蚊,但都要找架!等左好耐都唔找,叫人又冇人應,阿媽話由佢成日想起身走,但我堅持要等佢地找,我原本諗住都比貼士,但佢地咁樣我一毫子都冇比.
我飲磨菇忌廉湯,阿媽飲意大利湯,我見佢飲左2啖就擺開,佢話唔好飲,咁我就飲埋佢,但香草味太勁我都頂唔住,兩款湯都唔好飲.阿媽話最好食都係蒜蓉包,但我就覺得都係麻麻,冇以前咁好食.
阿B話食飯,但送到佢口中又唔吃,反而佢吃Pizza啵!阿媽又冇飯癮,所以佢與阿B就食個迷你Pizza,而我一個人吃飯.Pizza唔知咩味,但飯就唔係咁好味囉!
原味雞翼2隻和香草麵包條3條,分別都要加8蚊.雞翼不止細,味道‧‧‧,而麵包條又冇乜特別,仲好燶添,個醬都係普通茄醬.
食飽就上去做針灸,針灸師又識睇下掌相,有時有空檔就贈幾句,但贈得最多係阿B,我都考慮緊去唔去做針灸,因為我最怕拮針.


text:
剛剛收到教理中心Miss Lau電話通知,月頭嗰時去interview嘅教理講授訓練課程的面試結果,結果係:唔收.唔收的原因唔係因為佢哋覺得我能力不足,而係佢哋定咗一條規矩,就係唔收領洗少過一年的新教友,就係因為呢條規矩,我就要失學喇! 雖然Miss Lau話如果我出年想再報的話可以括免interview,但我覺得個感覺唔同咗囉! 而且我覺得有點被歧視的感覺,歧視新教友.佢哋唔收我只係唔想break咗佢哋條rule,但禮委會個禮儀訓練課程今年都無咗呢條rule啦! 點解教理中心唔可以好似禮委會咁flexible D呢?
我自問由上慕道班不久便開始返主日彌撒,直至現在都差不多有兩年時間,自從領洗以後我更每天去參與彌撒,因為我真係好想同天主親近一點學多一點.加上我在領洗前已經開始為堂區服務,我沒有推辭過天主為我安排的工作,直至慕道班的導師邀請我在嚟緊嘅9月在主日學幫手,我當然希望可以做得好D,才報讀這個課程,可是結果就係因為我是一個新教友而唔收,講真,我仲可以講D乜,真係無話可說...
雖然我係失望同埋條氣有D唔順,但我都會接受天主的安排,或者祂想考驗吓我的耐性,睇吓我一年之後係咪仲咁有心去報呢個course,又或者祂已經為我作出咗其他的安排,只係我未知啫!


text:
今日我早點起床煲好粥,諗住餵咗阿肶食粥先出發,阿肶都好合作好快食晒,又小睡咗個多小時先出門口,食飽瞓飽,希望阿肶上堂時心情好D.
上堂前都係完吓玩具,阿肶見到同學仔個媽媽喺度玩緊架火車,佢仲走咗去同人哋個媽媽玩,成日捉住人哋架火車!
到正式上堂喇!首先就係同導師,助教姐姐及其他同學仔打個招呼先.之後導師俾小朋友每人選擇一個貼紙.阿肶一見到張貼紙就ee ee er er,想叫導師俾佢.
活動一:玩樂器
導師俾兩個樂器小朋友選擇,佢可以二選一,睇吓小朋友明唔明白指令及可否完成指令,唱上堂歌,之後又叫小朋友再換另一隻手去握住件樂器,再唱歌.有助小朋友訓練手眼協辦能力及大小肌肉活動能力.
阿肶喺搖鈴和沙鎚間選了沙鎚,佢識邊唱歌邊搖沙鎚,但叫佢換手就唔係好肯同唔係好識!同埋玩完唔肯俾番件樂器給導師.
活動二:玩練力膠
導師俾一舊好似泥膠的練力膠俾D小朋友玩,讓小朋友感受吓舊膠的質感,又俾佢試吓扯開舊膠,俾佢睇吓試吓改變舊膠的形狀,增強吓手部肌肉的力量.
阿肶都肯拉扯吓舊膠,但佢似乎鐘意食咗佢多D囉!
活動三:朱古力漿
將少少朱古力漿搽喺小朋友的上唇,俾塊鏡小朋友睇吓,教小朋友用條脷lam嚟食,又或者用下唇合吓個咀食D朱古力,睇吓小朋友做唔做到.
阿肶lam到,但好攪笑,由於佢每次照鏡都會鍚自己,今次都唔例外,所以鍚到成塊鏡都係朱古力,個咀又成咀朱古力,個樣好攪笑.
小息食餅飲水,老師預備咗三種餅餅俾小朋友食,有人頭餅,星星餅和小饅頭,肶肶今次就選了小饅頭同星星餅,但擺咗入口唔識放手,好攪笑!
活動四:障礙物
首先爬上四級樓梯,再拎轉身爬响度sir滑梯,之後捐隧道,再捐過一個圓拱.呢個活動主要訓練小朋友的大肌肉.
掂喎!肶肶真係進步咗好多,好有意識自己爬上樓梯,sir滑梯又好順暢,雖然唔係好願意捐隧道,但俾D嘢引吓佢都肯捐.不過佢都係唔係好肯爬,成日想坐响度屹過去.
活動五:砌,拆
俾D膠的積木佢哋自己砌吓拆吓,睇吓佢哋識唔識自己組裝!又可以增強佢哋的小肌肉的活動能力.
條友仔玩爬障礙物時俾咗個沙鎚引佢之後死都唔肯放手,俾D膠積木佢換都死都唔肯,我諗住呃咗佢個沙鎚啦!不過導師見到話唔好咁做喎!最好都係同佢講道理,等佢自己俾番我,唔好呃佢,我諗可能怕影響阿肶對我的信任卦!
落堂,同導師,助教姐姐及同學仔拜拜後就落堂喇!
落咗堂我哋去附近間美心食嘢,我就帶咗隻蕉俾肶肶食,佢都食咗三份一隻,食完嘢我哋就返屋企喇!今日無咁趕,因為昨日已經參加咗彌撒.


text:
係香港住嘅我哋,平時接觸到海洋生態嘅機會,不外乎係去吓海洋公園睇吓嗰道啲受過晒訓練嘅海獅,又或者去睇吓啲住係水族館入面嘅動物.難得嚟到紐西蘭一趟,當然希望搵多啲機會睇吓當地嘅自然生態.今日晏晝係咁兒行過吓 Dunedin 市區,跟住我哋就出車踩去 Otago Peninsula,第一站先去 Sandfly Bay 睇睇.
紐西蘭南島自由行 2014 - Otago Peninsula ~ Sandfly Bay
係香港住嘅我哋,平時接觸到海洋生態嘅機會,不外乎係去吓海洋公園睇吓嗰道啲受過晒訓練嘅海獅,又或者去睇吓啲住係水族館入面嘅動物.難得嚟到紐西蘭一趟,當然希望搵多啲機會睇吓當地嘅自然生態.今日晏晝係咁兒行過吓 Dunedin 市區,跟住我哋就出車踩去 Otago Peninsula,第一站先去 Sandfly Bay 睇睇.
紐西蘭南島自由行 2014 - 鮑德溫街與但尼丁火車站
今日想晏少少先去奧塔哥半島,希望夠運嘅話可以碰到啲比較早番歸嘅黃眼企鵝;所以去奧塔哥半島之前有少少時間,可以係 Dunedin 市區嚟個快嘅 city tour.而呢個 city tour 嘅第一站,先去呢條全球最斜大街 ~ Baldwin Street.
紐西蘭南島自由行 2014 - Dunedin 住宿篇
呢個旅程總共住過六間旅舍,係 Dunedin 入住呢間 Stafford Gables 係唯一一間俾我有中晒伏咁嘅感覺嘅一間旅舍.同幾可惜嘅係經營呢間旅舍嘅偏偏係一個識講廣東話同聲同氣嘅華人嚟.
紐西蘭南島自由行 2014 - Moeraki Boulders
今早嘅行程並唔趕,朝早可以慢慢煮個早餐,食完再收拾行理出車去今日嘅第一個景點,摩洛奇圓石.
紐西蘭南島自由行 2014 - Oamaru 看黃眼企鵝與藍企鵝
根據小弟出發前嘅調查所知,係 Oamaru 睇企鵝有兩個熱點,一個係 Bushy Beach Road,呢道主要睇黃眼企鵝;另一個係 Waterfront Road,呢道就主要睇藍企鵝.下面個地圖就記低咗呢兩個熱點嘅位置.
紐西蘭南島自由行 2014 - Oamaru 住宿篇
到達 Oamaru 呢日係 12 月 31 日除夕,第二日 1 月 1 號係紐西蘭嘅法定公眾假期,呢日假期係紐西蘭係連超市都會關門大吉唔做生意嘅;為免呢個假期日去到 Dunedin 時搵唔到食,所以到步 Oamaru 後第一件事先去超市入貨,買定之後嗰日所需物資.
紐西蘭南島自由行 2014 - Elephant Rocks
當我哋離開 High Country Salmon Farm 繼續去 Oamaru 嘅行程途中;開車行咗冇幾奈就係公路上發生咗段小插曲.


text:
2015年9月24日星期四
湖
而維也納嘅湖都私有化咗.如果想游免費天然水,可選擇去多瑙河部份地段.
好似呢個就因為私人管理嘅河邊執咗,依家變咗免費.
但係有個唔好處係冇更衣室.我見有人公然脫.
另一處多瑙河段係酒吧食肆區.唔可以游水.
原來上邊見嗰條橋加咗啲歐洲歌唱大賽歷屆冠軍資料.
日光浴人士都好多. 無上裝都見幾個.
39 則留言:
唔係好肥,用條大毛巾換衫咪得囉!回覆刪除
好多肉睇,王子生眼挑針.回覆
你唔游水都去勻咁多個, 擺明昅野啦.回覆刪除
即場換, 係香港沙灘都見好多鬼妹/婆都係咁,總有一班少見多怪港男起哄.回覆
欣賞大自然風景!!!刪除
我見o個個乜都唔遮就咁換
赤身露體,外國人視作平常回覆刪除回覆
乜都唔遮就咁換都唔mind.刪除
我上次去德國游湖水, 都係露天換呀...不過佢地就有個用D灌木圍到好似迷宮咁既叢林俾D人行入去換, 唔洗俾人望到~~所以可以接受既.回覆刪除回覆
我見o個個乜都唔遮就咁換刪除
我係 Zurich 公園都見過有人裸曬啦回覆刪除回覆
靜靜地話我知邊個公園吖. kakakaka刪除
英國的湖都不可以用架.水上活動要去河/海.回覆刪除回覆
私有化咗o既湖卑錢可以用.刪除
大家都去湖游水,所以脱光換衫,無上装曰光浴,大家都不會虎視眈眈.在其它環境,反應又不同了.回覆刪除回覆
喺街又真係冇人無上装 (男o既都冇)刪除
我家王子最愛裸...回覆刪除回覆
王子係咪要訂定國王的新衣登基時用???刪除
我最怕看到啲又老又肥嘅無上裝人士!回覆刪除
唔游水去睇風景?回覆刪除
風景靚靚,我係講個天呀 XXDDDD回覆刪除回覆
係呀. heeheeh刪除
呢D湖係咪天然架?回覆刪除
唔著衫瞓草地會唔會有蟻咬?回覆刪除
游水都游得開心.回覆刪除
我仲係唔明點解啲人咁鍾意私有化湖邊,我知啲人有權私有化,但佢哋又唔係住喺湖邊又唔會成日去,唔覺得好晒錢咩?回覆刪除回覆
王子,非禮勿視呀!回覆刪除


text:
華特迪士尼先生 響1927年創作出 Oswald幸運兔子,之後卻不幸被搶去呢隻兔仔嘅版權... 去到2006年,事隔接近80年,迪士尼 方面決定主動購回 Oswald 嘅版權,Oswald 終於回家了!佢最終都可以成為一位真正嘅迪士尼朋友,並且響 Epic Mickey 遊戲入面擔當一位好重要嘅角色!
可惜 Oswald 暫時響世界各地嘅 迪士尼主題公園 都唔係咁常見,亦都唔係有太多相關產品出現... 現階段比較矚目嘅,就只有 東京迪士尼樂園 迪士尼復活節奇幻世界 巡遊入面嘅 Oswald 花車.雖然,Oswald幸運兔子 未有注目地於各個樂園登場,但其實佢已經靜靜雞滲入到不同樂園!
之前響網上見到,先前重新開幕嘅 迪士尼加洲冒險樂園,Oswald 已經響園內某個地點出現!嗯,唔知我今年夏天去嘅時候會唔會搵到佢呢?希望會搵到啦,我見到佢的話一定會非常興奮!
但係,其實 Oswald 亦有神秘地響 香港迪士尼樂園 出現!大家入園玩嘅時候見唔見到佢呢?前排同朋友入去玩 ( 就係嗰位令我鍾意 Oswald 嘅朋友,哈哈 ),我地響偶然間發現 Oswald!原來響 動畫藝術教室 入面,其中一張海報正正就係 Oswald 做主角!我之前都留意唔到添...
順便再睇真啲教室入面嘅佈置啦!裡面嘅掛畫都係以 米奇 為主,見到 Oswald 真係覺得好驚喜!
仲有一張 米奇魔術師 畫作,我尋晚咁啱都響 Disney Channel 睇到一段 米奇魔術師 嘅短片!XD
見完 Oswald 就離開教室,出到黎 動畫藝術廊 門口,再次見到 演藝人員 響地面畫咗一隻 米奇!
響 動畫藝術教室 走出黎,當然有收穫!就係自己畫嘅 高飛!今次係我第一次畫佢,都算係咁啦...
Oswald幸運兔子 響我心目中極速上位,響 2012我最喜愛迪士尼朋友排行榜 之中獲得第三名;呢一刻,我當然希望可以有更多機會見到 Oswald 啦!而家只係得幾張海報,畫作,邊到夠架!唔知未來會唔會有機會親身同 Oswald 見面,影相呢?又會唔會有更多 Oswald 相關產品推出呢?盼望 迪士尼公司 以後可以多加利用 Oswald,為呢隻由 華特迪士尼先生 創作嘅兔子重拾色彩!
最後,響呢到宣佈一個好消息!Tho's Dreams 由2011年11月至今已經累積超過十萬瀏覽次數!自己嘅Blog響短短一年幾累積到十萬瀏覽次數,好開心啊!都可以話係一個重要嘅里程碑!再次衷心感謝各位支持 Tho's Dreams!我會繼續努力,寫多啲有趣嘅文章,與大家分享奇妙!


text:
件男禮o係bu 的單反下都美麗左.
全套包括:禮服外套 + 褲 + 恤衫 + 呔 + 馬甲 + 修改 = $6xx
而我就選左呢款花花禮服,香檳色底,白色花花面,再加錢改左做心型胸同長拖尾 = $4xx
都神經架﹗白色呢件係我o係匯美婚慶廣場果條小村先睇中試身,果間野好白,d禮服著上身好華麗好靚,佢開價齊地約4百,拖尾7百.
我心大心細,考慮左以下因素:
1. 因為要搵件似禮服又似婚紗仲唔洗裙撐的裙都唔係咁易,婚宴o係中午我又唔想閃令令,所以我一睇呢件就好like.
2. 我想要拖尾,bu就面色一沉,佢唔知d禮服係咁貴,7百蚊買條裙著1次佢幾乎想kill左我.
3. 中碼我上圍啱但腰太緊,大碼上圍太鬆,佢話叫我要大碼拖尾,後面係綁帶,可調鬆緊.
4. 拖尾有成一米幾長,佢話佢幫我搵師父改,唔收額外錢
5. 我知自己都成身腩肉,佢話佢幫我訂做,唔收額外錢
bu咁的面色,我唯有話諗諗先,果間野幾衰呀,勁叫我而家買件拖尾,收到貨想點改就點改,係咁叫我買.好在我都係有三分醒,唔好咁快決定.
之後上左匯美果個廣場仔,神經架,有幾間店都有得賣呢條裙,最後我問左間只有齊地o既店,佢開價3百,乜碼都有,西瓜紅呢件係大碼,原來大碼係大好多架,鬆左4吋出黎.老板娘幫我問左廠要拖尾只係4百,不過佢叫我訂造,返正唔洗加錢,之後我就問長又問短.
結果佢話:
1. 尺吋訂造唔洗加錢
2. 改心型胸加數十元
3. 長拖尾返左貨先好攞去裁縫度剪,寧願洗幾蚊好過益果塊半米長的拖尾比間廠
4. 佢話做好可以快遞黎hk比我
所以佢咁好人我都幫襯啦﹗不過廠果面個師父好忟憎,佢話我改左個心型胸要重新整過成件的style,今日收到老板娘電話,佢話師父話改左唔靚,所以冇整到,佢話唔mind就要左佢,退返d幾十比我,一係就要等過年後至有得拎.
天呀﹗好堅持啫﹗可惜我仲有時間等,唯有等啦﹗


text:
考緊試時已經密謀緊去畢業旅行
本身becky話去..點知佢最後又話要幫小朋友補習
所以最後都係無去
肥婆就晨早已經飛左去美國LU
其他同學就唔去
咁得返我同蕩蕩
但我地真係好唔想每次都係你影我我影你
所以我地嗌埋wing yan去
咁因為佢早我地成個月完考試
所以揀旅行社, 揀邊團都係佢負責
最後我地揀左星晨
因為佢D韓國團compare咁多間
係最平最抵玩
其他旅行社唔係平得黎無咩去景點就係貴
所以星晨就係又抵又多野玩多野睇
咁揀定左星晨,佢仲有幾個團係有少少分別
我就鐘意小木屋啦
wing yan就鐘意63 city
最後問埋肥婆expert既意見
佢話63city個團抵D
compare d景點
咁好啦..連肥婆都咁講
我地就報個團
因為報團個日唔係我去
我地派左becky去
因為full左既關係
我地3個人入面有一個人要貴一百蚊先得
為左呢件事又糾纏好耐
首先我地打算27/5出發
但佢得返兩個位係2799
第三個位就要2899
咁我同蕩蕩心諗做咩要蝕個一百蚊俾佢
推遲一日咪得囉
而且27號出發我地都唔太鐘意
首先貴一百蚊
第二離我拎特區護照太近..我護照26號先拎到, 但26號零晨就出發
有咩事真係唔駛去
第三係離我地考試太近..我地23號夜晚先考完試, 我仲要買相機買喼仲要執野
得個2,3日真係好辛苦
所以我同蕩蕩都想推遲一日
點知
wing yan死都要27號出發
話會可能6月會有interview
心諗差個一日者
駛唔駛咁執著呀
仲要"可能"而唔係一定
咁就拎我個特區護照去"較啡"
見佢咁堅持我地都由佢
佢話27就27啦
廢事到時真係有佢埋怨我地搞到佢無左份工
無眼睇
好彩最後我個passport拎到
總算咩都搞掂26號夜晚零晨出發
特區護照個到都可以講下
我係經由網上申請
首先要影相
因為我無護照相, 所以用電話相機影
佢好執著白底同個頭既大細
可能我部相機太cheap
就算我係屋企用張白紙做底影左張相
變返出黎都係黃黃地
所以過唔到佢個system
最後我忍唔到去photoimpact將成個background變做白色
咁抱住試下個心態啦
居然得左喎
但我又唔係photoimpact高手
所以條邊勁明顯
即係係人睇張相都知我改過黎
但個時無諗咁多
係唔係都submit左佢先
sumbit左無耐..大約幾個鐘後就收到佢封email叫我26號去拎証
咁我好開心以為OK哂啦
之後過左無耐我突然開始worry會拎唔到証因為張相既關係
所以我打去入境處問
第一次打去問佢係咪收到封email已經代表各方面都OK
佢話應該係
咁收線啦
過左無耐我都係唔放心
諗住問清楚D張相既問題
所以我再打去check我個申請status 如何
佢就叫我留電話..會叫申請組個邊打黎
過左一兩個鐘到就有人打返黎話返俾我聽我個申請既status
佢話我d資料無問題..但張相仲未知過唔過到
佢仲話過唔到就會叫我補
我居然無問佢補要補幾耐
因為我26號晚就要飛
所以我就打第三次俾佢地
佢地應該終於忍我唔到
同我講話我張相OK左
仲同我講叫我可以早一日去拎tim
太開心啦
放下心頭大石
拎完護照個日就繼續執行李
準備出發


text:
包包一向8點幾起身,所以我地都無去教鬧鐘
點知呢日一醒就已經9:30,即刻彈起身!!
因為呢日有重要野要買!
包包飲奶奶,個樣好明顯剛訓醒
佢隻陪訓兔,去親旅行都一定帶埋架
佢好似好鍾意訓酒店嘅床 :)
之後我地就打的去官也街嗰邊
老公話要食豬排
包包都食左燕窩達
仲有佢近來至愛凍檸茶!!
食到一半先記得影相
我食餐蛋麵,太熱無胃口
之後就去官也街買手信
6299話要薑糖
姑媽話要鳥結糖
我就鍾意蛋卷!
仲有買99指定嘅“垃圾草”!!!
咩黎?
我都唔知呀
99話用來整藥酒
澳門先有得買喎!!
我地買左一大袋呀
(又無影相)
天氣好熱呀
拿拿聲打的返銀河執野check out
最欣賞銀河有匙卡收集箱,放底就得,唔使去counter check out 架!
之後就打的去新開嘅新豪影play house
華納滿fun
(老公已經唔肯再坐shuttle bus :p)
都行左一段路先去到
啲名店靜到拍蚊!
電梯附近咁啱有卡通影相
包包見到佢地好開心呀
仲主動拖人手!
其實我本來唔打算入去,想慳一個大人錢
反正我都陪唔到包包玩嘛
但老公又話唔想我一個外面等
好在follow 微信有8折
3個人二百多元ok啦
車迷包一見到車車就勁開心!
雖然係星期一但都要排隊呀
媽媽我就幫佢排,等佢同爸爸玩其他
到差不多就call爸爸
結果玩左4次呀!
其實裡面好細,包包又唔夠高玩爬牆同跳樓機
黎呢度都係為左玩車
另外就有個類似迪士尼巴斯射槍嘅game
爸爸話包包好驚,啲3d公仔有啲嚇人
包包玩完出來見到我
就好似受左好大委屈咁流住兩行眼淚伏响我心口喊,嗰下真係好搞笑,爸爸話佢喺裡面都無喊,一見到媽媽就喊啦~
不過一玩車車就無事啦~
之後就去左一個bb啲嘅area玩
又玩左幾個字
包包鍾意跟住啲大佢少少嘅小朋友玩!
玩到唔捨得走呀
已經兩點幾,仲未食lunch 呢
走嘅時候見到兔仔,佢又好開心自己走埋去
貪方便揀左樓下嘅鼎泰豐
太餓快食又無影相!
包包愛小龍包
食物都幾好味
又有high chair
本來打算去影8字摩天輪
點知食完飯就完全忘記左!
直接去坐shuttle去氹仔碼頭!
(呢篇blog好少相呀)
包包一上船就訓左啦, very good!
總結
呢次雖然好hea, 但我地一家都好滿足
包包玩得好開心
老公又贏左錢
天氣又好好
下次去旅行唔知幾時囉~